Ras Online - ބައެއް ރިސޯޓް އޯނަރުން ކަހާތަން ހިރުވާވެސް ނުލާ؛ ހުރިހާ ބުރައެއް ސަރުކާރަށް\nބައެއް ރިސޯޓް އޯނަރުން ކަހާތަން ހިރުވާވެސް ނުލާ؛ ހުރިހާ ބުރައެއް ސަރުކާރަށް\nއަހުމަދު ޔާމިން2ނޮވެމްބަރު 2020 - 9:24\nރާއްޖެއަށް ޒިޔާރަތްކުރި ފަތުރުވެރިން ތަކެއް (ފޮޓޯ: ސޯޝަލް މީޑިއާ)\nކޯވިޑް-19 އާ ގުޅިގެން އާންމު ރައްޔިތުންގެ ތެރެއިން އެންމެ ބޮޑު ގެއްލުމެއް ލިބުނު ފަރާތްތަކަކީ ރިސޯޓް ތަކުގައި ވަޒީފާ އަދާކުރަމުންދިޔަ މުވައްޒަފުންނޭ ބުނުމަކީ އެހެން ފަރާތްތަކަށް ވެވޭ ބޭއިންސާފަކަށް ނުވާނެއެވެ. ރާއްޖޭގެ ބޯޑަރ ބަންދުކުރުމުން، ފަތުރުވެރިން އައުން ހުއްޓުމާއެކު ގިނަ ރިސޯޓްތަކުގެ އޮޕަރޭޝަންސް ހުއްޓި ގިނަ ދިވެހިންގެ ވަޒީފާ ގެއްލުނެވެ. އެތައް ބައެއްގެ މުސާރަތައް އެތައް ގުނައެއް ކުޑަކުރިއެވެ. ހަމަ އެހެންމެ އެންމެ ބޭނުން ޖެހުނު ދުވަހު، ބައެއް ރިސޯޓް ތަކުގެ ވެރިން މުވައްޒިފުންނާމެދު ކަންކުރީ ވަރަށް ނިކަމެތިކޮށެވެ. ބޯ އޮތްތާ ނަގޫ ޖަހާފައި އެވެރިން އެ ވަތް ތާކަށް ވަދެ ފިލީއެވެ. ގިނަ ވެރިން ކަންކުރީ މި ބީދައިންނެވެ.\nއެހިސާބުން ރިސޯޓް މުވައްޒަފުންގެ ބަލަދު އެރީ ދިވެހި ހުރިހާ ރައްޔިތުންގެ ބެލެނިވެރިޔާ ކަމަށްވާ ދިވެހި ސަރުކާރަށެވެ. ގާނޫނީ ބަލަދު ވެރިޔާ، ގައުމުގެ ވަލިއްޔުލް އަމުރަށެވެ. އެތައް ހާސް ދިވެހި ރައްޔިތުން ޙާލުގައި ޖެހުމުން ސަރުކާރުން އެއްވެސް ޙާލެއްގައި އެ ރައްޔިތުން މަގުމަތިވާން ދޫކޮށެއް ނުލިއެވެ. ދަޢުލަތުގެ ކެރި ފޯރުންތެރިކަން ހުރި މިންވަރުން ކޯވިޑް-19 އާ ގުޅިގެން ވަޒީފާއަށް އަސަރު ފޯރި މުވައްޒަފުންނަށް 5000 ރުފިޔާގެ އެލަވަންސެއް މަހަކު ދެއްވަން ފެށްޓެވިއެވެ. ރައީސް ޞާލިޙްގެ ޙިކުމަތު ޢަމަލީގައި އިޤްތިޞާދީ ވަޒީރާއި، މާލީ ވަޒީރުގެ ދުރުވިސްނުމާއެކު ހަމަ އެންމެ ރައްޔިތަކުމެ ބާކީ ނުކޮށް ސަރުކާރުން ވަޒީފާ ގެއްލުނު މުއައްޒަފުންނަށް ހަމައިސްކޮޅަށް ދެމިލާނޭ ކިތަންމެ މަގެއް ދެއްކިއެވެ.\nސަރުކާރުން ކަންބޮޑުވީ ހަމައެކަނި "ރިސޯޓް ބޯއީސް"އަށް ގޮތް ހުސްވާތީއަކީއެއް ނޫނެވެ. ރައީސް ޞާލިޙް އެންމެ ފުރަތަމަ ދުވަހުން ފެށިގެން ވެސް ވިދާޅުވަމުން ގެންދެވީ ރިސޯޓް އޯނަރުންނަށް ވެސް ސަރުކާރުން ދެވެން އޮތް ލުޔެއްދީ ދެވެން އޮތް ވަރަކުން މާލީ އެހީތެރިކަން ވެސް ދޭނެ ކަމަށެވެ. އެމަނިކުފާނު މިއަދާއި ހަމައަށްވެސް އެހުންނެވީ މި ވަޢުދު ވެސް ރަނުން ރަނަށް ފުއްދެވުމުގައެވެ. ރިސޯޓް އޯނަރުންނަށް ލުއި ލޯނު އެކަނި ލިބޭނެ މަގު ތަނަވަސްކޮށްދީފައި ހުއްޓާލީއަކީ ނޫނެވެ. ރިސޯޓްތަކު ވެރިން ސަރުކާރަށް ދައްކަން ޖެހޭ ކުލިތަކާއި ފީތައް ދެއްކުމަށް ވެސް ލުއި ދިނީއެވެ. މި އެހީތެރިކަން ފޯރުކޮށްދިނުމުގައި ކުޑަ އޯނަރެއް ބޮޑު އޯނަރެއް ތަފާތެއް ނުކުރައްވައެވެ. އާމްދަނީ ހުއްޓިފައިވާ މަސްތަކުގައި ތަނުގެ ހިންގުމުގެ ޚަރަދާއި މުވައްޒަފުންނަށް ކޮންވެސް ވަރަކަށް މުސާރަ ދެވޭ ވަރު ސަރުކާރުން ކޮށްދެއްވިއެވެ. މީގެ އެއް ބޭނުމަނީ މުވައްޒަފުންނަށް ކޮންމެވެސް ވަރެއްގެ މުސާރައެއް ލިބޭގޮތަށް އެމީހުން ވަޒީފާގައި ބައިތިއްބައި ދިނުމެވެ. ނަމަވެސް ސަރުކާރުގެ އަދި ރައީސުލްޖުމްހޫރިއްޔާގެ މި އެދުމާއި އެއްގޮތަށް މަސައްކަތް ކޮށްދިނީ މަދު އޯނަރެކެވެ.\nއެވާހަކަ ބާއްވާށެވެ. ކޯވިޑް-19 ގެ ޢާލަމީ ވަބާގެ ރޯޅި ކުޑައިކޮށް މަޑުވެލައި، ދުނިޔޭގެ އިޤްތިޞާދުގެ ވައި ފައްސިއަށް ޖެހެން ފަށައިފިއެވެ. ރާއްޖޭގެ ބޯޑަރުވެސް ހުޅުވައި ރިސޯޓްތައް ހުޅުވުމުގެ ހުއްދަވެސް ދީފިއެވެ. ނަމަވެސް އެކަމުގައިވެސް ބައެއް ރިސޯޓްތަކުން ފެންނަނީ ފަހަތުފަޔަށް ބުރަވަމުންދާ ތަނެވެ. ވަޒީފާއިން ވަކިކޮށް ރަށަށްފޮނުވާލި މުވައްޒަފުން ހަމަ ތިބިގޮތަށް ތިބީއެވެ. ސަރުކާރުން މުވައްޒަފުންނަށް އެލަވަންސެއް ދޭތީ އެމީހުން ވަޒީފާއަށް ނެރުމަށް ރިސޯޓްތަކުން ބޭނުން ނުވަނީ ވެސް ކަންނޭގެއެވެ. ރިސޯޓްތައް ހިންގާ ރާއްޖޭގެ ބައެއް އޯނަރުން އަދި ތިބީ ހަމަ މަންޒަރު ބަލާށެވެ. ރިސޯޓް ނުފުރެނީސް ނުހުޅުވާން ވެސް ކަންނޭގެއެވެ. ރިސޯޓްތައް ހުޅުވައިގެން އެންމެ މީހަކުވެސް ރާއްޖެއަށް އެތެރެ ކުރެވޭތޯ ސަރުކާރުން ހެސްކިޔާފައި މަސައްކަތް ކުރަމުން ގެންދާއިރު މިދެންނެވި އޯނަރުން ހަމަ ކަހާތަން ހިރުވައިވެސް ނުލައެވެ. ޤައުމުގެ އިޤްތިޞާދު އަނަރޫފަވެ ޖަހާފައިހުރި މަސްކޮޅު ހުސްވާއިރުވެސް އެވެރިންނަށް ވަރިހަމައެވެ.\nދެން މިވަގުތަށް ހުޅުވާފައިހުރި ބައެއް ރިސޯޓުތަކުގެ ޙާލަތުވެސް ވަކި ސަހަލެއް ނޫނެވެ. ސަރުކާރުން ކަނޑައަޅާފައިވާ ގައިޑްލައިނަށް ފޮލޯ ކުރުމެއް ނެތެވެ. ނިކަމެތި މުވައްޒަފުން ރިސްކަށް ލައިގެން އެޗްޕީއޭގެ ގައިޑްލައިނަށް ޢަމަލު ކުރުމެއްނެތި އެކަމުންވެސް ނަގަނީ ނާޖާއިޒް ފައިދާއެވެ. އެންމެ ފަހުން މުވައްޒަފުންގެ ކެތްތެރިކަން ކޮޅުންލައި އެވެރިންވެސް ތޮށިގަނޑު ފަޅާލާފައި ނިކުންނަން ދިމާކޮށްފިއެވެ. މަޖުބޫރީ ޙާލަތުގައި ނަމަވެސް ފަތުރުވެރިކަމާބެހޭ ވަޒީރުވެސް ބަސް ވިދާޅުވެއްޖެއެވެ. "ނުބީހެންޏާ ކަނޑާ ހަމަނޫން ކަމަށާއި، ކުރިއަށްދެވޭނީ ފުރިހަމައަށް ޒިންމާދާރުވެ، އެމަގުން އަމަލުކޮށްގެން" ކަމަށް ބުނީ އަޅުގަނޑެއް ނޫނެވެ. ފަތުރުވެރިކަމުގެ ސިނާއަތުގެ ހާލަތަށް އިޝާރާތް ކުރަށްވާ އެ މޭރުމުން ވާހަކަފުޅު ދެއްކެވީ މިނިސްޓަރު ޑރ. މައުސޫމެވެ.\nމިނިސްޓަރު މި މޭރުމުން ވިދާޅުވިއިރު އޮކްޓޯބަރު 30 ވީ ހުކުރު ދުވަހުގެ ރޭ ވަނީ ފުރަތަމަ ފަހަރަށް ރިސޯޓަކުން ކޯވިޑް ބަލީގައި މީހަކު ނިޔާވެފައެވެ. މިވަގުތު ކޮންމެހެންވެސް ޢާމްދަނީއެއް ހޯދުމަށް މަޖުބޫރުވެފައިވާ މުވައްޒަފުން ވަޒީފާއަށް ނެރެ އެ މުވައްޒަފުންގެ މަޖުބޫރިއްޔަތުގެ ނާޖާއިޒް ފައިދާ ނެގުމަށް އުޅުމުގެ ތެރޭގައި ފުރާނައެއް ގެއްލުނީއެވެ. އެހެނަސް މިދެންނެވި ފަދަ ބައެއް ރިސޯޓް އޯނަރުންނަށް ހަމަ އޯކޭއެވެ. ކުލި ދައްކާން ނުޖެހޭތީއާއި، ވަޒީފާއަށް ނުނެރޭ މުވައްޒަފުންނަށް ސަރުކާރުން ހަވާލުވެފައި ވާތީ، ބައެއް ރިސޯޓް އޯނަރުން އެތަންތަން ނުވެސް ހުޅުވަނީއެވެ. ނޫނީ ހުޅުވުމަށް ފަހުވެސް އަލުން ރިސޯޓްތައް ބަންދު ކުރުމަށް ސަރުކާރަށް މަޖުބޫރު ކުރުވަން އުޅެނީއޭވެސް ހީވާފަހަރު އެބަ އާދެއެވެ. އާޚިރުގައި މިފަދަ އޯނަރުންގެ ސަބަބުން ބުރަ ބޮޑުވަނީ ހަމަ ސަރުކާރަށެވެ.\nސަރުކާރަށް މިހާރުވެސް އެދަނީ ހަމަ އޮބާޖެއްސޭ ފަހަރާއި ނުޖެއްސޭ ފަހަރެވެ. ރިސޯޓްތައް ހުޅުވާލައިގެން މީހުން ގެންނަން ފެށީމާ ވަޒީފާ ގެއްލިފައި ތިބި މުވައްޒަފުންނަށް ސަރުކާރުން ދޭންޖެހޭ އެއްޗެއް ކުޑަވެ ސަރުކާރަށް ލުޔެއް ލިބި އަދި މުވަޒަފުންގެ ވަޒީފާތައް ރުޖޫޢަ ކުރަން ޖެހިދާނެތީވެސް ކަންނޭނގެއެވެ.


Social Media gai hiyaalufaalhu kuraathee STL ge supervisor eh vazeefaain vaki kohfi - AO News\nސަރުކާރުން ކުރަމުން އަންނަ ނޭދެވޭ ކަންތައްތަކާއި މެދު ހިޔާލުފާޅުކޮށް، ސޯޝަލް މީޑިއާގައި އަޑުއުފުލާތީ އެމްޕީއެލްގެ ސަދަން ޓްރާންސްޕޯޓް ލިންކު(އެސްޓީއެލް)ގެ ފޭދޫ މުވައްޒަފަކު ވަޒީފާއިން ވަކިކޮށްފިއެވެ.\n‘އޭއޯ ނިއުސް’ އަށް މައުލޫމާތު ލިބިފައިވާ ގޮތުން ވަޒީފާއިން ވަކިކޮށްފައިވަނީ ފޭދޫ އެސްޓީއެލްގައި މަސައްކަތްކުރާ ސުޕަވައިޒަރެއްކަމުގައި، އިސްމާއީލް ރަޝީދުއެވެ.\nއިއްސެ އަކީ ސޯޝަލް މީޑިއާގައި، ސަރުކާރުން ކުރަމުން އަންނަ ނޭދެވޭ ކަންތައްތަކާއި ގުޅޭ ގޮތުން ވަރަށް ފާޅުކަންބޮޑު ގޮތެއްގައި ހިޔާލުފާޅުކުރަމުން އަންނަ ފަރާތެކެވެ. މި ގޮތުން ސިޔާސީ ވާހަކަ ދައްކާތީ މިދިޔަ ރަމަޟާން މަހު ވެސް 14 ދުވަހަށް އޭނާ ސަސްޕެންޑް ކޮށްފައިވާއިރު މިއަހަރު ވެސް އޭނާއަށް ކުންފުނިންވަނީ އިންޒާރުގެ ދެ ސިޓީއެއް ދީފައި ވެއެވެ. އެހެން ނަމަވެސް އެސިޓީތަކުގައި އިންޒާރުދޭ ސަބަބު ބަޔާންކޮށްފައި ނުވާތީ އިއްސެވަނީ ސިޓީތަކުގައި ސޮއިކުރަން ދެކޮޅު ހަދާފައެވެ.\nއިއްސެ ވަޒީފާއިން ވަކިކޮށްފައިވާކަން ފުރަތަމަ އަންގާފައި ވަނީ ފޯނުންނެވެ. ވަޒީފާ އިން ވަކިކުރިކަން އަންގަން ގުޅި ފަރާތުން ބުނީ އިއްސް ވަޒީފާ އިން ވަކިކުރީ ސަރުކާރާއި، ސަރުކާރުގެ އިސް ބޭފުޅުންނާއި ދެކޮޅަށް ޝުއޫރު ފާޅުކުރާތީ ކަމަށެވެ. ވަކިކުރި ސަބަބުން ލިޔުމުން އެންގިދިނުމަށް އެދުމުން ކުންފުނީގެ ފަރާތުން ވާހަކަދެއްކި މުވައްޒަފު ބުނީ ދެވެން އޮތީ ވަޒީފާ އިން ވަކިކުރިކަމުގެ ޗިޓް އެކަނި ކަމަށެވެ. ވަޒީފާ އިން ވަކިކުރިކަން އަންގައި އިއްސެ އަށް ފޮނުވި ޗިޓްގައި ބުނެފައި ވަނީ ވަޒީފާ އިން ވަކިކޮށްފައި ވަނީ ވަޒީފާގެ އެއްބަސްވުމާއި ކުންފުނީގެ ކޯޑް އޮފް ކޮންޑަކްޓާއި ހިލާފުވެފައި ވާތީ ކަމަށެވެ.\nރައީސް ޔާމީންގެ ސަރުކާރުގައި ސަރުކާރުގެ ކުންފުނިތަކުގެ މުވައްޒަފުންނަށް ބިރުދައްކާ މައްސަލަ އާއި ދެކޮޅަށް އިންތިހާބުގެ ދުވަސްވަރު މި ސަރުކާރުން ވަރަށް ބޮޑަށް އަޑުއުފުލާފައިވާއިރު ވަކި ސިޔާސީ ކުލައަކަށް ނިސްބަތްވާތީ ވަޒީފާގެ ބިރު ނުދެއްކުމަކީ ރައީސް ޞޯލިޙްގެ ރިޔާސީ ވައުދެކެވެ.\nއެމްޕީއެލް އިން ދެމުން އައި ބަހުގެ ހިދުމަތް ރަސްމީކޮށް އެމްޓީސީސީ އާއި ހަވާލުކޮށްފި\nތެޔަ ކަޑާލީ ވަގު ކަމުން


އެސްއޯފްއާ ގުޅުވައި ހޫނު ސުވާލުތަކެއް ޕީޖީއަށް: "ސްޓޭންޑް ބަދަލުވެދާނެތަ؟"\n27 ސެޕްޓެންބަރު 2021 - 13:58 0\nފަނޑިޔާރު ކުރެއްވި ސުވާލަކަށް ޖަވާބު ދިނުމަށް ދައުލަތުގެ ވަކީލުން މަޝްވަރާ ކުރަނީ: ދައުލަތުގެ ސްޓޭންޑާ ގުޅޭ ގޮތުން ސުވާލު ކުރި\nއެމްއެމްޕީއާރްސީގެ ކޮރަޕްޝަނުގައި ފައިސާ ދޮންނަން ގެންގުޅުނު އެސްއޯއެފްއަށް ދައުވާ ނުކުރަން ޕްރޮސިކިއުޓާ ޖެނަރަލްގެ އޮފީހުން އޮތީ ނިންމާފަ އެވެ. އެއީ, އެހެން މީހުންގެ މައްޗަށް ދައުވާ ކުރުމަށް އެ ކުންފުނީގެ ފަރާތުން ހެކި ހޯދުމަށެވެ. އެ ނިންމުމާ ގުޅޭ ގޮތުން ސުޕްރީމް ކޯޓުގައި ޕްރޮސިކިއުޓާ ޖެނަރަލްގެ އޮފީހުގެ ވަކީލުންނާ މިއަދު ކުރިމަތިވީ ހޫނު ސުވާލުތަކެވެ.\nއެ ކޮރަޕްޝަންގެ ތެރެއިން ގއ. ވޮޑުމުލާ ކުއްޔަށް ދޫކޮށްގެން އެމްއެމްޕީއާރްސީއަށް ލިބެންޖެހޭ ފައިސާ ވަނީ ގެއްލިފަ އެވެ. ދައުލަތުން ތުހުމަތުކުރާ ގޮތުގައި, އެ ފައިސާ އެސްއޯއެފްއަށް ޖަމާވުމުން ކުރީގެ ރައީސް އަބްދުالله ޔާމީން އަބްދުލްގައްޔޫމްގެ އެކައުންޓަށް ޖަމާކުރީ އެވެ. އެހެންވެ, އެއީ ކުށްކޮށްގެން ހޯދި ފައިސާ ކަމަށް ބަލައި, އަދި, އެ ފައިސާއިން ޔާމީން މަންފާ ހޯދާފައިވާތީ މަނީލޯންޑާކޮށްފައިވާ ކަމުގެ ދައުވާ ޔާމީންގެ މައްޗަށް ކުރީ އެވެ.\nއެ ދައުވާ ސާބިތުވެ, ޔާމީންގެ މައްޗަށް ފަސް އަހަރުގެ ޖަލު ހުކުމަކާއި ފަސް މިލިއަން ޑޮލަރުގެ ޖަލު ހުކުމެއް އިއްވާފައިވާއިރު, މިހާރު މައްސަލަ އޮތީ ސުޕްރީމް ކޯޓުގަ އެވެ. މީގެކުރިން ދިގު އަޑުއެހުންތަކެއްގައި ޔާމީނާއި ދައުލަތުން ގިނަ ވާހަކަތަކެއް ދައްކާފައި ވެ އެވެ. މިއަދުގެ އަޑުއެހުން ހާއްސަވީ ފަނޑިޔާރުން އަމާޒުކުރި ސުވާލުތަކަށެވެ.\nއެގޮތުން, އެންމެ ފުރަތަމަ ވެސް ފަނޑިޔާރު ޑރ. އަޒްމިރަލްދާ ޒާހިރުގެ ހޫނު ސުވާލުތަކެއް ދައުލަތަށް އަމާޒު ކުރެއްވި އެވެ. ފަނޑިޔާރު އެންމެ ފުރަތަމަ ވެސް ސުވާލު ކުރެއްވީ, ޔާމީންގެ މައްޗަށް ސާބިތުވި ކުށް އުފަންވި ގޮތުގެ ތަރުތީބާ ގުޅޭ ގޮތުންނެވެ.\nއެ ސުވާލަށް ޖަވާބު ދެއްވަމުން ޕަބްލިކް ޕްރޮސިކިއުޓާ އަހުމަދު ނައުފަލް ވިދާޅުވީ, މަނީލޯންޑްރިންގެ ކުށް އުފަންވީ ޔާމީންގެ އެކައުންޓަށް ފައިސާ ޖަމާވުމާއެކު, އޭގައި ޝައްކުތައް އުފެދުނު ހިސާބުން ކަމަށެވެ. އޭގެކުރިން އެސްއޯއެފް މެދުވެރިކޮށް އެހެން ބަޔަކު ރިޝްވަތާއި ކޮރަޕްޝަންގެ ކުށް ހިންގާފައިވާ ކަމަށް ވެސް ވިދާޅުވި އެވެ.\nއެ ކުށްތަކާއި މަނީލޯންޑްރިން ކުށާ ގުޅެނީ ކިހިނެއްތޯ އާއި ފުރަތަމަ ކޮށްފައިވާ ކުށްތަކަށް ފިޔަވަޅު ނާޅާ ފަހުން ކުރާ ކުށަށް އަދަބު ދެވިދާނެތޯ ފަނޑިޔާރު ސުވާލު ކުރެއްވި އެވެ.\nދައުލަތުގެ ވަކީލް ވިދާޅުވީ, މި މައްސަލާގައި މަނީލޯންޑްރިންގެ ދައުވާ ޔާމީންގެ މައްޗަށް ސާބިތު ކުރުމަށް އޭގެ ކުރިން ހިނގާފައިވާ ކުށްތައް ސާބިތުކޮށްދޭން ގާނޫނުގައިވާ ގޮތުން, ނުޖެހޭ ކަމަށެވެ.\n"އެސްއޯފްއަށް ދައުވާ ނުކުރާނެ, އެމީހުންގެ މައުލޫމާތު މާ މުހިންމު"\nވަކީލް ޖަވާބާއެކު ފަނޑިޔާރު އިތުރު ސުވާލެއް އަމާޒު ކުރެއްވި އެވެ.\n"އެހެންވީމަ އޭގެ މާނައަކީ ފުރުސަތު އެބަ އޮތޭ އެސްއޯއެފްގަ ޝާމިލްވާ ފަރާތްތަކަށް މުސްތަގުބަލުގައި ފިޔަވަޅު ނޭޅުމަށް, އެހެންތޯ ތިޔަ ވިދާޅުވަނީ؟, މި ކުށް ސާބިތުވިޔަސް އޭގެ ކުރިން ހިނގާފައިވާ ކުށްތަކަށް ފިޔަވަޅު ނޭޅިޔަސް އެއީ މައްސަލައެއް ނޫނޭ ކަމަށް ތޯ ތިޔަ ވިދާޅުވަނީ؟," އަޒްމިރަލްދާ ސުވާލު ކުރެއްވި އެވެ.\nޖަވާބުގައި ވަކީލް ވިދާޅުވީ, ކުރީގައި ކޮށްފައިވާ ކުށްތަކުގައި ޝާމިލުވަނީ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރްސީގެ ކުރީގެ އެމްޑީ އަބްދުالله ޒިޔަތު ކަމާއި އެމީހުންގެ އަމިއްލަ އިއުތިރާފުގެ މައްޗަށް މިހާރު ކުށް ސާބިތުވެ, އެ ނިހާއީ ހުކުމްތަކަށްވެފައިވާ ކަމަށެވެ. ނަމަވެސް, އެސްއޯއެފްއަށް ދައުވާ ނުކުރަން ނިންމާފައިވާ ކަމަށް ވަކީލް ވިދާޅުވި އެވެ.\nއެހެން ނިންމި ސަބަބު ފަނޑިޔާރު އަޒްމިރަލްދާ އޮޅުންފިލުއްވި އެވެ.\nއެސްއޯއެފްގެ މައްޗަށް ދައުވާ ނުކުރަން ނިންމީ, ވަކީލް ނައުފަލް ވިދާޅުވި ގޮތުގައި ފައިސާ ލިބުނު މީހުންނާއި ލިބުނު ގޮތް ހޯދެން އޮތީ އެމީހުންގެ އެއްބާރުލުން ހޯދައިގެން ކަމަށްވާތީ އެވެ. އެހެންވެ, އާންމު މަސްލަހަތު އޮތީ އެމީހުންގެ މައްޗަށް ދައުވާކުރުމުގެ ބަދަލުގައި ދައުލަތަށް ގެއްލުނު ފައިސާ ހޯދުމަށް އެމީހުންގެ އެއްބާރުލުން ހޯދުން ކަމަށް ވަކީލް ވިދާޅުވި އެވެ.\nފަނޑިޔާރު އަޒްމިރަލްދާ ދައުލަތާ ސުވާލު ކުރައްވަނީ\nއަނެއްކާވެސް އަޒްމިރަލްދާ ތަކުރާރު ކުރެއްވީ ކުރިން ކުރެއްވި ސުވާލެވެ. ކުށް ފެށިގެން އައީ ކިހާ ހިސާބުންތޯ އެވެ.\n"ކާކުތޯ މިކަން ފެށީ,"\nއެސްއޯއެފް މައްޗަށް ދައުވާ ނުކުރަން ނިންމާފައިވާއިރު, ކުށް ކުރީ ކޮން ބައެއްކަން ދައުލަތުން ސާފުކޮށް ބުނުމަށް އަޒްމިރަލްދާ އެންގެވި އެވެ.\nޖަވާބުގައި ވަކީލް ވިދާޅުވީ މަނީލޯންޑްރިންގެ ގާނޫނު އޮތީ, ފައިސާ ހޯދީ ކޮން ކުށެއްކޮށްގެންކަން ސާބިތުކޮށް ދޭން ޖެހޭ ގޮތަށް ނޫން ކަމަށެވެ. ނަމަވެސް, އެ ފައިސާއާމެދު ޝައްކެއް އޮވެއްޖެނަމަ, މަނީލޯންޑްރިންގެ ކުށް އެ ހިސާބުން ފެށޭ ކަމާއި ދައުލަތުން ސާބިތުކޮށްދޭން ޖެހެނީ ވެސް ޝައްކެއް އޮތް ކަމާއި އެކަން ދައުވާ ލިބޭ މީހާއަށް އެނގޭކަން ކަމަށެވެ.\nމި މައްސަލާގައި އެކަން ސާބިތުވާކަން ނައުފަލް ފާހަގަ ކުރައްވަމުން ގެންދެވި އެވެ.\nއެސްއޯއެފްގައި ހުރީ ހުސް ކޮށްގެން ހޯދި ފައިސާ؟\nދެން ފަނޑިޔާރު އަޒްމިރަލްދާ ސުވާލު ކުރެއްވީ އެސްއޯއެފްގައި ހުރި ފައިސާތަކާ ގުޅޭ ގޮތުންނެވެ.\n"އެސްއޯއެފްގައި މުޅިން ވެސް ހުރީ ކުށްކޮށްގެން ހޯދި ފައިސާތޯ؟, އިތުރު ބަޔަކަށް އެސްއޯއެފްއިން ފައިސާ ލިބިގެން ދައުވާ ކޮށްފައިވޭތޯ؟,"\nނައުފަލް ފާހަގަ ކުރެއްވި ގޮތުގައި އޭސީސީގެ ކުރީގެ އިންވެސްޓިގޭޝަން އޮފިސަރު އަބްދުالله އާޒިމާއި ކުރީގެ މެންބަރު އަހުމަދު ނިހާންގެ މައްޗަށް އެމްއެމްޕީއާރްސީގެ ކޮރަޕްޝަނާ ގުޅިގެން ވަނީ ދައުވާ އުފުލާފަ އެވެ. އެހެން ބައެއް މީހުންގެ މައްޗަށް ވެސް ތަހުގީގު ދަނީ ކުރިއަށް ކަމަށެވެ.\nއެސްއޯއެފްގެ ފައިސާތަކާ ގުޅޭ ގޮތުން ނައުފަލް ވިދާޅުވީ އެމްއެމްޕީއާރްސީގެ ކޮރަޕްޝަނާއެކު އެ ކުންފުނިން ވަނީ ބޮޑެތި މުއާމަލާތްތަކެއް ކޮށްފައި ކަމާއި އޭގެ ކުރިން އެއީ ބޮޑެތި މުއާމަލާތްތައް ހިންގާ ކުންފުންޏެއް ނޫން ކަމަށެވެ.\nދައުލަތުގެ ވަކީލް ނައުފަލް ސުވާލުތަކަށް ޖަވާބު ދެއްވަނީ\nމި މައުލޫގައި ޔާމީން ވެސް ވާހަކަ ދެއްކެވި އެވެ. ޔާމީން ވިދާޅުވި ގޮތުގައި, އެމަނިކުފާނުގެ އެކައުންޓަށް ފުރަތަމަ ފަސް ލައްކަ ޑޮލަރު އެސްއޯއެފްއިން ޖަމާކުރިއިރު, އެ ކުންފުނީގެ އެކައުންޓަށް ވޮޑުމުލާގެ ފައިސާ ކަަމަށް ބުނާ އެއް މިލިއަން ޑޮލަރު ޖަމާވެފައިނުވާ ކަމަށެވެ.\nއޭރު ކުންފުނީގެ އެކައުންޓްގައި ހުރީ ނުވަ ލައްކައެއްހާ ޑޮލަރުކަން އެނގޭ ކަމަށް ޔާމީން ވިދާޅުވި އެވެ.\nނަމަވެސް, ދެވަނަ ޗެކް ޖަމާކުރި ވޮޑުމުލާ ކަމަށް ބުނާ ފައިސާ ޖަމާވެފައިވީ ނަމަވެސް, އޭގެ ތެރެއިން އެ ފައިސާ ވަކި ކުރަނީ ކިހިނެއް ކަމާމެދު ޔާމީން ސުވާލު އުފެއްދެވި އެވެ. ޔާމީން ވިދާޅުވި ގޮތުގައި, ވޮޑުމުލާގެ ފައިސާ ޖަމާވިިއިރު އެ އެކައުންޓްގައި ހަތަރު ލައްކަ ކޮންމެ ވެސް ވަރަކަށް ޑޮލަރު ހުރި ކަމެވެ. ފަސް ލައްކަ ހަމަކުރަން ބޭނުންވާނީ 19,000 ޑޮލަރު ކަމަށެވެ.\nއެހެންވެ, ވޮޑުމުލާގެ ފައިސާ އެމަނިިކުފާނުގެ އެކައުންޓަށް ޖަމާވި ކަމަށް ބެލި ނަމަވެސް, އެއީ ހަމަ އެންމެ 19,000 ޑޮލަރުކަން ޔާމީން ފާހަގަ ކުރެއްވި އެވެ.\n"އެހެންވީމަ ތަގައްޔަރުވެފައިވާ ޖާޑިއަކުން މި ފައިސާ ނަގާފަ ހުރި ނަމަވެސް ފެންނަން ހުރި ހަގީގަތްތަކެއްގެ ވާހަކަ މި ދަންނަވަނީ," ޔާމީން ވިދާޅުވި އެވެ.\nނަމަވެސް, ދައުލަތުގެ ސްޑޭންޓަކީ އެސްއޯއެފްގައި ހުރި ފައިސާއަކީ ކުށްކޮށްގެން ހޯދައި އޭގެން މަންފާ ހޯދާފައިވާ ފައިސާ ކަމުގައިކަން ނައުފަލް ވަނީ ވިދާޅުވެފަ އެވެ. އެހެންވެ, ވޮޑުމުލާގެ ފައިސާ ޖަމާވުމުގެ ކުރިން އެކައުންޓްގައި ހުރި ފައިސާ ވެސް ދައުލަތުން ވަނީ ޝައްކު އުފެދިފައިވާ ފައިސާގެ ގޮތުގަ އެވެ.\nއެއީ, ދައުލަތުގެ ސްޑޭންޓެވެ.\n"ތިޔަ ބޭފުޅުން ސްޓޭންޑް ބަދަލުވުމުގެ ހިސްޓްރީއެއް އެބަ އޮތް"\nފަނޑިޔާރު އަޒްމިރަލްދާ ދެން ސުވާލު އަމާޒު ކުރެއްވީ ދައުލަތުން ކުރީގައި އަމަލުކޮށްފައިވާ ބައެއް ކަންކަމަށް ރިއާޔަތްކޮށް, ދައުލަތުގެ ސްޓޭންޑާ ގުޅޭ ގޮތުންނެވެ.\n"މި މައްސަލާގައި މުސްތަގުބަލުގައި އިހުތިމާލު އެބަ އޮތްތޯ ތިޔަ ބޭފުޅުން މިހާރު ތި ނަންގަވާ ސްޓޭންޑް ބަދަލު ކުރެއްވުމުގެ؟, ތިޔަ ބޭފުޅުންގެ ހިސްޓްރީއެއް އޮވޭ ދެއްތޯ ސްޓޭންޑް ބަދަލުވުމުގެ, އެހެންވެ, އަޅުގަނޑުގެ ސުވާލަކީ މި މައްސަލާގައި އެފަދަ އިހުތިމާލެއް އޮންނާނެތޯ މުސްތަގުބަލުގަ؟," ފަނޑިޔާރު އެއްސެވި އެވެ.\nވަކީލް ވިދާޅުވީ, ސްޓޭންޑް ބަދަލުވާން ޖެހޭ ހާލަތެއް ނެތް ކަމަށެވެ. އެއީ, ޔާމީންއާ ދެކޮޅަށް ހުރި ކަންކަން ބަދަލުވާނެ ކަމަށް ގަބޫލު ނުކުރައްވާތީ ކަމަށް އޭނާ ވިދާޅުވި އެވެ.\nވޮޑުމުލާގެ ފައިސާއާ ގުޅޭ ސުވާލު\nމަނީލޯންޑްރިންގެ ދައުވާ ސާބިތުކުރުމަށް ޔާމީންގެ އެކައުންޓަށް ޖަމާވީ ސީދާ ވޮޑުމުލާ ކުއްޔަށް ދޫކޮށްގެން ލިބެން ޖެހޭ ފައިސާކަން ސާބިތުކޮށްދޭން ދައުލަތަށް ނުޖެހޭ ކަމަށް އަންނަނީ ބުނަމުންނެވެ. ނަމަވެސް, ޔާމީންގެ ފަރާތުން އެކަމާ ދެކޮޅު ހަދައި, އެކަން ސާބިތުކޮށްދޭން ޖެހޭނެ ކަމާއި އެކަން ދައުލަތަށް ކުރެވިފައިނުވާ ކަމަށް އަންނަނީ ބުނަމުންނެވެ.\nރިޔާސަތުގައި އިންނެވި ފަނޑިޔާރު މަހާޒުގެ ސުވާލު އަމާޒު ކުރެއްވީ އެކަމާ އެވެ.\nދައުލަތުގެ ވަކީލް ވިދާޅުވި ގޮތުގައި, މަނީލޯންޑްރިންގެ ގާނޫނު އޮތް ގޮތުން ދައުލަތަށް ސާބިތުކޮށްދޭން ޖެހެނީ ކުށް ކޮށްގެން ހޯދި ފައިސާއެއް ކަމަށް ތުހުމަތުވާ ކަމެވެ. އެއީ, ވަކި ކުށެއް, ނުވަތަ މި މައްސަލައަށް ބަލާނަމަ, ވޮޑުމުލާގެ ފައިސާކަން ބުނެދޭން ނުޖެހެ އެވެ.\n"ވޮޑުމުލާކަން ނޭނގި ކިހިނެއްތޯ އެ ކޮރަޕްޝަނަށް ވަނީ؟, ދައުލަތަށް ވަންނަން ޖެހޭ އެހެން ފައިސާއެއްތޯ މި އުޅެނީ؟ ކިހިނެއްތޯ މިވަނީ؟," މަހާޒު އެއްސެވި އެވެ.\nނައުފަލް ތަކުރާރު ކުރެއްވީ ކުރިން ވެސް ދެއްވި ޖަވާބެވެ. ވޮޑުމުލާގެ ފައިސާކަން ސާބިތުކޮށްދޭން ނުޖެހޭ ކަމެވެ. އެހެން ނަމަވެސް, ދައުލަތުން ހުށަހަޅާފައިވާ ކިތާބީ ހެއްކާއި އަދީބާއި ޒިޔަތުގެ ހެކި ބަހަށް ބަލާއިރު, ޔާމީންގެ އެކައުންޓަށް ވަތް ފައިސާއަކީ ވޮޑުމުލާގެ ފައިސާކަން ބަޔާންކޮށްދެވޭ ކަމަށް ނައުފަލް ވިދާޅުވި އެވެ.\nމަހާޒު ދެން ސާފު ކުރެއްވީ ޔާމީންގެ އެކައުންޓްތަކުގެ މިހާރުގެ ސްޓޭޓަސްއާ ގުޅޭ ގޮތުންނެވެ. ނައުފަލް ވިދާޅުވި ގޮތުގައި އެސްކްރޯ އެކައުންޓަށް ޔާމީން ޖަމާކޮށްފައިވާ އެއް މިލިއަން ޑޮލަރު އެ ހުރި ގޮތަށް އެބަ ހުއްޓެވެ. އަދި, އިންވެސްޓްމެންޓް އެކައުންޓަށް ޖަމާކުރި, ދައުވާ ކުރެވޭ އެއް މިލިއަން ޑޮލަރު ވެސް އެ ހުރި ގޮތަށް އެބަހުރި ކަމަށް ވަކީލް ވިދާޅުވި އެވެ.\nއެ ފައިސާއާ ގުޅޭ ގޮތުން އިތުރު ތަހުގީގެއް ކުރަމުންދޭތޯ ވެސް އެއްސެވި އެވެ. ވަކީލް ވިދާޅުވީ އެއް މިލިއަން ޑޮލަރާ ސީދާ ގުޅޭ ތަހުގީގެއް ނުހިނގާ ކަމަށާއި ނަމަވެސް, މަންފާ ހޯދި ފައިސާއާ ގުޅޭ ތަހުގީގުތަކެއް ކުރިއަށްދާ ކަމަށެވެ.\nފައިސާ ހޯދަން އަދީބާ, ޔާމީން ކުރެއްވި މުއާމަލާތް\nޔާމީންގެ އެކައުންޓަށް ފައިސާ ޖަމާކުރަން އެސްއޯއެފްއަށް އެނގުނީ ކިހިނެއްތޯ މަހާޒު އެއްސެވި ސުވާލަށް ޔާމީން ޖަވާބު ދެއްވައި, އަދީބާއެކު މުއާމަލާތް ހިންގެވި ގޮތް ކިޔައިދެއްވި އެވެ.\nއެގޮތުން, ޔާމީން ވިދާޅުވި ގޮތުގައި ލޯންޗުކޮޅުގައި އެއްޗެއް ގޮއްވާލުމާއެކު އަދީބުގައި އަތުގައި ހުރި އެމަނިކުފާނުގެ ފައިސާ އަނބުރާ ދިނުމަށް ފޯނުން ގުޅުއްވައި އެންގެވި އެވެ. އެ އެންގެވުމާ އެއްގޮތަށް ނަގުދު ފައިސާއިން އަދީބު ފައިސާ ބޭންކަށް ޖަމާކުރަން މަސައްކަތް ކުރި ކަމަށާއި ނަމަވެސް, ބޭންކުން އެކަމަށް ފުރުސަތު ނުދިނީ ކަމަށެވެ.\nއެހެންވެ, ޗެކަކުން ފައިސާ ޖަމާކުރަން ފަސޭހަވާނެ ކަމަށް އަދީބު ބުނުމުން, އެކައުންޓް ނަންބަރު ފޯނުން ގުޅުއްވައި ދެއްވީ ކަމަށް ޔާމީން ވިދާޅުވި އެވެ. އޭރު ވެސް އަދީބު ފައިސާ ޖަމާކުރަން އުޅެނީ އެސްއޯއެފްއިން ކަމެއް އެމްއެމްޕީއާރްސީއާ ގުޅުން ހުރި ފައިސާއެއް ކަމެއް އެނގިވަޑައިނުގަންނަވާ ކަމަށް ޔާމީން ވިދާޅުވި އެވެ.\nޔާމީން ވިދާޅުވި ގޮތުގައި, އަދީބާއެކު ކުރެވޭ ފައިސާގެ މުއާމަލާތްތަކުގެ ލިޔެކިޔުމެއް ނެތެވެ. އެއީ, އެމެނިކުފާނުގެ އެކައުންޓްތައް ބެލެހެއްޓުމުގައި އަދީބު މަސައްކަތްކުރި ކަމާއި އެހެންވެ, އެކައުންޓް ބަލަހައްޓާ މީހާއާއެކު ކުރެވޭ ކޮންމެ މުއާމަލާތެއް ލިޔުމުން ނޯންނާނެ ކަމަށެވެ. އެއީ ގިނަ ފަހަރަށް ފޯނުން ގުޅައިގެން ނިންމާ ކަންކަން ކަމަށް ޔާމީން ވިދާޅުވި އެވެ.\nޔާމީން މިއަދުގެ އަޑުއެހުމުގައި ވާހަކަ ދައްކަވަނީ\nޔާމީން ވިދާޅުވި ގޮތުގައި, އެސްއޯއެފްގެ އެއްވެސް މީހަކާ އެއްވެސް އިރެއްގައި މުއާމަލާތް ކޮށްފައިނުވާނެ އެވެ. ނަމަވެސް, އެމަނިކުފާނުގެ އެކައުންޓަށް ޗެކް ވެދަވެފައިވަނީ އެސްއޯއެފްއިންކަން އޭސީސީގެ އޭރުގެ ރައީސް ހަސަން ލަތީފް ފޯނުން ގުޅުއްވައި ވިދާޅުވުމުން, އެކަން ތަހުގީގު ކުރުމަށް އެންގެވި ކަމަށް ޔާމީން ވިދާޅުވި އެވެ.\nއޭގެފަހުން އެމަނިކުފާނުގެ މައުލޫމާތު އޭސީސީން ސާފުކުރި ކަަމަށާއި ނަމަވެސް, ފަހުން އެކަމާ ގުޅޭ އެއްވެސް ތަހުގީގެއް ހިންގި ކަމެއް އެނގިވަޑައިނުގަންނަވާ ކަމަށް ޔާމީން ވިދާޅުވި އެވެ. އަދި ފަހުން އޭގެ ފްލޯއަޕެއް ހަދައި ސުވާލެއް ވެސް ކޮށްފައިނުވާ ކަމަށް ޔާމީން ވިދާޅުވި އެވެ.\nއާ ހެކި ހުށަހެޅުމާއި ކަފާލާތުގެ ބަހުސް އަންނަ ތާރީހުގައި\nމި މައްސަލާގައި ދެން އަޑުއެހުމެއް އޮންނާނީ މި ފެށޭ މަހުގެ ހަތަރުވަނަ ދުވަހު އެވެ.\nފަނޑިޔާރު މަހާޒު ވިދާޅުވި ގޮތުގައި އެ އަޑުއެހުމުގައި ފުރަތަމަ އޮންނާނީ ޔާމީންގެ ފަރާތުން މަތީ ކޯޓަށް ހުށަހަޅަން ބޭނުންވާ އާ ހެކިތައް ހުށަހެޅުމެވެ.\nއެއަށްފަހު, ޔާމީންގެ ފަރާތުން ހުށަހަޅާފައިވާ ކަފާލާތުގެ ދަށުން ދޫކޮށްލުމާއި ހުކުމް ތަންފީޒުކުރުން ފަސްކުރުމުގެ އަމުރެއް ނެރެދިނުމާއެކު, ބަހުސްކުރުން އޮންނާނެ ކަމަށް ފަނޑިޔާރު ވިދާޅުވި އެވެ.\nމި މައްސަލާގައި މިއަދުގެ ތިން ގަޑިއިރުގެ ޝަރީއަތުގެ އަޑުއެހުމާއެކު މިހާތަނަށް ހަތް އަޑުއެހުމެއް ސުޕްރީމް ކޯޓުގައި ވަނީ ކުރިއަށް ގެންގޮސްފަ އެވެ. މިއީ މިފަހުން ސުޕްރީމް ކޯޓުގައި އެންމެ ގިނަ އަދި ދިގު އަޑުއެހުންތަކެއް ކުރިއަށް ގެންދާ ޝަރީއަތެވެ.


SunOnline: Euro qualifying: Ronaldoge 99 vana goalaa eku Portugal Euro ah\nޢަބްދުﷲ އައިމަން 18 Nov 2019, 10:02\nޕޯޗުގަލްއާއި ލަގްޒެމްބާގް ރޭ ކުޅުނު މެޗުގެ ތެރެއިން: އެ މެޗު 0-2 ގެ ނަތީޖާއަކުން ކާމިޔާބު ކުރީ ޕޯޗުގަލް --- ފޮޓޯ// އޭޕީ\nއެންމެ ފަހުގެ ޔޫރޯ ޗެމްޕިއަން ޕޯޗުގަލް ރޭ ލަގްޒެމްބާގް އަތުން ހޯދި މޮޅާ އެކު އަންނަ އަހަރުގެ ޔޫރޯގެ ޖާގައެއް ކަށަވަރު ކުރި އިރު ޓީމުގެ ކެޕްޓަން ކްރިސްޓިއާނޯ ރޮނާލްޑޯ އޭނަގެ 99 ވަނަ އިންޓަނޭޝަނަލް ގޯލު ހަމަކޮށް ރެކޯޑާއި ގާތަށް ޖެހިލައިފި އެވެ.\nރަށުން ބޭރުގައި ކުޅުނު އެ މެޗުން ލަގްޒެމްބާގްގެ މައްޗަށް ޕޯޗުގަލް ކުރި ހޯދީ 0-2 ގެ ނަތީޖާއަކުންނެވެ. އެ މޮޅާ އެކު ޕޯޗުގަލްއިން ގުރޫޕް ބީ ގެ ދެވަނައިގެ ގޮތުގައި އޮތީ ކުޅުނު އަށް މެޗުން ހޯދި 17 ޕޮއިންޓާ އެކު އެވެ. އެ ގުރޫޕުގެ އެއްވަނައިގެ ގޮތުގައި ޔުކްރޭން 20 ޕޮއިންޓާ އެކު އޮތް އިރު ތިން ވަނައިގައި އޮތީ އެންމެ ފަހުން ވޯލްޑް ކަޕުގައި ވެސް ވާދަ ކުރި ސާބިޔާ އެވެ.\nވޭތުވެ ދިޔަ އަހަރުގެ ވޯލްޑް ކަޕުގައި ބޮޑު ނަތީޖާއެއް ނުނެރެވުނު ނަމަވެސް ޕޯޗުގަލުން އަންނަނީ އޭގެ ފަހުން ތަފާތު ކުޅުމެއް ދައްކަމުންނެވެ. އެ ޓީމުން ވަނީ މިއަހަރު އޮތް ޔޫއެފާ ނޭޝަންސް ކަޕު ވެސް ނެދަލެންޑްސް ބަލިކޮށް އުފުލާލައިފަ އެވެ. ޕޯޗުގަލް ރަނގަޅު ފޯމެއްގައި އޮވެ ބޮޑެތި ކާމިޔާބީތައް ހޯދަމުން އަންނަ އިރު އެ ޓީމުގެ ކެޕްޓަން ރޮނާލްޑޯ އަންނަނީ ދުނިޔޭގެ އެންމެ ބޮޑު އެއް ރެކޯޑް މުގުރާލުމާ ގާތަށް ޖެހެމުންނެވެ.\nއެގޮތުން ރޭގެ މެޗުގައި ޖެހި ގޯލާ އެކު ރޮނާލްޑޯ ވަނީ ގައުމީ ޓީމަށް 99 ލަނޑު ހަމަކޮށްދީފަ އެވެ. ގައުމީ ޓީމަށް އެންމެ ގިނަ ލަނޑު ޖެހުމުގެ ރެކޯޑް އޮތީ އީރާން ގައުމީ ޓީމުގެ ކުރީގެ ފޯވާޑް އަލީ ދާއީ އަތުގަ އެވެ. އޭނާ އެ ރެކޯޑް ހެދީ 109 ގޯލު ހަމަކޮށްގެންނެވެ.\nރޭގެ މެޗު ފެށިގެން ވެސް ޕޯޗުގަލް ދިޔައީ ދުނިޔޭގެ ރޭންކިންގްގެ 96 ވަނައިގައި އޮތް ލަގްޒެމްބާގްގެ ގޯލަށް ނުރައްކާ ކުރަމުންނެވެ. އެހެން ނަމަވެސް ލަގްޒެމްބާގް އިން ވަނީ ރޭގެ މެޗުގައި ޕޯޗުގަލް ފަދަ ވަރުގަދަ ޓީމެއް ހިފެހެއްޓުމުގައި މޮޅު ކުޅުމެއް ދައްކާފަ އެވެ.\nޕޯޗުގަލަށް މެޗުގެ ފުރަތަމަ ގޯލު ފުރަތަމަ ހާފު ތެރޭގައި ޖަހައިދިނީ ބާނޭޑޯ ސިލްވާ ތަނަވަސްކޮށްދިން ފުރުސަތަކުން ބްރޫނޯ ފަނެންޑެސް އެވެ. އެ ޓީމުގެ ދެވަނަ ލަނޑު މެޗު ނިމެން ހަތަރު މިނެޓަށް ވެފައި ވަނިކޮށް ގޯލު ރޮނގުމަތިން ގޯލުގެ ތެރެއަށް ވައްދާލީ ރޮނާލްޑޯ އެވެ.\nޔޫރޯ ކޮލިފިކޭޝަން ނިމުމަކާ ގާތަށް ޖެހިލާފައިވާ އިރު ގައިގަނޑަކަށް މުބާރާތުގައި ވާދަކުރާނެ ގިނަ ޓީމުތައް މިހާރު ވަނީ ޔަގީންވެފަ އެވެ. އެގޮތުން ގުރޫޕް އޭ ގެ އެއްވަނައިގެ ގޮތުގައި މިހާރުވެސް ކޮލިފައިވެފައިވާ އިނގިރޭސި ވިލާތުން ރޭ ވަނީ ކޮސޮވޯ އަތުން ފަސޭހަކަމާ އެކު މޮޅުވެފަ އެވެ.\nކޮސޮވޯގެ އަމިއްލަ ދަނޑުގައި ކުޅުނު އެ މެޗުން އިންގްލޭންޑް ކުރި ހޯދީ 0-4 ގެ ނަތީޖާއަކުންނެވެ. އެ ޓީމަށް އެ މެޗުގައި ގޯލުތައް ޖަހައިދިނީ ހެރީ ވިންކްސްއާއި ހެރީ ކޭން އަދި މާކޮސް ރަޝްފޯޑްގެ އިތުރުން މޭސަން މައުންޓް އެވެ. އެ ގުރޫޕުން ޔޫރޯއަށް ކޮލިފައިވި ދެވަނަ ޓީމަކީ ޗެކް ރިޕަބްލިކް އެވެ.\nމީގެ އިތުރުން އެންމެ ފަހުގެ ދުނިޔޭގެ ޗެމްޕިއަން ފްރާންސުން ކޮލިފައިންގެ ފަހު މެޗުގައި ރޭ ވަނީ 0-2 ގެ ނަތީޖާ އަކުން އަލްބޭނިއާ ބަލިކޮށްފަ އެވެ. ގުރޫޕް ތާވަލުގެ އެއްވަނައިގެ ގޮތުގައި ފްރާންސް ޔޫރޯއަށް ދަތުރުކޮށްފައިވާ އިރު ރޭގެ މެޗުގައި އެ ޓީމަށް ގޯލުތައް ޖަހައިދިނީ ކޮރެންޓިން ޓޮލީސޯއާއި ބާސެލޯނާއަށް ކުޅެމުން އަންނަ އެންޓޮއިން ގްރީޒްމަން އެވެ.


Obama aashaai Hillary ah bayaku bonthakeh fonuvaifi\nއެމެރިކާގެ ނިއުޔޯކްގައިވާ ޓައިމް ވޯނާ ސެންޓަރުގެ މެއިލްރޫމް އިން ގޮވާ ތަކެތި ފެނިގެން ފުލުހުން ހަރަކާތްތެރިވަނީ. ފޮޓޯ: ރޮއިޓާސް\nއެމެރިކާގެ އިދިކޮޅު ޑިމޮކްރެޓިކް ޕާޓީގެ އިސް ބޭފުޅުންނަށް އަމާޒުކޮށް ބަޔަކު ފޮނުވި ގޮވާތަކެތީގެ ޕެކޭޖްތަކެއް އެގައުމުގެ ފުލުހުން އަތުލައިގަނެފިއެވެ. އެމެރިކާ އޮފިޝަލުންނާ ހަވާލާދީ ނޫސްތަކުން ބުނީ ފުލުހުން އަތުލައިގަތް ފަސް ޕެކޭޖްގެ ތެރޭގައި އެގައުމުގެ ކުރީގެ ރައީސް ބަރަކް އޮބާމާއާއި ކުރީގެ ސެކްރެޓަރީ އޮފް ސްޓޭޓް ހިލަރީ ކްލިންޓަނަށް އެޑްރެސްކޮށްފައިވާ ޕެކޭޖްތައް ހިމެނޭ ކަމަށެެވެ.\nއެމެރިކާގައި މިފަދަ ހާދިސާތަކެއް ހިނގާފައި މިވަނީ އެގައުމުގެ ޕާލަމެންޓްގެ ދެ ގޭގެ އިންތިހާބުގެ ކެމްޕޭން ކުރިއަށްދާ ވަގުތެއްގައެވެ. ޕާލަމެންޓްގެ ދެ ގޭގައި ވެސް މިހާރު އަޣުލަބިއްޔަތު އޮތީ ވެރިކަން ކުރާ ރިޕަބްލިކަން ޕާޓީއަށެވެ.\nގޮވާތކެތި އަޅާފައިވާ ޕެކޭޖްތައް ޑިމޮކްރެޓިކް ޕާޓީގެ ވެރިންގެ އިތުރުން އެޕާޓީއަށް ތާއީދުކުރާ ނިއުސް އެޖެންސީ ސީއެންއެންއަށް ވެސް އަމާޒުކުރިއެވެ. ގޮވާތަކެތި އަޅާފައިވާ ޕެކޭޖްތައް އަތުލައިގަނެވުނީ ސިޓީ އާއި ޕާރުސަލްތަކެތީގައި ގޮވާއެއްޗެއް އޮވެދާނެތީ ގަވައިދުން ބަލާ ބެލުމުގެ ތެރެއިން ބުދަދުވަހު ކުރި މަސައްކަތެއްގައެވެ.\nގޮވާތަކެތި އަޅާފައިވާ ހުރިހާ ޕެކޭޖެއް ވެސް އެމެރިކާ ފުލުހުން ވަނީ އެތަކެތި އަމާޒުކުރި ފަރާތްތަކާ ހަމައަށް ވާސިލުވުމުގެ ކުރިން ހުއްޓުވާފައެވެ. އަދި އެތަކެތީގެ ސަބަބުން އެއްވެސް މީހަކަށް ގެއްލުމެއް ލިބިފައެއް ނުވެއެވެ.\nއެމެރިކާގެ އިސް ބޭފުޅުންގެ ސަލާމަތީ ކަންތައްތައް ބަލަަހައްޓާ ސީކްރެޓް ސާވިސް އިން ބުނީ ހިލަރީއަށް އަމާޒުކޮށް ފޮނުވި ޕެކޭޖް ފެނުނީ މެންހަޓަން ޖަޒީރާގެ އުތުރު ސަރަހައްދުންކަަމަށެވެ. އަދި ބުނީ އޮބާމާއަށް އަމާޒުކުރި ޕެކޭޖް ފެނުނީ ވެރިރަށް ވޮޝިންޓަންޑީސީ އިން ކަމަށެވެ.\nގޮވާތަކެތި ފޮނުވި މައްސަލަ ތަހުގީގުކޮށް އެކަން ކުރި ބަަޔަކު އިންސާފުގެ ކުރިމަައްޗަށް ގެންނާނެކަމަށް އެމެެރިކާގެ ރައީސް ޑޮނަލްޑް ޖޭ ޓްރަމްޕް ވަނީ ވިދާޅުވެފައެވެ.\nއެމެރިކާ ބަރަކް އޮބާމާ ހިލަރީ ކްލިންޓަން\nރަޝިޔާ ދިފާއުކުރެއްވުމުން ޓްރަމްޕަށް ފާޑުކިޔުން\nމޮނިކާ ލްވިންސްކީގެ ކިބައިން މައާފަށް އެދޭކަށް ނުޖެހޭ: ކްލިންޓަން


އައިޖީއެމްއެޗްގެ މުވައްޒަފުން ޚާއްޞަ އެހީއަށް ބޭނުންވާ މީހުންނަށް އެހީތެރިކަން ފޯރުކޮށްދެނީ - Voice of Meedhoo\nރާއްޖޭގައި ސިއްޙީ ޚިދުމަތް ދޭންފެށިތާ 70 އަހަރުފުރުން ފާހަގަކުރުމަށް އައިޖީއެމްއެޗް ގްރޫޕް އޮފް ހޮސްޕިޓަލްސްއިން ކުރިއަށް ގެންދާ ހަރަކާތްތަކުގެ ތެރޭގައި ހިމަނައިގެން އައިޖީއެމް ހޮސްޕިޓަލް ގައި މަސައްކަތްކުރާ ހުރިހާ މުވައްޒަފުން ޚާއްޞަ އެހީއަށް ބޭނުންވާ މީހުންނަށާއި، ކުޑަކުދިންގެ ހިޔާއަށް މިއަހަރުގެ ތެރޭގައި އެއްގަޑިއިރު ހިލޭ ޚިދުމަތް ކޮށްދިނުމަށް ނިންމައިފިއެވެ.\nކ.ގުރައިދޫގައި ތިބޭ ޚާއްޞަ އެހީއަށް ބޭނުންވާ މީހުންނާއެކު މިއަދު ބޭއްވި ހަވީރުގައި މިކަން ޢިއުލާން ކުރައްވަމުން އައިޖީއެމްއެޗްގެ ސީއީއޯ ބްރިގޭޑިއަރ ޖެނެރަލް (ރިޓަޔަރޑް) ފަރުހަތު ޝަހީރު ވިދާޅުވީ މިއީ އިންސާނިއްޔަތަށް ޚިދުމަތް ކޮށްދިނުމަށާއި ޤައުމުގައި އެހީއަށް ބޭނުންވެފައިތިބި މީހުންނަށް އެހީވުމަށް އެ ހޮސްޕިޓަލްގެ މުވައްޒަފުން ނިންމި މުހިންމު ނިންމުމެއްކަމަށެވެ. އެގޮތުން ހޮސްޕިޓަލުން ދޭ ޚިދުމަތުގެ އިތުރުން، ޚާއްޞަ އެހީތެރިކަން ބޭނުންވާ މީހުން ތިބޭ ތަންތަނަށް ގޮސް އެފަރާތްތަކަށް އަޅާލުމާއި އެހީތެރިކަން ފޯރުކޮށްދޭނެކަމަށް އޭނާ ވިދާޅުވިއެވެ.\n“މިއީ އެހީތެރިކަން ފޯރުކޮށްދިނުމަށް އަޅުގަނޑުމެން ހުރިހާ މުވައްޒަފުން އަހުދުވެ އަޒުމް ކަނޑައަޅައިގެން ބޭނުންވީ ހޮސްޕިޓަލަށް ޚިދުމަތް ހޯދަން އަންނަ މީހުންގެ އިތުރަށް ހޮސްޕިޓަލްގެ ބޭރުން ޚާއްޞަ އެހީއަށް ބޭނުންވާ މީހުންގެ މަރުކަޒާއި ކުޑަކުދިންގެ ހިޔާ އަދި ފިޔަވަތީގަ ތިބި ކުދިންނަށް އެތަންތަނަށްގޮސް އެހީތެރިކަމަކާ އަޅާލުންދޭން” ފަރުހަތު ވިދާޅުވިއެވެ.\nގުރައިދޫގައި ތިބޭ ޚާއްޞައެހީއަށް ބޭނުންވާ މީހުންނާއެކު ބޭއްވި ހަވީރުގައި މިނިސްޓަރ އޮފް ޖެންޑަރ އެންޑް ފެމިލީ ޒެނީޝާ ޝަހީދު ޒަކީ ބައިވެރިވެވަޑައިގެންނެވިއެވެ. މިހަވީރު ޝަރަފްވެރިކޮށްދެއްވީ ސިއްޙީ ދާއިރަށް ގިނަ ދުވަހު ޚިދުމަތް ކޮށްދެއްވާފައިވާ ޑރ.މުޙައްމަދު އަޙްމަދެވެ.\nމިހަވީރުގައި ވާހަކަ ދައްކަވަމުން ކ.ގުރައިދޫ ކައުންސިލްގެ ނާއިބު ރައީސް އިބްރާހީމް ޝަލީޒް ވަނީ އެރަށުގެ ރައްޔިތުންނަކީ ޒަމާނުއްސުރެ ޚާއްޞާ އެހީއަށް ބޭނުންވާ މީހުންނަށް އެހީތެރިވަމުން އަންނަ ބައެއްކަން ފާހަގަކުރައްވާފައެވެ. އެހެންކަމުން އެރަށުގެ ރައްޔިތުންނަށް އިތުރު ތަމްރީނާއި ޚައްޞާ އެހީއަށް ބޭނުންވާ މީހުންނާއެކު ވަގުތު ހޭދަކުރާނެ ގޮތް ދަސްކޮށްދޭން ދޭންޖެހޭކަމަށް އޭނާ ވިދާޅުވިއެވެ. އަދި މިޚިދުމަތުގަ ރައްޔިތުން އަބަދުވެސް ދެމިތިބޭނެކަމުގެ ޔަޤީންކަން އޭނާ ދެއްވިއެވެ.\n“މިހާރު އަޅުގަނޑުމެންނަށް ފެންނަމުން މިދަނީ ރާއްޖޭގެ ސިއްޙީ ޚިދުމަތަށް އިންގިލާބު ގެނެސްފައިވާ ދުވަސްވަރެއް. މިއިންޤިލާބުގެ ތެރެއިން އެންމެ ހިތްގައިމު މަންޒަރުތައް މިއަދު މިފެންނަނީ އައިޖީއެމްއެެޗްއިން. އައިޖީއެމްއެޗަކީ ރައްޔިތުންގެ މަޤްބޫލްކަން ލިބިފައިވާ ހޮސްޕިޓަލެއް. އެތަނުގެ މާހައުލަކީ ހިތްގައިމު މާހައުލެއް. އެތަނުން ލިބެނީ އަޅަލުމާއި އިހްސާންތެރިކަމުގެ އިޙްސާސް.” ޝަލީޒް ވިދާޅުވިއެވެ.\nގުރައިދޫގައި ބޭއްވި ހަވީރުގައި ވަނީ އައިޖީއެމްއެޗް އިން ޚާއްޞައެހީއަށް ބޭނުންވާ މީހުންގެ މަރުކަޒަށާއި އެރަށު ސިއްޙީ މަރުކަޒަށް ބޭނުންވާ ސިއްޙީ އާލާތްތައް ހަދިޔާކޮށްފައެވެ. މިތަކެއްޗަކީ ޚާއްޞަ އެހީއަށް ބޭނުންވާ މީހުންގެ މަރުކަޒުގައި ތިބޭ މީހުންގެ ފަރުވާއަށާއި އެފަރާތްތަކާއެކު ވަގުތު ހޭދަކޮށް އެހީތެރިކަން ފޯރުކޮށްދޭ މީހުންނާ މުޢާމަލާތް ހިންގުމަށް އެހީތެރިވެދޭނެ ތަކެތިކަމަށް އައިޖީއެމްއެޗުން ބުނެއެވެ.


ޝިފާއަށް ޖާބިރު އާއެކު ޓިކްޓޮކް ކުޅުމުގެ ހުއްދަ އަނބިކަނބަލުން ދެއްވައިފި\nޝިފާއަށް ޖާބިރު އާއެކު ޓިކްޓޮކް ކުޅުމުގެ ހުއްދަ އަނބިކަނބަލުން ދެއްވައިފިއެވެ. ކާށިދޫ ދާއިރާގެ މެންބަެރު އަބްދުﷲ ޖާބިރުގެ އަނބިކަނބަލުން ކުރީގެ ބަންޑާރަ ނައިބު ދިޔާނާ ސައިދު މިހެން ވިދާޅުވީ ކުރެއްވި ޓްވީޓުގައެވެ.\nމި ޓްވީޓުގައި ދިޔާނާ ވަނީ ޝިފާ ޖާބިރު އާއެކީ ޓިކްޓޮކް ކުޅެން ބޭނުންވާ ކަމަށް ބުނި ހަބަރުގެ ސްކްރީންޝޮޓެއް ހިއްސާކޮށްފައެވެ. އަދި "އަސްތާ ތިޔައީ ވަރަށް ފައްކާ ކަމަކަށްވާނެ" މިހެން ދިޔާނާ ލިޔުއްވާފައިވެއެވެ.\nބައިސްކޯފުން ގެެނެސްދޭ "ލޮކްޑް އަޕް ވިތު" ގައި ވާހަކަ ދައްކަމުން ޝިފާ ބުނީ ރާއްޖޭގެ ޝަޚުސިއްޔަތަކާއެކު ޓިކްޓޮކް އެއް ހަދަން ފުރުސަތެއް ލިބިއްޖެނަމަ، ހަދަން ބޭނުމީ ކާށިދޫ ދާއިރާގެ މެމްބަރު އަބަދުﷲ ޖާބިރު އާއެކު ކަމަށެވެ.\n"ރާއްޖޭގެ ޝަޚުސިއްޔަތަކާއެކީ ޓިކްޓޮކްއެއް ހަދަން ޗާންސެއް ލިބިއްޖިއްޔާ ހަދަން ބޭނުމީ ޖާބިރު އަކީ، އެފްބީ އެއްޗެހިން ފެންނަ ވީޑިއޯތަކަށް ވެސް ބަލައިފިއްޔާ އިނގޭނެ ވަރަށް މަޖާ މީހެއް. އެހެންވެ ޖާބިރު އާއެކީގަ ހަދަން ބޭނުމީ" ހިނިތުންވުމަކާއެކު ޝިފާ ބުންޏެވެ.\nއަރުޝީފަށް ނެގީ 25/05/2020 20:49\nއެންމެފަހުން އަޕްޑޭޓްކުރީ 25/05/2020 20:49\nއައިޖީއެމްއެޗުން 11 މީހަކު ކޮވިޑް-19 އަށް ޕޮޒިޓިވްވި\nޝުރުފާ މުހައްމަދު 13 މިނެޓު ކުރިން\nއައިޖީއެމްއެޗްގެ ކްލަސްޓާ ދަނީ ބޮޑުވަމުން، ކަންބޮޑުވުންތައް ދަނީ އިތުރުވަމުން\nއާދަމް ނަވާޒް 15 މިނެޓު ކުރިން\nއިންޑިއާއަށް ދިޔަ މީހުންގެ ތެރެއިން އެކަކު ފިޔަވާ އެންމެންގެ ފަރުވާ ފަށައިފި: ޑރ. ނަޒްލާ\nއައިޖިއެމްއެޗް ތެރެއިން މިހާތަނަށް 11 މީހަކު ކޯވިޑަށް ޕޮޒިޓިވް ވެފައިވޭ.: ޑރ. ނަޒީމް\nމަނާހިލް 29 މިނެޓު ކުރިން


Abdulla Ahmed Foundation in Addu ah 100,000 rufiya\nއައްޑޫ ސިޓީއަށް ކުރި ވިއްސާރާގައި ގިނަ ގެތަކަކަށް ފެންވަދެ ބޮޑެތި ގެއްލުންތައް ވަނީ ވެފައިވޭ\nރާއްޖެއަށް މިހާރު ކުރަމުންދާ ވިއްސާރާގައި އައްޑޫ ސިޓީގެ ރަށްރަށަށް ބޮޑެތި ގެއްލުންތައް ވުމާއި ގުޅިގެން އެ ސިޓީގެ ރައްޔިތުންނަށް އެހީތެރިވެ ދިނުމަށް އަލްމަރްހޫމް އަބްދުﷲ އަހުމަދު ފައުންޑޭޝަނުން ފައިސާގެ އެހީއެއް ވެދީފި އެވެ.\nމިދިއަ ބުރާސްފަތި ދުވަހު އައްޑު އަތޮޅަށް ކުރި ވިއްސާރާގައި އެ އަތޮޅުގެ ރަށްރަށުގެ ވަރަށް ގިނަ ގޭގެއަށް ވަނީ ބޮޑެތި ގެއްލުންތައް ލިބިފަ އެވެ. އަދި އޭގެ ފަހުން އިއްޔެ ވެސް އައްޑޫގެ ބައެއް ރަށްރަށަށް ބޯކޮށް ވާރޭ ވެހި 151 ގެއަކަށް ގެއްލުން ވެފައި ވެއެވެ.\nއެ ގެއްލުންތަކާއި ގުޅިގެން އެ ރަށްރަށުގެ ރައްޔިތުންނަށް އެހީތެރިވުމަށް އަބްދުﷲ އަހުމަދު ފައުންޑޭޝަނުން ވަނީ 100،000 ރުފިޔާ ހަދިޔާ ކޮށްފަ އެވެ. އެ ފައުންޑޭޝަނުން ރޭ ވަނީ އެ ފައިސާ ވަނީ އައްޑޫ ސިޓީ ކައުންސިލްގެ އެކައުންޓަށް ޖަމާ ކޮށްދީފަ އެވެ.\nއައްޑޫ ސިޓއާ ކައިރި ފުވައްމަލަކު ސިޓީއަށް ނިސްބަތްވާ އެ ފައުންޑޭޝަންގެ އޮފިޝަލަކު ވިދާޅުވީ މި އެހީތެރި ކަމަކީ އައްޑު އަތޮޅުގެ ރައްޔިތުންނަށް ބޮޑު ގެއްލުމެއް ލިބުނު މި ވަގުތު ކޮންމެވެސް މިންވަރެއްގެ އެހީތެރިކަމެއް ފޯރުކޮށް ދިނުމުގެ ގޮތުން ވެދިން އެހީއެއް ކަމަށެވެ.\nއަބްދުﷲ އަހުމަދު ފައުންޑޭޝަންގެ ލޯގޯ\nވިއްސާރާގައި އައްޑޫއަށް ބޮޑެތި ގެއްލުންތަކެއްވެފައި ވަނީ ކޮވިޑް-19 އިގެ ސަބަބުން ރާއްޖެއަށް އިގްތިސޯދީ ބޮޑެތި މައްސަލަތަކެއް ކުރިމަތިވެ އާންމުންނަށް ވަރަށް ދަތި ދުވަސްތަކެއް ދިމާވެފައިވާ ވަގުތެއްގަ އެވެ.\nއައްޑޫ ސިޓީގެ ފޭދޫގެ 98 ގެއަކަށާއި މަރަދޫން 11 ގޭގެ އިތުރުން މަރަދޫފޭދޫން 19 ގެ އަދި ހިތަދޫން 28 ގެއަކަށް ގެއްލުން ލިބިފައިވާ ކަމަށް ސިޓީ ކައުންސިލުން ވަނީ ބުނެފަ އެވެ. އެ ގޭގޭގެ ފަރުނީޗަރުތައް ހަލާކުވެ، ހިފާ ގެންގުޅޭތަކެއްޗަށް ވެސް ވަނީ ބޮޑެތި ގެއްލުން ލިބިފަ އެވެ.\nރަށްތަކުގައި ބޮޑުވި ފެންގަނޑު ހިންދުމުގައި ސިފައިންނާއި ފުލުހުން ވަނީ ހަރަކާތްތެރިވެފަ އެވެ.


Gotabaya ah ehbbaarulun dheyn Sirisena soi kuravvaifi\nރައީސް ސިރިސޭނާ އާއި އިދިކޮޅު ރިޔާސީ ކެންޑިޑޭޓް ގޯތަބަޔާ\nއަންނަ މަހު ސްރިލަންކާގައި ބާއްވާ ރިޔާސީ އިންތިހާބުގައި އިދިކޮޅު ޕާޓީގެ ކެންޑިޑޭޓް ގޯތަބަޔާ ރާޖްޕްކްސައަށް ތާއީދު ކުރައްވަން ހަމަޖެހިފައިވާ އެމްއޯޔޫގައި މިއަދު ސްރިލަންކާގެ ރައީސް މައިތިރިޕާލާ ސްރިސޭނާ ސޮއިކުރައްވައިފި އެވެ.\nގޮތަބަޔާގެ ބޭބޭފުޅު، އަދި ކުރީގެ ރައީސް މަހިންދަ ރާޖްޕަކްސާ އާ ބައްދަލުކުރައްވާ މީގެ ކުރިން ސިރިސޭނާ ވިދާޅުވީ، ގޮތަބަޔާއަށް ތާއީދު ކުރައްވަން ނިންމެވީ އެއްވެސް ޝަރުތަކާ ނުލައި ކަމަށެވެ. ނަމަވެސް ސިރިސޭނާ ވިދާޅުވީ ދެ ޕާޓީގެ މެދުގައި މަޝްވަރާކޮށް ދެ އެމްއޯޔޫ އެއްގައި ސޮއިކުރަން ޖެހޭނެ ކަމަށެވެ.\nއެމްއޯޔޫގައިވާ ގޮތުން އިންތިހާބު ގޮތަބަޔާއަށް ކާމިޔާބު ކޮށްދޭން ސިރިސޭނާ ނިސްބަތްވާ އެސްއެލްއެފް ޕާޓީން މަސައްކަތް ކުރަން ޖެހޭނެ އެވެ. އަދި ގޯތަބަޔާ ރާއީސްގެ މަގާމަށް އިންތިހާބު ވެއްޖެނަމަ ދައުރު ނިމެންދެން ވެސް އެސްއެލްއެފް ޕާޓީން ވެރިކަމާ ދެކޮޅު ހަރަކާތް ހިންގުން މަނާވާނެ އެވެ. މިއީ ސިރިސޭނާ އިސްވެ އެމްއޯޔޫގައި އެކުލަވައިލި ޝަރުތުތަކެވެ.\nސްރިލަންކާގެ ރައީސް ކަމުގައި މަހިންދަ ރާޖްޕަކްސާ ހުންނެވި އިރު ސިރިސޭނާއަކީ އޭނާގެ ހެލްތު މިނިސްޓަރެވެ. ފަހުން ލަންކާގެ ސިޔާސީ މައިދާން ހަލަބޮލިވެ، ރާޖްޕަކްސާ އާއި ސިރިސޭނާ ސިޔާސީ ހަތުރުންނަށް ބަދަލުވެ ރައީސް ކަމުގެ މަގާމަށް އޭރު ސިރިސޭނާ އިދިކޮޅު ކޯލިޝަން ކެންޑިޑޭޓަކަށް ހެދީ އެވެ.\nއާ އިންތިހާބުގައި ރާޖްޕަކްސާގެ ކޮއްކޯފުޅު ގޮތަބާއަށް ތާއިދު ކުރަން ނިންމެވީ ސިރިސޭނާއަށް އެ އިންތިހާބު ކާމިޔާބު ކުރެއްވުމުގެ ފުރުސަތު ހަނިވެ އެއީ އެއް ގޮތަކަށް ވެސް ވެދާނެ ކަމެއް ކަމަށް ގަބޫލު ނުކުރެއްވޭ ހިސާބަށް ސިޔާސީ މަސްރަހު ބަދަލުވެގެނެވެ.\nއެސްއެލްއެފް ޕާޓީގެ އިސް މެމްބަރުންނާއެކު ގޮތަބާ މިއަދު ވަނީ ރިޔާސީ ކެމްޕޭން ރަސްމީކޮށް ލޯންޗުކޮށްފަ އެވެ. އެގޮތުން މިއަދު ޖަލްސާ އެއްގައި ވާހަކަފުޅު ދައްކަވަމުން ގޮތަބަޔާ ވިދާޅުވީ، ސިރިސޭނާގެ ސަރުކާރުން ޖަލަށް ލާފައިވާ އެ ގައުމުގެ ހުރިހާ ސިފައިން ޝަރުތަކާ ނުލާ މިނިވަންކުރާނެ ކަމަށެވެ. އޭގެ ތެރޭގައި ލަންކާގައި ދިން ބޮމުގެ ހަމަލާގައި އިހުމާލުވި ބައެއް ސިފައިން ވެސް ހިމެނެ އެވެ.\nސްރީލަންކާ މައިތްރިޕާލާ ސިރިސޭނާ ގޮތަބަޔާ ރާޖަޕްކަސާ


SunOnline: Kuludhufushige raw house thah maraamaathukuran Fenakain Tic Tacaa havaalu koffi\nކުޅުދުއްފުށީގެ ރޯހައުސްތައް މަރާމާތުކުރަން ފެނަކައިން ޓިކްޓެކްއާ ހަވާލުކޮށްފި\nމުހައްމަދު އައުޒަމް 03 Mar 2020, 20:35\nމަރާމާތުކުރަން ހަވާލުކުރި ކުޅުދުއްފުށީ މާފަލުހިޔާގެ ރޯހައުސްތައް----ފޮޓޯ: ކޭއޯ\nކުޅުދުއްފުށީގެ ރޯހައުސްތައް މަރާމާތުކުރަން ފެނަކައިން ޓިކްޓެކް އިންވެސްޓްމަންޓާ ހަވާލުކޮށްފި އެވެ.\nއެކަމާ ގުޅޭ އެއްބަސްވުގައި ފެނަކައިގެ ފަރާތުން ސޮއިކުރެއްވީ މުހައްމަދު އަސްލަމް އެވެ. އަދި ފެނަކައިފެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު އަހުމަދު ސައީދު މުހައްމަދު އެވެ.\nއެ މަސައްކަތް ޓިކްޓެކްއާ ހަވާލުކުރީ 90 ދުވަހުން ނިންމާ ގޮތަށް 11.5 މިލިއަން ރުފިޔާ އަށެވެ.\nމިއީ ފެނަކައިން ސަބްކޮންޓްރެކްޓަށް ހަވާލުކުރި މަސައްކަތެކެވެ.\nއެ ރޯހައުސްތައް މަރާމާތުކުރަން ހައުސިން މިނިސްޓްރީއާ ފެނަކައިން ހަވާލުކުރީ މިދިޔަ ނޮވެމްބަރު މަހު އެވެ. ތޭވީސް މިލިއަން ރުފިޔާއަށް އެ މަސައްކަތް ހަވާލުކުރީ 190 ދުވަސްތެރޭ ނިންމާ ގޮތަށެވެ. ނަމަވެސް އެ މަސައްކަތް އޮތީ މަޑުޖެހިފަ އެވެ.\nމަރާމާތުކުރަން ހަވާލުކޮށްފައި ވަނީ ކުޅުދުއްފުށީގެ މާފަލުހިޔާގައި ހުރި 40 ރޯހައުސް އެވެ.\nރައީސް މުހައްމަދު ނަޝީދުގެ ސަރުކާރުގައި މާފަލުހިޔާގައި ހެދި ރޯހައުސްތައް މިހާރު ވަނީ ހަލާކުވެ މަރާމާތަށް ވަރަށް ބޮޑަށްް ބޭނުންވެފަ އެވެ. ނިމިގެން ދިޔަ ރިޔާސީ އިންތިހާބާ ދިމާކޮށް އެ ރޯހައުސްތަކުގެ ތަޅުދަނޑި ވެސް ހަވާލުކުރި އެވެ. ނަމަވެސް އެތަން ވަރަށް ބޮޑަށް މަރާމާތަށް ބޭނުންވެފައި ހުރުމުން މީހުންނަކަށް ނުވަދެވުނެވެ.


Majilis inthihab riyaasee dhauruge medhah, Kihineh vaane? | Mihaaru\nރައްޔިތުންގެ މަޖިލީހުގެ އިދާރާ: ރައްޔިތުންގެ މަޖިލީހުގެ އިންތިޚާބު ރިޔާސީ ދައުރުގެ މެދުތެރެ އަށް ބަދަލުކުރުމަކީ އެއް ބަޔަކު ތާއީދު ކުރާ ކަމެއް. --ފޮޓޯ/މަޖިލީސް\nމަޖިލިސް އިންތިޚާބު ރިޔާސީ ދައުރުގެ މެދަށް، ކިހިނެއް ވާނެ؟\n26 މާޗް 2019 - 08:18 35 comments\nރައީސް އިބްރާހިމް މުހައްމަދު ސޯލިހް ވެސް ކޯލިޝަނަކުން ވެރިކަމަށް ވަޑައިގަތީ ގިނަ ވައުދުތަކަކާ އެކުގަ އެވެ. އެމަނިކުފާނުގެ ވެރިކަމުގެ ފުރަތަމަ ދުވަހާއި ސަތޭކަ ދުވަހާއި ފަސް އަހަރުގެ ދައުރުގައި ފުއްދަވާނެ ގިނަ ކަންތައްތަކެއް ހުށަހެޅުއްވި އެވެ. އެ ވައުދުތަކާ އެކު ވެރިކަމުގެ ފުރަތަމަ ދުވަސްތައް އޮމާންކޮށް ދިޔަ ނަމަވެސް ކޯލިޝަންގެ ތެރެއިން މިހާރު ކުރިމަތިވެވަޑައިގަންނަވަނީ ފިއްތުންތަކެވެ.\nރައްޔިތުންގެ ހައްގުތަކާއި އިންސާފު ކަށަވަރު ކޮށްދިނުން އަދި އޮތީ އެވެ. މުއައްސަސާތަކުން ހިންގި ގޯސްތައް ރަނގަޅު ކުރަން ޖެހެ އެވެ. ޝަރުއީ ދާއިރާ އިސްލާހު ކުރަން ޖެހެ އެވެ. ކޮރަޕްޝަން ނައްތާލައި ނަޒާހަތްތެރި މުޖުތަމައަކަށް ކުރާ މަސައްކަތްތަކުގައި ވެސް ސަރުކާރަށް އަދި ރަނގަޅަކަށް އަތެއް ނުލެެވެ އެވެ. ވައުދުތައް ފުއްދެވުމަށް އެމަނިކުފާނު ބޭނުންފުޅުވާ ބައެއް ބިލްތައް މިހާރު ވަނީ ހުއްޓުވައިފަ އެވެ.\nމައްސަލައަކަށް ވީ ކުރިއަށް އޮތް ރައްޔިތުންގެ މަޖިލީހުގެ އިންތިޚާބެވެ؛\nރައީސް އިބްރާހިމް މުހައްމަދު ސޯލިހް: ބައެއް ބިލްތައް ފާސްކުރަން މަޖިލީހުން ހުރަސްއެޅުމުން ވައުދުތައް ފުއްދަން ހުރަސްތަކެއް ކުރިމަތިވެވަޑައިގެންފައިވާ ކަމަށް ވިދާޅުވި. --ފޮޓޯ/މިހާރު\nސަރުކާރު ކޯލިޝަންގައި ހިމެނޭ އެމްޑީޕީ އާއި ޖުމްހޫރީ ޕާޓީން ވެސް ބޭނުންވީ އެ ޕާޓީއަކުން މަޖިލީހުގެ އެންމެ ގިނަ ގޮނޑިތައް ކަށަވަރު ކުރުމަށެވެ. މި ވާދަވެރިކަން ފިތުނަ އަށް ބަދަލުވެ، އެއް ބަޔަކު އަނެއް ބަޔަކަށް ދަނީ ބަހުގެ ހަމަލާ ދެމުންނެވެ. ހަމައެހެންމެ، މަޖިލީހުގައި ސިޔާސީ ބާރުވެރިކަން ހޯދަން ޖުމްހޫރީ ޕާޓީން އިދިކޮޅު ޕީޕީއެމާ "ގުޅިއްޖެ" އެވެ. އެއީ، ރަސްމީ ކޯލިޝަނެއް ނޫން ކަމަށް ޖުމްހޫރީ ޕާޓީން ބުނި ނަމަވެސް އެ ޕާޓީ މިހާރު އޮތީ ސަރުކާރު ކޯލިޝަންގައި ކަމެއް، ނުވަތަ އިދިކޮޅު ޕާޓީއާ އެކު ކޯލިޝަނެއްގައި ކަމެއް ސާފެއް ނޫނެވެ!\nމި ހާލަތު ތަޖުރިބާކުރަން މި ޖެހެނީ މި ދައުރަކު އެކަންޏެއް ނޫނެވެ. އާ ގާނޫނުއަސާސީ އަށް 2008 ގައި އަމަލުކުރަން ފަށައި މިހާތަނަށް ބޭއްވި ހުރިހާ ރިޔާސީ އިންތިޚާބަކަށް ފަހު ވެސް ކަން ހިނގަނީ މި އުސޫލުންނެވެ. ރިޔާސީ އިންތިޚާބާ ވިއްދައިގެން އޮންނަ މަޖިލީސް އިންތިޚާބާ ހެދި ކުރިމަތިވާ މައްސަލަތަކުން، ވެރިކަމުގެ ކުރީކޮޅު ކޯލިޝަން ރޫޅި، ސަރުކާރު ހިންގަން އޮންނަނީ ދަތިވެފަ އެވެ.\nކުރީގެ ރައީސް މުހައްމަދު ނަޝީދާއި އަބްދުﷲ ޔާމީން ވެސް ވެރިކަމުގެ ކުރީކޮޅު، މި އުނދަގޫ ތަހައްމަލް ކުރައްވަން ޖެހިވަޑައިގަތެވެ.\nމީގެ ހައްލަކަށް އެއް ބަޔަކަށް ވިސްނެނީ، ރައްޔިތުންގެ މަޖިލީހުގެ އިންތިޚާބު މިހާރު ބާއްވަމުން އަންނަ ތާރީޚު ފަސްކޮށްލުމެވެ. އެއީ، އޭރަކު ވެރިކަމުގައި ހުންނަވާ ރައީސެއްގެ ވައުދުތައް ފުއްދެވުމަށް ކޮންމެވެސް ފުރުސަތެއް ދިނުމަށެވެ.\nއެކި ގައުމުތަކުގައި އިންތިޚާބުތައް ބާއްވާ ގޮތުގެ ތަޖުރިބާ ލިބިވަޑައިގެން ހުންނެވި އިލެކްޝަންސް ކޮމިޝަނުގެ ކުރީގެ ރައީސް ފުއާދު ތައުފީގް ދެކެވަޑައިގަންނަވާ ގޮތުގައި އެންމެ އެދެވޭ ގޮތަކީ ރިޔާސީ އިންތިޚާބު ބާއްވާތާ ދެ އަހަރު ނުވަތަ ދެ އަހަރާ ބައިގެ ތެރޭގައި މަޖިލިސް އިންތިޚާބު ބޭއްވުމެވެ. ގައުމާއި ރައްޔިތުންނަށް ވެސް އެންމެ ފައިދާ ބޮޑު ގޮތަކީ އެއީ ކަމަށް އޭނާ ގަބޫލުކުރައްވަ އެވެ.\n"ދުނިޔޭގެ ގިނަ ގައުމުތަކުގައި ވެސް އޮންނަނީ މި ގޮތަށް. ރާއްޖޭގައި ވެސް ރިޔާސީ އިންތިޚާބާ ވިއްދައިގެން މަޖިލިސް އިންތިޚާބު އޮތުމުގެ ބަދަލުގައި، ދެ އަހަރު ނުވަތަ ދެ އަހަރާ ބައިގެ ފަހުން އިންތިޚާބު ބޭއްވުން އެއީ ރަނގަޅު ބަދަލަކަށް ވެދާނެ،" އަންނަ މަހު ބާއްވާ މަޖިލީސް އިންތިޚާބުގައި މައްޗަންގޮޅި ދެކުނު ދާއިރާ އަށް އަމިއްލަ ގޮތުން ވާދަކުރައްވާ ފުއާދު ވިދާޅުވި އެވެ.\nއެކި ސަބަބުތަކާ ހުރެ ނަމަވެސް ދުނިޔޭގެ ގިނަ ގައުމުތަކުގައި އިންތިޚާބުތައް ތަރުތީބުކޮށްފައި އޮންނަނީ، އެއްފަހަރާ ހުރިހާ އިންތިޚާބެއް ބޭއްވުމަށް ނުވަތަ މަޖިލީހުގެ އިންތިޚާބު ރިޔާސީ ދައުރުގެ މެދު ތެރެއިން ބޭއްވުމަށެވެ. އެމެރިކާގައި، ރައްޔިތުންގެ މަޖިލީހަށް ގިނަ މެމްބަރުން ހޮވަނީ ދައުރުގެ މެދުތެރެއިންނެވެ. އެ އިންތިޚާބު ވެގެންދަނީ އޭރަކު ހުންނަވާ ރައީސްގެ މަގްބޫލްކަން އޮތް މިންވަރު ވެސް ބެލޭ ޓެސްޓަކަށެވެ.\nދެ އިންތިޚާބު އެއްކޮށްލުން: ޚަރަދު ކުޑަކުރެވިދާނެ\nމެމްބަރުންގެ އެއް ވިސްނުމަކީ، ރިޔާސީ އިންތިޚާބު ވަކިން ބާއްވައި ރައްޔިތުންގެ މަޖިލީހާއި ލޯކަލް ކައުންސިލްގެ އިންތިޚާބު އެއްކޮށް ބޭއްވުމެވެ. މިގޮތަށް ހަމަޖައްސަން ކޮމިޝަނުގައި މަޝްވަރާކޮށް، ރައްޔިތުންގެ މަޖިލީހަށް ވެސް ހުށަހެޅި ކަމަށް އެ ކޮމިޝަނުން ބުންޏެވެ.\nއިލެކްޝަންސް ކޮމިޝަންގެ މެމްބަރު އަހްމަދު އަކްރަމް ވިދާޅުވީ އިންތިޚާބުތައް ވަކިވަކިން ބޭއްވުމަކީ ޚަރަދުގެ ގޮތުން ބަލާއިރު ބަޖެޓަށް ބުރަ ބޮޑު ކަމެކެވެ. އެކަމާ މެދު އިލެކްޝަންސް ކޮމިޝަނުން މަޝްވަރާ ކުރުމަށް ފަހު ރައްޔިތުންގެ މަޖިލީހުގެ އިންތިޚާބާއި ލޯކަލް ކައުންސިލް އިންތިޚާބު އެކުގައި ބާއްވަން ރައްޔިތުންގެ މަޖިލީހަށް ހުށަހެޅި ކަމަށް އޭނާ ވިދާޅުވި އެވެ.\nއެންމެ ފަހުން ބޭއްވި ރިޔާސީ އިންތިޚާބުގެ ވޯޓު ގުނަނީ: ރައްޔިތުންގެ މަޖިލީހާއި ކައުންސިލް އިންތިޚާބު އެކުގައި ބާއްވަން އިސްލާހު ހުށަހެޅުމަކީ އިލެކްޝަންސް ކޮމިޝަންގެ ވިސްނުމެއް.-- ފޮޓޯ: ހުސެން ވަހީދު /މިހާރު\nރިޔާސީ އިންތިޚާބާއި ރައްޔިތުންގެ މަޖިލީހުގެ އިންތިޚާބަށް 160 މިލިއަން ހޭދަވާ އިރު، ލޯކަލް ކައުންސިލް އިންތިޚާބަށް 100 މިލިއަން ރުފިޔާ ހޭދަކުރަން ޖެހެ އެވެ.\n"މަޖިލީހުގެ އިންތިޚާބާއި ލޯކަލް ކައުންސިލް އިންތިޚާބު އެކުގައި ބާއްވައިފި ނަމަ ވެސް ބޮޑު ޚަރަދެއް ސަލާމަތްވާނެ. މިކަމުގައި އަދިވެސް ކޮމިޝަނުން މަޝްވަރާކޮށްފައި އިސްލާހް ކުރަން ހުށަހެޅުމުގެ ވިސްނުން އެބަހުރި،" އަކްރަމް ވިދާޅުވި އެވެ.\nޚަރަދު ލުއިވުމުގެ އިތުރުން، ވެރިކަމުގެ ކުރީކޮޅު ދިމާވާ ހަމަނުޖެހުންތަކަށް އޮތް ލުޔަކީ މަޖިލީސް އިންތިޚާބު ރިޔާސީ ދައުރުގެ މެދުތެރޭގައި ބޭއްވުން ކަމަށް ވެދާނެ އެވެ. މިއީ ހިޔާލު ތަފާތު ވާނެ ބަހުސެކެވެ. އެކަމަކު ރައްޔިތުންގެ މަޖިލީހުގައި މިކަމާ މެދު މަޝްވަރާކޮށް، ރައްޔިތުންނާއި ގައުމަށް އެންމެ ފައިދާ ހުރި ހައްލެއް ހޯދިދާނެ އެވެ.\nމިހާތަނަށް ކުރެވުނު ތަޖުރިބާއަކީ ރިޔާސީ އިންތިހާބު ބާއްވާތާ އެންމެ ހައެއްކަ މަސްދުވަހުގެ ތެރޭގައި ރައްޔިތުންގެ މަޖިލިހުގެ އިންތިހާބު އޮންނާތީ ސިޔާސީ ވަރަށް ބޮޑު ވާދަވެރިކަމަކާއި ފިތުނައެއް ރާއްޖޭގައި އުފެދޭ ކަމެވެ. އެކަމަށް ހައްލެއް އޮތިއްޔާ އެ ހައްލެއް ހޯދައިދިނުމަކީ ޒިންމާދާރު ސިޔާސީ މީހުންނަށް ވާޖިބެކެވެ.\nއިތުރު ލިޔުންތައް ސަރުކާރު ރައްޔިތުންގެ މަޖިލިސް ލޯކަލް އިންތިހާބު ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


Jinaaee thuhumatheh othumakee amuru baathilvaane kameh noon: fandiyaaru | Mihaaru\nސުޕްރީމް ކޯޓުގެ ފަނޑިޔާރު އަހުމަދު އަބްދުﷲ ދީދީ، (ވ) ހަފްލާއެއްގައި ބައިވެރިވެވަޑައިގަންނަވަނީ-..މިހާރު ފޮޓޯ/ނިޝާން އަލީ\nޖިނާއީ ތުހުމަތެއް އޮތުމަކީ އަމުރުތައް ބާތިލްވާނެ ކަމެއް ނޫން: ފަނޑިޔާރު\n27 މާޗް 2018 - 15:10 39 comments\nސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން މިދިޔަ މަހުގެ 1 ގައި ނެރުނު އަމުރުގެ ބައިތަކެއް ބާތިލްކުރަން ދައުލަތުން ހުށަހެޅި ދުސްތޫރީ މައްސަލައިގައި ބޭއްވި އަޑުއެހުމުގައި ބަންޑާރަ ނައިބުގެ ވަކީލް މާޝާ ލުތުފީ، އިޖުރާއީ ނުކުތާއެއްގައި، ވިދާޅުވީ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ރިޝްވަތު ނަންގަވައި، ސަރުކާރު ވައްޓާލަން އުޅުނު ކަމުގެ ހެކި ލިބިފައިވާ ކަމަށެވެ.\nއެހެންވެ، ސުޕްރީމް ކޯޓުގެ އެ އަމުރަކީ އެހެން ފަނޑިޔާރުންނަށް އޮޅުވާލައިގެން ނެރުނު އަމުރަކަށް ވެފައި، އަދި އެއީ ޖިނާއީ ނިޔަތެއް އޮވެގެން ނެރުނު އަމުރެއް ކަމަށް އޭނާ ވިދާޅުވި އެވެ. އަދި އެ އަމުރު ގާނޫނު އަސާސީއާ މުޅިން ހިލާފު ވާތީ ބާތިލުކޮށްދިނުމަށް ވެސް އެދިވަޑައިގަތެވެ.\nނަމަވެސް ދައުލަތުން ހުށަހެޅި އިޖުރާއީ އެ ނުކުތާއާ މެދު ސުޕްރީމް ކޯޓުގެ ތިން ފަނޑިޔާރުން ގާތްގަނޑަކަށް މިނެޓެއް ހާއިރު ވަންދެން މަޝްވަރާކުރެއްވުމަށް ފަހު، ނިންމެވީ ބަލައިނުގެންނެވުމަށެވެ.\nސުޕްރީމް ކޯޓުގެ އަމުރުގައި ހިމެނޭ 12 މެމްބަރުންގެ ގޮނޑި ނުގެއްލޭކަމުގެ ބައި ބާތިލް ކުރަން ދައުލަތުން ހުށަހެޅި މައްސަލައިގައި ފަނޑިޔާރުންގެ ބެންޗުން ވަނީ ދައުލަތަކުގެ ވަކީލާ ވަރުގަދަ އެހެން ސުވާލުތަކެއް ވެސް ކުރައްވައިފަ އެވެ.\nފެބްރުއަރީ 1 ގެ އަމުރާ ގުޅިގެން އުއްތަމަފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކުރުމުން ބެންޗުގައި މިހާރު ތިއްބަވަނީ ފަނޑިޔާރު އަބްދުﷲ އަރީފް އާއި ފަނޑިޔާރު އަބްދުﷲ ދީދީ އަދި ފަނޑިޔާރު އާދަމް މުހައްމަދެވެ. ރިޔާސަތު ބެލެހެއްޓެވީ ފަނޑިޔާރު އަރީފެވެ.\nދައުލަތުން ނެންގެވި އިޖުރާއީ ނުކުތާއާ ގުޅިގެން ފަނޑިޔާރު އަބްދުﷲ ދީދީ ވިދާޅުވީ ފަނޑިޔާރެއްގެ ޖިނާއީ މައްސަލަތަކެއް ހުރުމަކީ ބެންޗަކުން ނެރެފައިވާ އަމުރުތަކަކީ ގޯސް ކަމަށް ބުނެވޭނެ ހާލަތެއް ނޫން ކަމަށެވެ.\nޖިނާއީ ކަންކަމަކީ ޝަހުސީ ކަންކަމަށް ވާއިރު، ޖިނާއީ ތުހުމަތެއް ހިނގާނީ އެބޭފުޅެއްގެ މައްޗަށް ކަމަށާއި ޖިނާއީ ނިޔަތެއް އޮތުމަކީ އަމުރު ބާތިލްވާނެ ކަމެއް ނޫން ކަމަށް އޭނާ ވިދާޅުވި އެވެ. އެއަށް ފަހު، ފަނޑިޔާރު އަބްދުﷲ ދީދީ ވަނީ މާޝާއާ ތަކުރާރުކޮށް ސުވާލުތަކެއް ކުރައްވައިފަ އެވެ.\nފަނޑިޔާރު އަބްދުﷲ ދީދީ ވިދާޅުވީ ހުކުމެއް ނުވަތަ އަމުރަކާ ގުޅިގެން އެއްވެސް މައްސަލައެއް އުޅޭ ނަމަ، އެކަމެއް ބާތިލް ކުރަނީ ހުކުމެއް ނުވަތަ އަމުރެއް ރިވިއު ކުރުމަށް ފަހު ކަމަށެވެ.\n"ފެބްރުއަރީ އެކެއްގެ އަމުރުގައިވާ ބައެއް ބައިތައް މިހާރު ވެސް ބާތިލްކޮށްފައި ވަނީ އެގޮތުގެ މަތިން. ބާތިލް ކުރުމުގެ ކުރިން ރިވިއުކޮށްފައިވާނެ،" ފަނޑިޔާރު އަބްދުﷲ ދީދީ ވިދާޅުވި އެވެ.\nސުޕްރީމް ކޯޓުން ނިންމާ ނިންމުންތަކައް މުރާޖައާ ނުކުރެވޭނެތޯ ފަނޑިޔާރު އަބްދުﷲ ދީދީ އާއި ފަނޑިޔާރު އާދަމް މުހައްމަދު ވަނީ މާޝާއާ ސުވާލު ކުރައްވައިފަ އެވެ. އޭގެ ޖަވާބުގައި މާޝާ ވިދާޅުވީ ސުޕްރީމް ކޯޓުން މައްސަލަތައް ރިވިއުކުރެވޭނެ ކަން ނުވަތަ ނޫން ކަން ވެސް ގާނޫނު އަސާސީގައި ބަޔާންކޮށްފައި ނުވާ ކަމަށެވެ.\nމާޝާ ވިދާޅުވި ގޮތުގައި ގާނޫނު އަސާސީގައި އެކަން ފާހަގަކޮށްފައި ނެތަސް، ސުޕްރީމް ކޯޓުން ނިންމާ ނިންމުންތަކަކީ އެންމެ ފަހުގެ ނިންމުމެވެ. އަދި ކޯޓުގެ ނިންމުމަށް އިހްތިރާމް ކުރަން ޖެހޭނެ ކަމަށް ވިދާޅުވި އެވެ.\nމީގެ އިތުރުން ފަނޑިޔާރު އަރީފް ވަނީ މިހާރުގެ ހާލަތާ ބެހޭ ވަރަށް މުހިންމު ސުވާލެއް ވެސް ދައުލަތުގެ ވަކީލާ ކުރައްވައިފަ އެވެ. އެއީ ރައްޔިތުންގެ މަޖިލިހަށް އިންތިހާބުވި ސިޔާސީ ޕާޓީން ވަކިވުން، ވަކިކުރުން، އަދި އެހެން ޕާޓީއަކާ ގުޅިއްޖެ ނަމަ ގޮނޑި ގެއްލޭނެ ކަމަށް ކަނޑައަޅައި، މިދިއަ އަހަރުގެ ޖުލައި 13 ގައި ނެރުނު ނިންމުމާއި، އެ ނިންމުން ބާތިލްކޮށް ފެބްރުއަރީ 1 ގައި ނެރުނު އަމުރާ ދެމެދު، ފްލޯކްރޮސްކުރުމާ ބެހޭ ގާނޫނެއް ރައްޔިތުންގެ މަޖިލީހުން ފާސްކޮށްފައިވޭތޯ ކުރެއްވި ސުވާލެވެ.\nއެ ސުވާލުގެ ޖަވާބުގައި މާޝާ ވިދާޅުވީ އެ މުއްދަތުގައި އެކަމާ ބެހޭ އެއްވެސް ގާނޫނެއް މަޖިލީހުން ފާސްކޮށްފައި ނުވާ ކަމަށެވެ.\nފަނޑިޔާރު އަރީފްގެ މި ސުވާލު މުހިންމު ވަނީ، ޖުލައި 13 ގައި ސުޕްރީމް ކޯޓުން ނެރުނު ހުކުމުގައި، ފްލޯކްރޮސްކުރުމާ ބެހޭ ގާނޫނެއް ހަދަން ޖެހޭނެ ކަމަށް ބުނެފައިވުމެވެ. އަދި އެ ހުކުމް ދެމިއޮންނާނީ އެ ގާނޫނު ހެދެންދެން ކަމަށް ވެސް ޖުލައި 13 ގެ ހުކުމުގައި ކަނޑައެޅި އެވެ.\nއަނެއްކޮޅުން ފެބްރުއަރީ 1 ގެ އަމުރުގައި، ޕާޓީ ބަދަލުކޮށްގެން، ވަކިވެގެން ނުވަތަ އެހެން ޕާޓީއަކާ ގުޅިއްޖެ ނަމަ ގޮނޑި ގެއްލޭނެ ކަމަށް ޖުލައި 13 ގައި ކުރި ހުކުމް ބާތިލްކުރުމުގެ އެއް ސަބަބެއް ކަމަށް އޮތީ ފްލޯކްރޮސްކުރުމާ ބެހޭ ގާނޫނެއް މަޖިލިހުން ހަދާފައި ނުވުމެވެ.\nސުޕްރީމް ކޯޓުގައި މިއަދު އޮތް ދުސްތޫރީ މައްސަލައިގެ އަޑުއެހުން ނިންމާލީ އިތުރު ކަމެއް ސާފުކުރަން ޖެހޭ ނަމަ، އަޑުއެހުމެއް ބާއްވާނެ ކަން އިއުލާން ކުރުމަށް ފަހު އެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ކޮރަޕްޝަން ޖުޑީޝަރީ ގާޒީ އަބްދުﷲ ދީދީ ރިޝްވަތު ފަނޑިޔާރު އަބްދުﷲ ސައީދު ކުރީގެ ފަނޑިޔާރު އަލީ ހަމީދު\n8 months ago 164\nއަމުރު ނެރުނީ ފަނޑިޔާރުންނަށް އޮޅުވާލައިގެން: ދައުލަތް


Innafinolhu farah eri boatehgai roakohlai meehun kandah funmaalaifi\nއިންނަފިނޮޅު ފަރަށް އެރި ބޯޓެއްގައި ރޯކޮށްލައި މީހުން ކަނޑަށް ފުންމާލައިފި\nއިންނަފިނޮޅު ފަރަށް އެރި ބޯޓްގައި ރޯކޮށްލުމުން ދުން އަރަނީ-- ފޮޓޯ: ކިޔުންތެރިއެއް\nހއ. އިންނަފިނޮޅު ފަރަށް އެރި ބޭރުގެ ބޯޓެއްގައި ރޯކޮށްލައި އޭގައި ތިބި ފަޅުވެރިން ކަނޑަށް ފުންމާލައި ފިލަން މަސައްކަތް ކޮށްފި އެވެ.\nހއ. އުލިގަމު ކައުންސިލަރު އިމާދު އަބުދުﷲ މައުލޫމާތު ދިން ގޮތުގައި އެ ބޯޓް ފަރަށް އަރާފައިވަނީ ރޭ ފަތިހު ކަމަށާއި އެ މަންޒަރު ފެނިފައިވަނީ އެރަށު މަހަށް ނިކުމެ އުޅުނު މަސްވެރިންނަށް ކަމަށެވެ.\nބޯޓް ފަރަށް އަރައިގެން އުޅޭކަން އެނގުމުން އެކަން އެމްއެންޑީއެފަށް އަންގާފައިވާ ކަމަށާއި އެރަށުގައި ހަރަކާތްތެރިވާ އެމްއެންޑީއެފް ރެސްކިއު ޓީމެއް ބޯޓާއި ދިމާލަށް ދިއުމުން އޭގައި ރޯކޮށްލުމަށްފަހު ފަޅުވެރިން ކަނޑަށް ފުންމާލާފައިވާ ކަމަށެވެ. އޭގައި އަށް ފަޅުވެރިން ތިބި ކަމަށްވެސް މަސްވެރިންނާއި ހަވާލާދީ އިމާދު ވިދާޅުވި އެވެ.\n"އެމްއެެންޑީއެފްގެ މީހުން އެ ބޯޓާއި ދިމާލަށް ދާ މަންޒަރު ފެނުމުން އޭގައި ރޯކޮށްލާފަ އެމީހުން ކަނޑަށް ފުންމާލައިގެން ފިލަން މަސައްކަތް ކުރި ކަމަށް މަސްވެރިން ބުނީ، އަދިވެސް އެމްއެންޑީއެފުން ހަރަކާތްތެރިވޭ އެތަނުގައި،" އިމާދު ވިދާޅުވި އެވެ.\nއިމާދު ވިދާޅުވީ، ބެލެވޭ ގޮތުގައި އެއީ ލަންކާގެ ބޯޓެއް ކަމަށާއި ކުރިން ފަހަރުވެސް އެރަށު ކައިރިއަށް ފަރަށް އެރި ކަހަލަ ބޯޓެއް ކަމަށެވެ. އަދި އެ ބޯޓުން ދުން އަރާތަން އެރަށަށް ފެންނަ ކަމަށާއި ނަމަވެސް އެހާ ސާފު ނޫން ކަމަށް އޭނާ ވިދާޅުވި އެވެ.\nއެމްއެންޑީއެފުން ބުނީ ފަރަށް ބޯޓް އެރިކަމުގެ މައުލޫމާތު ލިބިފައިވާ ކަމަށާއި އެމްއެންޑީއެފުން މިހާރު އެސަރަހައްދުގައި ހަރަކާތްތެރިވަމުންދާ ކަމަށެވެ.\nއެމްއެންޑީއެފް އަލިފާން ކަނޑުމަތީގެ ހާދިސާ\nރޯވި ތެޔޮ ބޯޓު އަޑިއަށް ހިނގައްޖެ\n25 މީހުންތިބި ލޯންޗެއްގެ އިންޖީނު ރޯވެއްޖެ\nސަފާރީ އެއްގައި ރޯވެ އަނދައިފި


ރާސްތާ2 ފަންސަވީސްވަނަ ބައި – Esfiya\nލޯބި December 23, 2019\nރާސްތާ2 ފަންސަވީސްވަނަ ބައި\nއިވާން ފެނޭތޯ އަހުސަމްއާއީ އާރާޝް މުޅި މާލޭގައި ދުއްވިއެވެ. ނަމަވެސް އިވާންގެ ހިލަން ވެސް ނުވިއެވެ. ދެމީހުންވެސް ދުއްވަ ދުއްވައިފައި ރޭގަނޑު އެގާރަ ޖެހުމުން ގެއަށް ދިޔައެވެ.\nދީނާ އައުމުން ނަވާރް ދީނާއަށް ހުރިހާ އެއްޗެެއް ކިޔައިދިނެވެ. ނަވާރްގެ ބައްޕަ ފެނުމުން އެކުވެރިޔާއަށް ޓަކައި ދީނާ އުފާވިއެވެ. ނަވާރް ރުއިމުން އެކުއްޖާ ހަމައަކަށް އެޅުވުނީ ދީނާއަށެވެ.\nމާނީގެ ފަރާތުން ނަވާރްއަށް އަސްލު ވީ ކިހިނެއްކަން ޔޫސުފްއަށް އެނގުނެވެ. އޭނާ ބޭނުންވީ ވަގުތުން ވަގުތަށް އިވާން ހޯދާށެވެ. އިސްރާ އަތުގައި އޮތް އިވާންގެ ފޮޓޮއެެއް ފެނުމުން އެއީ ކުރީދުވަހު މިސްކިތުން ދިމާވީ ބޭބެކަން ޝައްކެއް ވަސްވާހެއް ނެތި ޔޫސުފްއަށް ޔަޤީން ވިއެވެ. އެ ބޭބެ އޭނާއާ މުޚާޠަބުވެސް ކުރީ ބައްޕަގެ ނަމުންނެވެ. އޭނާއާ އިވާން ދިމާވިކަން ޔޫސުފް އެންމެންނަށް ސިއްރު ކުރިއެވެ.\nޝާރިމްގެ އުނދަގޫ ނުޖެހޭތީވެ އައިރާ ހުންނަނީ ވަރަށް ހަމަޖެހިފައެވެ. ނަމަވެސް އަދި ޝާރިމްގެ ކިބައިން މުޅިން ސަލާމަތް ނުވެެވޭ ކަމަށް އައިރާގެ ހިތް ބުނަމުން ދިޔައެވެ. އެހެން ހިތަށް އަރާ ފަހަރު ފަހަރު އައިރާ ބިރުގަނެއެވެ. އެހެނަސް އަބަދެކޭވެސް އެއް ފަދައިން ޔާޒް ހުންނާނެކަން ހިތަށް އަރުވަމުން އައިރާ ހަމަޖެހެއެވެ.\nއަލައިކާއާއި އަލްޔަސް ދެހިތުގެ ގޮވުމަށްވެސް އިޖާބަ ނުދީ އުޅެމުން ދިޔައެވެ. ދެމީހުންނަށްވެސް ދެމީހުން ލޯބިވާކަން އެނގިހުރެމެވެސް ‘އިގްނޯރ’ ކުރަމުން ދިޔައެވެ. ދެމީހުންވެސް ބަލަމުން ދިޔައީ ވީހައިވެސް ދުރުން އުޅެވޭތޯއެވެ. ޔޫސުފްއާއެކީ އެގެއަށް ދާދުވަސް ދުވަހުވެސް އަލްޔަސް ބަލަނީ އަލައިކާއަށް ނުފެނި އުޅެވޭތޯއެވެ. އެކަމާ ހެދި ޔޫަސުފްގެ ދިމާކުރުންތަކާވެސް އަލްޔަސްއާ ކުރިމަތިލާން ޖެހެއެވެ.\nމެންދުރުގެ ހޫނު ގަދަ ވަގުތެވެ. މެންދުރު ނަމާދުން ފައިބައިގެން ޔޫސުފް މިސްކިތު ބޭރުގައި މަޑުކޮށްގެން ހުރީ އިވާން ފެނޭތޯއެވެ. ރަތްކުލައިގެ ހުޑީއެއް ލައިގެން ހުރުމުން އާންމުންނަށް އޭނާ ފާހަގަ ކުރުން ވީ ދަތިކަމަކަށެވެ. މިސްކިތުން ނުކުންނަ ކޮންމެ މީހަކަށް ޔޫސުފް ފަރުވާތެރިކަމާއެކު ބަލަމުން ދިޔައެވެ.\nމެންދުރު ނަމާދުކޮށްގެން ކިޔަވައިލަން އިނދެފައި އިވާން މިސްކިތުން ފޭބީ އެކެއް ޖަހަނިކޮށެވެ. ހޫނު ގަދަ ދުވަހަކަށް ވުމުން މަގު މައްޗަށް ނުކުންނައިރަށް ހަށިގަނޑަށް ހޫނުކަން އިހްސާސްވަމުން ދިޔައެވެ. ނިއްކުރި މަތިން ފޭބި ދާކޮޅު ފުހެލަމުން އިވާން ހިނގައިގަތެވެ.\nފާރުގައި ލެގިލައިގެން ހުރި ޔޫސުފްއަށް އިވާން ފެނުނެވެ. ދުވެފައި ކަހަލަ ގޮތަކަށް ގޮސް އިވާންގެ ނަމުން ގޮވާލިއެވެ.\nއޭނާގެ ނަމުން މީހަކު ގޮވުމާއެކު އިވާންއަށް ފަހަތަށް އެނބުރެވުނެވެ. ރަތްކުލައިގެން ހުޑީއަކުން މޫނު ފޮރުވައިގެން ހުރި ޒުވާނާ ފެނުމުން އިވާން ބިރުގަންނަ ގޮތްވިއެވެ. އެ ޒުވާނާ އެ އުޅެނީ އޭނާއަށް ގެއްލުމެއް ދޭންހެން ހީވިއެވެ. އިވާން ނޭންގޭ ކަމަށް ހެދެމެން އަވަހަށް އެތަން ދޫކޮށްފައި ދާން އުޅުނެވެ.\nއިވާންގެ މޫނު މަތިން ފެނުނު ޖެހިލުންވުމާއި ބިރުން ޔޫސުފް ގާތަށް ހިނިއަންނަ ގޮތްވިއެވެ. އިވާން އެތަނުން ދާން އުޅޭހެން ހީވުމުން ހުޑް ތިރިކޮށްލައިފައި ބޭބެއޭޭ ކިޔައި ގޮވާލިއެވެ.\nޔޫސުފްގެ މޫނު ފެނުމުން އެއީ އާރާޝްގެ ދަރިފުޅުކަން އިވާންއަށް އެނގުނެވެ. ކުރީދުވަހުވެސް ޔޫސުފް ފެނިފައި ހުރުމުންނެވެ. އިވާން ހަމަޖެހުމުގެ ނޭވާއެއް ދޫކޮށްފައި ޔޫސުފްއަށް ހިނިތުންވެލިއެވެ. “ޔޫސުފް ދޯ؟ އާރާޝްގެ ދަރިފުޅު. ކިހިނެއް އެނގުނީ ބޭބެއަށް ކިޔާ ނަން؟” ޔޫސުފްއާއި ސަލާން ކޮށްލަމުން ހިނިތުންވެފައި އިވާން އެހިއެވެ. ޔޫސުފް އެއަށް ޖަވާބެއް ނުދީ ބޯކަހާލިއެވެ. އޭނާ އެދުނީ އޭނާއާއެކު އެގެއަށް ގޮސްދިނުމަށެވެ. އިވާންއާއި އާރާޝްއަކީ ދެ އެކުވެރިން ނޫންހޭ ޔޫސުފް ބުންޏެވެ. “ހެހެ. އާނދެން އެކުވެރިންނޭވެސް ބުނެވިދާނެ!” އެތައް އަހަރެއް ކުރީގެ ހަނދާންތައް އާކުރަމުން ހީލައިފައި އިވާން ބުންޏެވެ. އެހެނަސް އެގެއަށް ދާން އޭނާ ދެކޮޅު ހެދިއެވެ. ނަމަވެސް ޔޫސުފް ހުރީ ދޫ ދޭގޮތަކަށް ނޫނެވެ. އިވާން ގާތު އާދޭސްކުރަން ފެށިއެވެ. ޔޫސުފް ކުރުނުކޮށް ކިޔަން ފެށުމުން ގޮތް ދޫކޮށްފައި ޔޫސުފްއާއި އެއްކޮށް އެގެއަށް ދާން އިވާން އެއްބަސް ވިއެވެ.\nމެންދުރު ކާން ހަދައިގެން މާނީ އިންތިޒާރު ކުރަމުން ދިޔައީ ޔޫސުފްއާއި އާރާޝް އަންނާނެ އިރަކަށެވެ. ދެމީހުންވެސް ނަމާދަށް ދިޔަ ގޮތަށް އަދި ނާދެއެވެ. އެމީހުން ނައިސްގެން މިންހާއަށް ވެސް ހުރީ ކާން ނޭރިފައެވެ. މިންހާ ބަނޑުހައިވެގެން ކުސްތަޅަމުން ދިޔައެވެ.\nޔޫސުފް ގުޅައިފައި އޭނާއާއެކި އެކުވެރިޔަކުވެސް އެބަދާކަމަށް ބުނުމުން މާނީ އެެއް ތަށި އިތުރަށް މޭޒު މައްޗަށް ނެގިއެވެ. އަދި ޔޫސުފްއާއި އާރާޝް އައުމުގެ ކުރިން މިންހާއަށް ކާންދީފައި ނަވްޔާމެން ބަޔަށް ފޮނުވާލިއެވެ. ޔޫސުފްއަަށް ވުރެ ކުރިން އާރާޝް ގެއަށް އައެވެ. ޔޫސުފް އެކުވެރިއެެއް ގޮވައިގެން އެބައާދެއޭ މާނީ ބުނުމުން އާރާޝް ހީކުރީ އަލްޔަސް ކަމަށެވެ.\nޔޫސުފްއާއި އެކީ އެތެެރެއަށް ވަތް މީހާ ފެނި މާނީއަށް ކޮޅަށް ތެދުވެވުނެވެ. މާނީގެ ދެލޯ ބޮޑުވެ އަނގަވެސް ހުރީ ހުޅުވިފައެވެ. ދޮރާއި ދިމާއަށް އެނބުރުނު އާރާޝްއަށްވެސް ވީ ހަމަ އެވަރެވެ.\nމާނީ އެއްޗެކޭ ބުނަން އުޅޭހެން ހީވުމާއެކު އިވާންއަށް ނޭންގޭނެހެން ޔޫސުފް ދެފަރާތަށް ބޯހޫރާލައިފައި ތުންފަތުގައި ޝަހާދަތް އިނގިލި ޖައްސާލިއެވެ.\n“އަނހާ އިވާން. އާދޭ އާދޭ ކަލޭނޭ ކޮންތާކު މިއަޮށްހާ ދުވަހު އުޅެފަ ތިޔައީ. އެއްކަލަ އިރުގެ ފަހުން ކަލޭގެ ޚަބަރެއް ދަބަރެއްވެސް ނުވޭ ވިއްޔާ!” މޫނު މަތިން އެއްވެސް އަސަރެެއް ނުދައްކާ އާދައިގެ ގޮތަކަށް އާރާޝް ވާހަކަ ދެއްކިއެވެ. އާރާޝް ގޮސް އިވާންއާއި ސަލާންކޮށްފައި އިވާން އެތެރެއަށް ވެއްދިއެވެ.\nނަވާރްގެ އެއްވެސް ވާހަކައެއް ދެއްކުމެއް ނެތި ކެއުން ނިންމާލިއެވެ. މާނީގެ ކެއްކުމަށް އިވާން ތައުރީފު ކުރިއެވެ. ކައި ނިމިގެން އިވާންއާއީ އާރާޝް ސޯފާގައި ޖައްސާލިއެވެ. ޔޫސުފް ދިޔައީ ނަވާރް ބަލައެވެ.\nޚިޔާލުތަކުން ދުރުވުމަށް ނަވާރްއަށް އެންމެ ފަސޭހަވީ ކޭކު އަޅައިގެންނެވެ. ދީނާއާއީ ދެކުދިން ވެގެން ހަވީރަށް ކަޕްކޭކް އަޅައި އުޅުނެވެ. ޔޫޓިއުބިން ބަލައިގެން ނަވާރް ކޭކު މިކްސް ކުރިއެެވެ. ކޭކްމިކްސް ޓްރޭއަށް އަޅައިފައި އަވަންއަށް ލައިފައި ޖެއްސި ތަނުން ގޭގެ ބެލް ޖެހި އަޑުއިވުނެވެ. މޫނަށް ގޮތެްް ހަދައިފައި ނަވާރް ގޮސް ދޮރު ހުޅުވިއެވެ.\nދޮރު ކުރިމަތީ ހެވި ދިލިފައި ޔޫސުފް ހުއްޓެވެ. ކިހިނެއްވީތޯ ނަވާރް އެހުމުން ޔޫސުފް އެދުނީ އޭނައާއި އެކު މައްޗަށް ދިޔުމަށެވެ. ނަވާރްއަށް އަމިއްލަ ނަފްސަށް ބަލާލޭވުނީ އޭނާ ހަޑިކޮށް އިނުމުންނެވެ. “ސާބަސް. މަންޖެ ރީއްޗޭ. ތިހެން ހުއްޓަސް އޯކޭއޭ އަހަންނާއެކީ އާދެބަ!” ނަވާރްގެ އަތުގައި ހިފައި ޔޫސުފް ދަމައިގަތެވެ.\nއިވާންއާއީ އާރާޝް އެކި ވާހަކަ ދެއްކިއެވެ. ދެމީހުންވެސް އޮލަ ވާހަކައިގައި ތިއްބާ ޔޫސުފް އައިސް ވަނެވެ.\nނަވާރް ތަކުރާރުކޮށް ވީ ކިހިނެއްތޯ ޔޫސުފް ގާތު އެހިއެވެ. ޖަވާބެއް ދިނުމެއް ނެތި ޔޫސުފް ނަވާރް ގޮވައިގެން ދިޔައެވެ. އެކަމާ ނަވާރް އިނީ ރުޅި ގަދަވެފައެވެ. ޔޫސުފް ގޮސް އެމިހުން އުޅޭ ބަޔަށް ވަދެފައި ނަވާރްއަށް އިވާން ދައްކާލިއެވެ. ނަވާރްއަށް ހުރި ފިޔަވަޅުމަތިން އެންމެ ފިޔަވަޅެއްވެސް ނޭޅުނެވެ. މެއަށް ފާޑެއްގެ ގޮތެއް ވާން ފެށިއެވެ. އިޚްތިޔާރަކާ ނުލައި އެ ރީތި ބޮޑު ދެލޮލަށް ކަރުނަ ޖަމާވާން ފެށިއެވެ.\nމާނީ ލޮލުގެ އިޝާރާތުން އާރާޝްއަށް އިޝާރަތް ކުރުމުން އާރާޝް އިވާންއަށް ގޮވާލިއެވެ. “އިވާންގެ ދަރިފުޅު ކޮބާ؟”\nSalam all. Enme furathama ves beynunvany vaahaka nugenesdhevi lasvikamahtakai hurihaa kiyuntheringr kibain maafaha edhen. Adhi ehaa gina dhuvaskohffa up kuri iruga ves mihaa kurukoh genes dhevunythyve maafaha edhen. Adhives alhugandu ehkkoh rangalhu nuvaathyve miulheny ehenve dhenves up kureveyny kon dhuvahegha kameh sydhaa bunaakah neyngey. Hurihaa kiyuntherinnah ves Understand vaane kamah ummedhu kuran.\nissok kiyaa❤❤ v curious kohlaafa thi ninmaalee 😁 anyways v reethi vaahaka 😀😀 thnk u for ur work…. i really appreciate it 😀😀 understand vaa meehun understand vaane❤❤ anyways mi anna part mi week noony next week ga vx upkohdheveyne tha❤❤\nދިރުމެއް ވިއޭ 2


ކާމިޔާބު ހާރިޖީ ސިޔާސަތާއެކު ސަރަހައްދުގެ އެންމެ ބާރުގަދަ ޕާސްޕޯޓް ދިވެހިންގެ އަތުގައި!\nމޫސާ މަތްލޫބް 15 ޖެނުއަރީ 2022\nދެކުނު އޭޝިއާ ސަރަހައްދުގެ ޤައުމުތަކުގެ ތެރެއިން އެންމެ ބާރުގަދަ ޕާސްޕޯޓުގެ ގެންގުޅޭ ގައުމުގެ މަގާމު މިއަހަރުވެސް ރާއްޖެއިން ހޯދައިފިއެވެ.\nޕާސްޕޯޓް ބޭނުންކޮށްގެން ވީޒާ ނެތި ނުވަތަ ފަސޭހަކަމާއިއެކު ވަދެވޭ ޤައުމުތަކުގެ ނިސްބަތަށް ބަލައިގެން، ނެރޭ ހެންލީ ޕާސްޕޯޓު އިންޑެކްސްގެ މިއަހަރުގެ ލިސްޓުގައިވެސް ރާއްޖެ އޮތީ ދެކުނު އޭޝިއާގެ ސަރަހައްދުގެ ގައުމުތަކުގެ ތެރެއިން އެންމެ ކުރީގައެވެ.\nދުނިޔޭގެ އެންމެ ބާރުގަދަ ޕާސްޕޯޓްތަކުގެ ލިސްޓަކީ ހެންލީ ޕާސްޕޯޓް އިންޑެކްސްއިން އާއްމުކުރާ ލިސްޓެކެވެ. ދުނިޔޭގެ ވައިގެ ދަތުރުފަތުރާއި ބެހޭ މައި ޖަމުއިއްޔާ، އަޔާޓާގެ މައުލޫމާތުތަކުގެ މައްޗަށް ރިޔާއަތްކޮށް ނެރޭ މި ލިސްޓުގައި ޕާސްޕޯޓެއްގެ ބާރުގަދަކަން ކަނޑައަޅަނީ އެ ޕާސްޕޯޓަކާއެކު ދުރާލާ ވީޒާ ނުނަގާ ދަތުރުކުރެވޭ ގައުމުތަކުގެ އަދަދުންނެވެ.\n190 އެއްހާ ގައުމު ހިމެނޭ މިލިސްޓުގެ ދުނިޔޭގެ ރޭކިންގައި މިއަހަރު ރާއްޖެއަށް 58 ވަނަ ލިބުނުއިރު، މިއީ މިދިޔަ އަހަރާއި އަޅާބަލާއިރު6ދަރަޖައިގެ ކުރިއެރުމެކެވެ.\nހެންލީ ޕާސްޕޯޓް އިންޑެކްސްގައިވާ މައުލޫމާތުތަކުގައިވާ ގޮތުން ދިވެހި ޕާސްޕޯޓް އޮންނަ ފަރާތްތަކަށް ވީޒާ ނުނަގައި 88 ގައުމަކަށް ދަތުރުކުރެވެއެވެ.\nމިލިސްޓުގެ 58 ވަނަ ރާއްޖެއަށް ލިބޭއިރު، މިސަރަހައްދުގެ ގައުމުތަކުން ރާއްޖެއާ އެންމެ ގާތުން ވާދަކުރާ ގައުމަކަށް އޮތީ ލިސްޓުގެ 84 ވަނައިގައި އޮތް އިންޑިއާއެވެ. ބޫޓާން 90 ވަނާގައި އޮތްއިރު މި ސަރަހައްދުގެ ޤައުމުތަކުގެ ތެރެއިން އެންމެ ފުލުގައި މިފަހަރުވެސް އޮތީ އަފްޤާނިސްތާނެއެވެ.\nދިވެހި ޕާސްޕޯޓު ބޭނުންކޮށްގެން ވީޒާ ނުލާ ދަތުރުކުރެވޭ ޤައުމުތަކުގެ ލިސްޓަށް އެންމެ ފަހުން އިތުރުވީ ޗައިނާއެވެ. އެގޮތުން ޗައިނާގައި މިހާރު ކޯވިޑާއި ގުޅިގެން އަޅާފައިވާ ފިޔަވަޅުތައް ނިމުމަކަށް އައުމާއިއެކު ދިވެހިންނަށް ޗައިނާއަށް ވިސާ ނުލާ ދަތުރު ކުރެވޭނެއެވެ. މީގެ އިތުރުން މިއަހަރުން ފެށިގެން ތަޖިކިސްތާނަށްވެސް ވީޒާ ނުލާ ދަތުރުކުރެވޭނެ ކަމަށް ފޮރިން މިނިސްޓްރީން ވަނީ ހާމަކޮށްފައެވެ. އަދި މިދިޔަ3އަހަރު ތެރޭގައި ވަނީ ވިނަ ގައުމުތަކަކަށް ދިވެހިންނަށް ވީޒާއާ ނުލާ ދަތުރުކުރެވޭނެ އިންތިޒާމް ފޮރިން މިނިސްޓްރީން ކުރެއްވި މަސައްކަތުން ހަމަޖެހިގެން ގޮސްފައެވެ.\n88 ގައުމަކަށް ވީޒާ ނުނަގައި ދިވެހި ޕާސްޕޯޓްގައި ދަތުރުކުރެވޭއިރު، މިއީ ގައުމުތަކާއި އޮންނަ ގުޅުން ހަރުދަނާކުރުމަށް ސަރުކާރުން ގެންގުޅޭ ހަރުދަނާ ހާރިޖީ ސިޔާސަތުގެ ނަތީޖާކަމަށް ތަޖުރިބާކާރުން ވިދާޅުވެއެވެ.\n2018 ވަނަ އަހަރު ނޮވެމްބަރު މަހު 17 ވަނަ ދުވަހު ރައީސް އިބްރާހީމް މުހައްމަދު ސާލިޙް ވެރިކަމާއި ހަވާލުވެވަޑައިގަތުމަށްފަހު، އެންމެ އިސްކަމެއް ދެއްވި އެއް މަސައްކަތްޕުޅަކީ ދުނިޔެއާއި ބީރައްޓެހި، އެކަހެރި ވެފައި އޮތް ހާރިޖީ ސިޔާސަތު ނިމުމަކަށް ގެނެސް، ރާއްޖޭގެ ޙާރިޖީ ސިޔާސަތު ހަރުދަނާކޮށް ބޭރު ޤައުމުތަކާއެކު ގުޅުންތައް ބަދަހިކޮށް ވަރުގަދަ ކުރުމެވެ.\nމިމަސައްކަތުގެ ތެރެއިން ވޭތުވެދިޔަ ދުވަސްތަކުގައި ގިނަ ކާމިޔާބީތަކެއްް ހާރިޖީ ދާއިރާއިން ހޯދާފައިވާއިރު، ބާރުގަދަ ޕާސްޕޯޓެއް ދިވެހިންގެ އަތުގައި އޮތުމަކީ އެ ކާމިޔާބީ ރަމްޒުކޮށްދޭ ހެއްކެކެވެ.\nރާއްޖެއަކީ ކުޑަ ގައުމެއްނަމަވެސް ބައިނަލްއަގްވާމީ މައިދާނުގައި އެހެން ގައުމުތަކާއި ފައިހަމަކުރުމަށް ސަރުކާރުން ކުރެއްވި މަސައްކަތުގެ ނަތީޖާ ވޭތުވެދިޔަ3އަހަރުތެރޭގައި ވަނީ ފެނިފައެވެ. އ.ދ 76 ވަނަ އާއްމު މަޖިލީހުގެ ރައީސްގެ މަޤާމުވެސް މިވަގުތު ބަލަހައްޓަވަމުން ގެންދަވަނީ ރާއްޖޭގެ ހާރިޖީ ވަޒީރު އަބްދުﷲ ޝާހިދުއެވެ. މިއީ ދިވެއްސަކު އދގެ މިފަދަ އިސް މަގާމެއް އަދާކުރައްވާ ފުރަތަމަ ފަހަރަށްވާއިރު، މިއީވެސް ދުނިޔޭގެ އެންމެ މަތީ ފަންތީގައި ދިވެހި ސަރުކާރުގެ ޙާރިޖީ ސިޔާސަތު ބަލައިގެންފައިވާކަމުގެ ހެއްކެއްކަމަށް ހާރިޖީ ދާއިރާގެ ތަޖުރިބާކާރުން ދެކެވަޑައިގަންނަވާއެވެ.\nސަރުކާރުން ގަބޫލުކުރާގޮތުގައި ކުރިން ރާއްޖެ ބައިނަލްއަޤްވާމީ މުޖްތަމަޢުން ވަރަށް ބޮޑަށް އެކަހެރި ކުރެވިފައި އޮތުމުގެ ސަބަބުން، ދިވެހި ޤައުމާއި ދިވެހި ރައްޔިތުންނަށް ލިބެން ހުރި، އެތައް މަންފާތަކަކާއި އެތައް އެހީތަކެއް ލިބުމަށް ހުރަސްތައް އޮތީ އެޅިފައެވެ. ނަމަވެސް ޚާރިޖީ ގުޅުންތައް މިހާރު ބަދަހިވަމުން އަންނަކަމަށާއި، އެކަމުގެ ފައިދާ ވެސް ދިވެހި ރައްޔިތުންނަށް ލިބެމުންދާކަމަށް ސަރުކާރުން ގަބޫލުކުރައްވައެވެ.\nއަދުގެ ސަރުކާރުން ދެކެވަޑައިގަންނަވާ ގޮތުގައި މިއަދުގެ ފިކުރިއްޔާތާއި، މިޒަމާނުގެ ސިޔާސީ، އިޤްތިޞާދީ ވިސްނުމަކީ، މިނިވަން މުސްތަޤިއްލު ޤައުމުތަކެއްގެ، ގުޅިލާމެހިފައިވާ ބަދަހި އެއް މުޖްތަމަޢުކަމަށްވާއިރު، ދިވެހިރާއްޖެއަކީވެސް އެ މުޖްތަމަޢުގައި ހިމެނޭ ޢާއިލާއެއް ނުވަތަ ބައިނަލްއަޤްވާމީ މުޖްތަމަޢުގެ އެއް ގޭބިސީއެވެ. ނަމަވެސް ޤައުމުތަކާއެކު ޚާރިޖީ ގުޅުން ހަރުދަނާކުރަނީ އެ ގުޅުންތަކުގެ ސަބަބުން، ރައްޔިތުންނަށް ފައިދާއާއި ލާބަ ލިބޭނެކަން ކަށަވަރު ކޮށްގެން، ރާއްޖޭގެ އަމިއްލަ މިނިވަންކަމާއި ސިޔާދަތު ފުރިހަމައަށް ރައްކާތެރިކުރުމާއެކު ކަމުގެ ޔަގީންކަން ސަރުކާރުން ރައްޔިތުންނަށް އަރުވައެވެ...\nއަރުޝީފަށް ނެގީ 15/01/2022 18:59\nއެންމެފަހުން އަޕްޑޭޓްކުރީ 15/01/2022 18:59\nމުހައްމަދު ޔަމީން 26 މިނެޓު ކުރިން\nމުހައްމަދު ޔަމީން 33 މިނެޓު ކުރިން\nމުއާވިޔަތު އަންވަރު 38 މިނެޓު ކުރިން


Rayyithunge ithubaaru dhamahattan beynunvanama vaguthu faaithu...\nރައްޔިތުންގެ އިތުބާރު ދަމަހައްޓަން ބޭނުން ވާނަމަ ވަގުތު ފާއިތުނުވަނީސް ވިސްނަވާ!\nވެރިކަމަށް ވަޑައިގަންނަވާ ކޮންމެ ބޭފުޅަކުވެސް ރައްޔިތުންނަށް ވެވުނު ވައުދުތައް މަތިން ހަނދުމަފުޅުކުރަންޖެހޭ\nކ. މާލެ | 11 ޖެނުއަރީ 2020 | ހޮނިހިރު 14:35 | 7,739\nރައީސް ސޯލިހު - ޔޫސުފް ސޮފްވާން ރަޝީދު\nދިވެހި ޖުމްހޫރިއްޔާގެ ގާނޫނު އަސާސީގައި ވަރަށް ސަރީހަ އިބާރާތުން ރައްޔިތުންގެ ބާރަކީ ކޮބައިކަން ބަޔާންކޮށްފައިއޮވެއެވެ. އެއީ ދައުލަތުގެ އެންމެހައި ބާރުތައް ފެށިގެން އަންނަނީ ރައްޔިތުންގެ ކިބައިންކަމަށާއި އަދި ބާރުތައް ދެމިއޮންނާނީ ރައްޔިތުންގެ ކިބައިގައި ކަމަށެވެ. ޖަޒީރާވަންތަ މި ދިވެހި ރާއްޖޭގައި ބަދަލެއް ނުވާ އެއް ހަގީގަތް އޮވެއެވެ. ވެރިކަން ރައްޔިތުންގެ ބާރުން ފެށިގެން އައުން ގާނޫނުގައި ބަޔާންކޮށްފައި އޮތަސް ހަގީގަތުގައި ކުރަން ބޭނުންވާ ކަމެއްކޮށް ނިމުނީމަ ކޮންމެ ބޭފުޅަކަށްވެސް ރައްޔިތުމީހާ މަތީން ހަނދުމަފުޅު ނެތޭވާހަކައެވެ.\nމިއީ، އިއްޔެއަކު ނުވަތަ މިއަދަކު އިނގޭ ކަމެއް ނޫނެވެ. ދުރު ނޫން މާޒީގައިވެސް މިކަންތައް ރަނގަޅަށް ތަޖުރިބާކުރެވުނެވެ. ކޮންމެ އިންތިހާބާއި ދިމާކޮށް ރައްޔިތުމީހާގެ ލޮލުގައި އަނދުން އެޅުވުމަށް ކޮންމެ ކެންޑިޑޭޓަކުވެސް މަސައްކަތްކުރެއެވެ. ފުލުފުލުގައި އެކި އެކި މައިޒާންތަކުގައި ރައްޔިތުން ހައްލައި ބާރު ލިބިއްޖެނަމަ ކޮށްދޭނެހާ ވާހަކަތައް ދައްކައެވެ. ކޮންމެއަކަސް ވެރިކަމަށް މިއާދެވެނީ ރައްޔިތުމީހާ ހައްލައި އެތައް އަޅިއެއް ބުރުވުމަށް ފަހުގައެވެ.\nއެއިރު ސަލާންޖަހައި ރައްޔިތުމީހާ ފައިބުޑަށް ވެއްޓި ކިތަންމެ ވައުދެއް ވިއަސް، ވެރިކަމުގެ ދިމިގްރާތީ ހަޔާތައް ބަލާއިރު، ވެރިކަމުގެ ވަސްޖެހޭ ހިސާބުން ރައްޔިތުމީހާ ފައިބުޑަށް ވެއްޓި ވެވުނު އާދޭސް މަތީން ހަނދާން ނެތެއެވެ. މިއީ މިހާތަނަށް ރާއްޖޭގައި ކަން ހިނގާފައި ހުރި ގޮތެވެ.\nޔާމީންގެ ދައުރަށް ބަލާލިކަމުގައިވިޔަސް ކުރިމަތި ލާންޖެހެނީ ހަމަ މިކަމާއެވެ. ގައުމަށް ތަރައްގީ ގެނެސް ރައްޔިތުމީހާއަށް ލުއި ފަސޭހަ ކޮށްދިނުމުގެ ނިޔަތުގައި އެކި މަޝްރޫއުތައް ހިންގިއިރު، ބާރު ގެއްލި ދެން އައި ސަރުކާރުން ބިތު ފަންގި ނެގީމަ ފެނުނީ ރައްޔިތުންނަށް ހިޔާނާތް ވެފައި ހުރި މިންވަރެވެ. ތަރައްގީގެ ނަމުގައި ދައުލަތުގެ ހަޒާނާއިން ވައްކަން ކޮށްފައި ހުރި މިންވަރެވެ. މިލިއަނުން މިލިއަނުން ރައްޔިތުންގެ ހައްގުތައް ކަށަވަރުކޮށްދިނުމަށް ވައުދުވެވަޑައިގެން ވެރިކަމަށް އައި މީހާގެ ފެންވަރެވެ.\nކޮންމެއަކަސް ރައީސް އިބްރާހީމް މުހައްމަދު ސޯލިހުގެ ސަރުކާރުން ރައްޔިތުން ގާތު އިންތިހާބީ ދުވަސްވަރު އެތައް ވައުދުތައްވެ އެތަކެއް ފޮނިހުވަފެންތަކެއް ދައްކައި ގައުމުގެ ހާލަތު ބަދަލުކުރުމަށް ވައުދުވެވަޑައިގަތެވެ. އެކަން ގަބޫލުކޮށް ދައުލަތް ހިންގުމަށް ބުރޫއަރާފާނެކަމަށް އަދި މަޝްރޫއުތައް ހިންގުމަށް ބުރޫއަރާފާނެކަމަށް ރައްޔިތުންގެ މަޖިލީހުގެ ސުޕާރ މެޖޯރިޓީވެސް ދިނެވެ.\nވެރިކަމަށް އެއް އަހަރުވެފައިވާއިރު، ގިނަ ކާމިޔާބީތަކެއް ހޯދިފައި އެބަހުއްޓެވެ. މައުލޫމާތު ހޯދުމަށް ބައެއް ގޮންޖެހުންތަކާއި ކުރިމަތިވި ނަމެވެސް ޝަރުއީ ދާއިރާ އިސްލާހުކޮށް ގާނޫނަށް ވުރެން މަތީގައި އުޅުނު ފަނޑިޔާރުންވެސް ގާނޫނީ އިޖްރާއަތުގެ ތެރެއިން ބޭރުކޮށްލައިފިއެވެ. މުޅި ދައުލަތް ހިންގުމުގެ ވައްޓަފާޅިއަށް ބަދަލުއައިސްފައިވާއިރު އަނެއްކާވެސް ފެންމަތިވަނީ ހަމަ އެއް ވާހަކައެކެވެ.\nހަރަދުތަކުގެ ވާހަކައެވެ. އެއިރު ވަރަށް ހާމަކަން ބޮޑު ގޮތެއްގައި ހިއްސާކުރުމަށް ވައުދުވެވަޑައިގެންނެވި ކަންތައްތައް ކުރުމަށް ފަސްޖެހެމުންދާތަނެވެ. ރައީސް ސޯލިހު ކުރެއްވި ދަތުރުފުޅުތަކުގެ މައުލޫމާތު ހާމަކުރުމަށް ރައީސް އޮފީހުން ފަސްޖެހުނުތަނެވެ. ވަޒީރުންގެ ދަތުރުފުޅުތަކުގެ ހަރަދު ދިޔަ މިންވަރު ހާމަކުރުމަށް އެދުމުން މުޅި އަހަރުގައި އެންމެ2މިލިއަން ރުފިޔާ ހަރަދުވި ކަމަށް ބުނެ އަނދުން އެޅުވި މަންޒަރެވެ.\nތެދުވާހަކައެކެވެ. މައުލޫމާތު ހާމަކުރެއެވެ. ނަމަވެސް ދަތުރުފުޅުތަކުގައި ވަޒީރުންނާއިއެކު އެތައް ބަޔަކު ދަތުރުކުރާއިރު، ހަރަދުވަނީ އެންމެ2މިލިއަން ރުފިޔާތޯ އެއީވެސް އުފެދޭ ސުވާލެކެވެ. ކޮންމެއަކަސް ކުރު ގޮތަކަށް ބުނަން މިއުޅެނީ، ރާއްޖޭގެ ވެރިކަމަށް އަންނަ ކޮންމެ ބޭފުޅަކުވެސް ރައްޔިތުންގެ އިތުބާރު ގެއްލޭގޮތަށް އަމަލުތަށް ނުބެހެއްޓުމަށެވެ. މާޒީން އިބުރަތް ނަގައި އަމާ ބުނީތީ ފަރަށް ދާ އުސޫލުން ކަންކުރުމުގެ ބަދަލުގައި ރައްޔިތުންނަށް އިހްލާސްތެރި ބަޔަކަށްވެ ހިދުމަތް ދިނުމުގައި ނުވަތަ މައުލޫމާތު ހާމަކުރުމަށް އެއިރު ވި ވައުދާ އެއްގޮތަށް އެކަންކުރުމެވެ.


civil service commotion ge Raees Dr. Ali Shameen isthiufa devvaifi\nސިވިލް ސާވިސް ކޮމިޝަން ރައީސް ޑރ. ޢަލީ ޝަމީމް އިސްތިއުފާ ދެއްވައިފި\nސިވިލް ސާވިސް ކޮމިޝަން (ސީއެސްސީ) ގެ ރައީސް ޑރ. ޢަލީ ޝަމީމް މަގާމުން އިސްތިއުފާ ދެއްވައިފި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާ ފައްޓަވަމުން މަޖިލީހުގެ ރައީސް މުޙައްމަދު ނަޝީދު ވިދާޅުވީ، މި މަޖިލީހުގެ އިދާރާއަށް މައުލޫމާތު ލިބިފައިވާ ގޮތުގައި ސީއެސްސީގެ ރައީސް ޝަމީމް އިސްތިއުފާ ދެއްވާފައިވާ ކަމަށެވެ.\nޑރ. ޢަލީ ޝަމީމަކީ ސިވިލް ސާވިސް ކޮމިޝަން (ސީއެސްސީ) އެންމެ ގިނަދުވަސްވީ މެންބަރެވެ. އަދި ސަކާރަށް ޚިދުމަތް ކުރާތާ ވަރަށް ގިނަ ދުސްވީބޭފުޅެކެވެ.\nމަޖިލީހުގެ މިއަދުގެ ޖަލްސާގައި ސީއެސްސީގެ ހަތަރު މެންބަރަކު ވަކިކުރަން ވޯޓަށް އަހާއިރު، މަގާމުން އިސްތިއުފާ ދެއްވި ޝަމީމްގެ ނަމަށް ވޯޓަށް އަހަން ނުޖެހޭނެ ކަމަށް މަޖިލީހުގެ ރައީސް، ރައީސް ނަޝީދު ވިދާޅުވި އެވެ.\nމަޖިލީހުގެ މިނިވަން މުއައްސަސާތަކުގެ ކޮމިޓީން ތަޅުމަށް ފޮނުވާފައި ވަނީ ޝަމީމްގެ އިތުރުން ސީއެސްސީގެ ނައިބު ރައީސް ޝަހީދު މުހައްމަދާއި މެންބަރު ޒަކަރިއްޔާ ހުސައިން އަދި މެންބަރު އިބްރާހިމް ޝަހީގެވެ.\nދެން ކޮމިޝަންގައި އިންނަވަނީ މެންބަރު ފާތިމަތު އާމިރާ އެކަންޏެވެ. މެންބަރު ފާތިމަތު އާމިރާ ވަކިކުރުމަށް ނެގި ވޯޓުން އެކަމަނާވަނީ ސަލާމަތްވެފައެވެ.


Jalsaa ah govumuge thereygai Mahloof hayyarukoffi | Mihaaru\nއިދިކޮޅު އިއްތިހާދުގެ ޖަލްސާ އަށް ގޮވަމުން ދިޔަ ޕިކަޕް ހުއްޓުވުމުން މަހުލޫފް ނޫސްވެރިންނާ ވާހަކަ ދައްކަވަނީ\n16 ޖުލައި 2016 - 18:10\nއިދިކޮޅު އިއްތިހާދުގެ ޖަލްސާ އަށް ގޮވަމުން ދިޔަ ޕިކަޕެއް ހުއްޓުވަން ފުލުހުން އުޅުމުން އެކަމަށް ހުރަސް އެޅުމުގެ ތުހުމަތުގައި ރައްޔިތުންގެ މަޖިލިހުގެ މެމްބަރު އަހުމަދު މަހުލޫފް ދާދި ދެންމެއަކު ހައްޔަރުކޮށްފި އެވެ.\nއިދިކޮޅު އިއްތިހާދުގެ ޖަލްސާއެއް މިދިއަ ހުކުރު ވިލޭރޭ ބާއްވަން އުޅުމުން ސަރުކާރުން ވަނީ ކާނިވާ ސަރަހައްދު ނުދީފަ އެވެ. އެކަމަކު އިއްތިހާދުން ބުނި ގޮތުގައި އަންނަ ހުކުރު ވިލޭރޭ، ސަރުކާރުން ހުއްދަ ދިޔަން ނުދިނަސް ޖަލްސާ ބާއްވާނެ އެވެ.\nޖަލްސާ އޮންނާނެ ކަން އިއުލާންކުރަމުން ދުއްވި ޕިކަޕް ބާޒާރު މަތިން ހުއްޓުވާ، މަހުލޫފްގެ އިތުރުން ދެ އެހެން ދެ މީހަކު ވެސް ފުލުހުންގެ ބެލުމުގެ ދަށަށް ގެންގޮސްފައިވާ ކަމަށް ފުލުހުންގެ މީޑިއާ އޮފިޝަލަކު ވިދާޅުވި އެވެ.\n"މަހުލޫފް ހައްޔަރުކުރީ ފުލުހުންގެ ވާޖިބަށް ހުރަސް އެޅުއްވުމުން،" އޮފިޝަލް ވިދާޅުވި އެވެ.\nޕިކަޕް ހުއްޓުވުމުން މަހުލޫފް ވަނީ އެ ސަރަހައްދުގައި ހުންނަވައި ނޫސްވެރިންގެ ބައްދަލުވުމެއް ކުރިއަށް ގެންދަވަން މަސައްކަތް ކުރައްވައިފަ އެވެ.\nޖަލްސާ އަށް ގޮވަމުން ދިޔަ ޕިކަޕް ހުއްޓުވުމުގެ މަސައްކަތް ފުލުހުން ކުރަނީ. ފޮޓޯ: އެމްޑީޕީ\nއޭނާގެ އިތުރުން ދެން ހައްޔަރުކުރީ ޕިކަޕްގެ ޑްރައިވަރާ އާންމުންގެ މީހެކެވެ.\nމިދިއަ ހުކުރު ވިލޭރޭ އެމްޑީޕީގެ ޖަލްސާއެއް ބާއްވަން ސަރުކާރުން ކާނިވާ ސަރަހައްދު ދޫކުރި އެވެ. އެކަމަކު އެ ތަނުގައި ޖަލްސާ ބާއްވަނީ އިދިކޮޅު އިއްތިހާދުން ކަމަށް ބުނެ، އިއުލާންކުރުމުން ހައުސިން މިނިސްޓްރީން ވަނީ އެ ހުއްދަ އަނބުރާ ގެންގޮސްފަ އެވެ.\nހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި އިދިކޮޅު އިއްތިހާދު ކިޔާ ބަޔަކަށް އެއްވެސް ތަނެއް ދޫކޮށްފައެއް ނުވާނެ އެވެ. އަދި ޖަލްސާ ބާއްވަން އެމްޑީޕީ އަށް ދިން ހުއްދަ އަނބުރާ ގެންދިޔައީ ގާނޫނާއި ގަވާއިދާ ހިލާފު ކަންކަން ކުރަން އުޅޭތީ ކަމަށް އޭނާ ތުހުމަތުކުރެއްވި އެވެ.\nހުއްދަ ނުދިން ނަމަވެސް އެރޭގެ ޖަލްސާ ބާއްވަން ކާނިވާ ސަރަހައްދުގައި ގޮނޑި ވެސް އެތުރި އެވެ. އެކަމަކު ވިއްސާރަވުމުގެ ސަބަބުން ޖަލްސާ ފަސްކުރީކަން، އިއްތިހާދުގެ އޮފިޝަލުން ފަހުން އިއުލާންކުރި އެވެ.\nމުޒާހަރާ ފުލުހުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު މޯލްޑިވްސް ޔުނައިޓެޑް އޮޕޮޒިޝަން\n28 ކޮމެންޓް, 191 ރިއެކްޝަންސް\nމަހުލޫފު އަށް ކުރަން އުޅެނީ ޒާތީ ހުކުމެއް. ޕާޓީ ދޫކޮށް ޔާމީން ގެ ސިޔާސަތާއި ދެކޮޅަށް ވާހަކަދައްޖަވަން ފެށުމުން ހަޖަމު ނުވެގެން ބިރު ދައްކަން ހުކުމެއް ކުރަން އުޅެނީ!\nޖަލްސާ އަށް ގޮވަން ފުލުހުންގެ އަމުރާއި ޚިލާފަށް ކުރަން އެމްޑީޕީ އަށް ކުރަން ކެރޭނަމަ ކުރޭ. ފުލު ފުލުގައި 100 ޕިކަޕް ގައި ނިކުތަސް ހުއްޓުވާނަން އަދި ޕިކަޕްސް ތައް ވެސް ޓޯ ޔާރޑް އަށް ގެންދާނަން އަދި އެފަދަ ޕިކަޕްސް ތަކުގެ ލައިސަންސް ވެސް ބާތިލް ކުރާނަން. ދެން ޕިކަޕްސް ތަކުގައި އަޑު ގަދަ ކުރަން ބޭނުން ކުރާ ތަކެތި ފުލުހުންގެ އިދާރާ އަށް ގެނެސް އެތަކެތި އަނބުރާ ދެވޭނީ ޝަރުއީ ކޯޓްގެ ހުކުމެއް ލިބުމުންނެވެ. އެމްޑީޕީ އަށް ކެރެންނާ ސަރުކާރާއި އެކު ނެކް ޓު ނެކް ޖައްސަންވީ މިކަމުގައި. އެމްޑީޕީ. ޑޯންޓް ވޭކް އަޕް އަ ސްލީޕިންގް ލަޔަން.\nމަޚްލޫފުމެންނަކީ އަދި އުމުރުން 50 އަހަރު ނުވާ އަދި ސިޔާސީ ދާއިރާގައި 10 އަހަރު ނުވާ މީހުންގެ ކިރުބޯ ޅަ ދަރިންނެވެ. ޕޮލިޓިކްސް އަކީ އެއީ ޖާނު ވަރުގަދަ ވީމާ އަދި ޒުވާންވީމާ ކާމިޔާބު ވާ އެއްޗެއް ނޫނެވެ. ޕޮލިޓިކްްސްގެ އިނަރ ކޯރ އަކީ އެއީ ޑިޕްލޮމަސީ އެވެ. ވަގުތާއި ދުރު ވިސްނުމެވެ. ބްރެއިން ސްމިއުލޭޝަންސް އެކްސަސައިޒް އެވެ. ކޮމްޕްލެކްސް ޕްރެޑިކްޝަންސް އެކުލެވޭ ވަރުގަދަ ސްޕިއަރ އެކެވެ. އެމްޑީޕީ އަށް ވެސް އަދި މަޚްލޫފު މެންނަށް ވެސް ހީވަނީ މަގުމައްޗަށް އެއްވެގެން ގާނޫނީ ގޮތުން އުފެދިފައި އޮތް ޕީޕީއެމްގެ ސަރުކާރެއް ވައްޓާލެވޭނެ ކަމަށް ތޯއެވެ. އަދި ނުވަތަ ފޭކް ކޯޓް އަމުރެއް ނެރެގެން އެކަން ކުރެވިދާނެ ކަމަށް ތޯއެވެ. އެއިން އެއްވެސް ކަމެއް ނުވާނެއެވެ. ޕީޕީއެމް މިހާރު މިއޮތީ ވެރިކަމުގައި. މިވެރިކަން އޮންނާނެ5އަހަރުގެ މުއްދަތު ހަމަވަން ދެން. އޮންނާނެ އެވެ. އިދިކޮޅު ކްރިޓިކްސް އަށް ވެސް އަދި އިނގިރޭސިންނަށް ވެސް ކުރެވޭނެ އެއް ކަމެއް ވެސް ނޯންނާނެއެވެ. ހަމަ މަހަށް ދާން ޖެހޭނީ. ރިންގް ތެރެ އަޅުގަނޑުމެންނަށް ދެން ރިންގް ބޭރު އެމްޑީޕީ އާއި އިއްތިހާދަށް. މީ ސްޓޭންޑަރޑް އަކީ. މިދެން ބަދަލު ނުވާނެ ކުރިއަށް އޮތް އެތައް ޑިކޭޑްސް ތަކަށް ދަންދެން.\nމިހާވަރަށް ޑިސްލައިކްސް ލިބޭ އިރުވެސް ތިޔާ ކުރާ ހިއްވަރަށް ހަމަ ސާބަސް ދެން ލިޓިލް ސިންގަޕޯ\nޖަލްސާ އަށް ގޮވުމުގެ ތެރޭގައި މަޚްލޫފު ހައްޔަރު ކުރުމުން އަނެއްކާ ވެސް އިދިކޮޅު ކޯލިޝަން އެވަންނަން ޖެހުނީ ޕެނިކް ރޫމް އަށެވެ. މަޚްލޫފު ސަރުކާރާއި ވާދަ ކުރަން ބޭނުން ނަމަ އެބަޖެހޭ ޓްވެންޓީ ފޯރ އަވަރސް ބަދަލު ކުރަން 48 އަވަރސް އަށް. އެއްގަޑިއިރު އެއީ 60 މިނިޓް ނަމަ އެ އެބަޖެހޭ 120 މިނިޓް އަށް ބަދަލުވާން. ހޭވް ޔޫ ޕްރެކްޓިސްޑް ލުމޮސިޓީ؟؟ މިސަރުކާރުގެ ގްރެވިޓީ ޒީރޯ އަށް ނުގެނެވޭނެއެވެ. ސްޓޮކް އެކްސްޗޭންޖް ގައި ސަރުކާރުގެ ގްރެވިޓީ އެންމެ ބޮޑަށް ދަށަށް ދިޔައީ މިމަހާއި ނިމިދިޔަ މަހު އެވެ. އެކަމަކު މިމަސް ނިމުމުން ރިކަވަރ ވާނެއެވެ. ރޯޑް ޓު ރިކަވަރީ މިހާރު ބިހައިންޑް ދަ ސީން ގައި ތިބެގެން ޕީޕީއެމް އާއި ސަރުކާރުން ދަނީ ހަދަމުންނެވެ. އެއްގޮތަކަށް ވެސް އެމްޑީޕީ ވެސް އަދި އިއްތިހާދު ވެގެން އުޅުއްވާ ބޭފުޅުން ވެސް މިސަރުކާރު އަންޑަރއެސްޓިމޭޓް ނުކުރައްވާތި އެކަކުވެސް. ބްލެކް ބެލްޓް ނުދޭނަން އަދި ރިންގް ތެރޭގައި ކުޅޭނެ ޗާންސް ވެސް ނުދޭނަމެވެ.. އެކަމަކު އެއްކަމެއް އަބަދު ވެސް އަޅުގަނޑުމެން ހަނދާނުގައި ބަހައްޓަމެވެ. އެމްޑީޕީ ވެސް އަދި އިއްތިހާދު ވެސް އެއީ އަޅުގަނޑުމެންގެ އެނެމީން ނޫނެވެ. އެއީ އަޅުގަނޑުމެންގެ ލޮބުވެތި ގައުމުގެ ފެލޯ ސިޓިޒެން އެވެ. އެ ހަނދާން ނައްތާ ނުލާނަން ދުވަހަކު ވެސް އަޅުގަނޑުމެން.\nސިޔާސީ ކަންކަމުގެ ތެރެއަށް އާންމު ޕިކަޕް ތަކުގެ ޑްރައިވަރުން ވަދެ އަދި މާލޭގައި ދުއްވާ ޕިކަޕްސް ތަކުގެ ޑްރައިވަރުން ސަރުކާރުގެ އަމުރު ތަކަށް ނުކިޔަމަންތެރި ކަން އަދާ ކުރާ ތަން މީ ދެން ޖެެނެރަލް ޕްރެކްޓިސް އަކަށް މިވަނީ ވެފައެވެ. ވަޓްސް ގޮއިންގް އޮން މިނިސްޓަރު ސައިއްޓޭ. ކީއްވެގެންތޯ ފުލުހުންގެ ގަވާއިދުގައި މަނާ ކަމެއްކަން އިއުލާން ކޮށްފައިވާ ކަން އިނގޭއިރު ކުލީ ޕިކަޕްސް ތައް އެފަދަ ކަމުގައި ބައިވެރިވާންވީ. މިވަރު ވީމަ ވެސް ހަމ ކުލީ ޕިކަޕްގެ ލައިސަންސް ޕްލޭޓް ދޭން ޖެހޭތޯއެވެ. ސިންގަޕޯރ ގައި ނުދޭނެ ޕިކަޕްގެ ފުރިހަމަ އަގު ސަރުކާރުގެ އަތުގައި ސެކިއުރިޓީ އެއްގެ ގޮތުގައި ނުބަހައްޓަނިކޮށް. އަނެއްކޮޅުން ކީއްވެެގެންތޯ ނަސަންދުރަ ފެރީ ކައިރިއަށް ޕިކަޕްސް ތައް ކައިރި ނުކުރަން ސަރުކާރުން އަންގާފައި ވަނި ކޮށް ޕިކަޕްސް ތައް ކައިރި ކުރަނީ އެއީ ސަރުކާރަށް ޖެއްސުން ކުރުމަށް ޓަކައި. މިކަން ކަމަށް ނިމުން ގެނައުމަށް ޓަކައި އެމްޓީސީސީ އަށް މާލޭގައި ކުލީ ޕިކަޕްސް ދުއްވުމުގެ ހުއްދަ ދޭންވީ އެއް ނޫންތޯއެވެ. ގޯ ފޯރ އަލްޓަރނޭޓިވްސް.\nއިދިކޮޅު އެމްޑީޕީ އަށް ވެރިކަމަށް އައިސް ނުކުރެވުނު އެތައް ސަތޭކަ މަސައްްކަތް ތައް މިސަރުކާރުން ކޮށް އެކަންކަން ކާމިޔާބު ކުރާތީވެ އެ ކަން ފޮރުވަން ވެގެން އެމީހުން ފަތުރާ ޕްރޮޕެގެންޑާތޯ ތީ އިދިކޮޅު އިއްތިހާދެއް ހަދައިގެން ސަރުކާރުގެ ހުއްދަ ނުހޯދާ ޖަލްސާ އަންނަ ހުކުރު ދުވަހު މާލޭގައި ބާއްވަން ތިއުޅެނީ. ބުރާސް ފަތި ދުވަހުގެ ހެދުނުން ފެށިގެން ޖުލައި މަސް ނިމެންދެން ކާނިވާ ސަރަހައްދަށް ހިންނަކަށް ވެސް ނުވަދެވޭނެއެވެ. އެނިމުނީ އެވެ. އެއީ މިނިވަން ދުވަހުގެ ފްލޯޓް ތައް ޕާރކް ކުރަން ސަރުކާރުން ހަމަޖެއްސި ލޮކޭޝަން އެވެ. ދެން އިދިކޮޅު އިއްތިހާދުން ތިލަފުއްޓަށް ތިލަފުށީގައި ބާއްވާ ޖަލްސާ. މަމެންނަށް ހެޔޮ ތިލަފުށީގައި ހުސް ބިމެއް އޮވެއްޖެނަމަ އެތަނުގައި ބާއްވަނިކޮށް. ހުސްބިމެއް ނެތް ނަމަ ދެން ހަނދާން ނައްތާލާ އެކަން.\nފުލުހުންނާ ސިފައިން ނައިބް ރައީސްގެ އޯޑަރުތަކަށް ތަބާވުމަށް ގޮވާލަން. އޭރުން މިކަހަލަ ދަށުދަރަޖައިގެ ކަންތައް ނުކޮށް ފަރުޖެހޭނެ.\nފުލުހުންނަކަށް ވެސް އަދި ސިފައިންނެއް ވެސް ނޫޅޭ ނައިބް ރައީސްގެ އޯޑަރަށް ތަބާވާކަށް. ފެބް ހަތެއްގައި އެމްޑީޕީގެ ވެރިކަން ވެއްޓުނީ އެއީ ވަން ހަންޑްރެޑް މިލިއަން ބައުންސް ބެކްސް ތައް އެގްރިގޭޓް ވެގެން އައިސް ލައްވާލީއެވެ. ނަމްބަރު ހަތެއް އަދި 2008 ގައި އަށެެއް އިނުން މީ ވިސްނާލަން ޖެހޭ ކަމެކެވެ. ވެރިކަން ހަވާލުވީ އިންފިނިޓިވް އަށެކުން. އަށެއް އެއީ ހިސާބު އަކުރުގެ ހުރިހާ ނިއުމެރިކް ފިގަރސް ހިމެނޭ ހަމައެކަނި ކެރެކްޓަރ. އަށެކުން ހަތެއް ކެނޑީމާ އަންނަނީ އެކެއް. އެކެއް އެ ނަމްބަރު އެއީ ކޮން ނަމްބަރެއް. އަވަރ ނަންބަރ އިޒް ޒީރޯ..\nސަރުކާރުން ހުއްދަ ނުހޯދާ އެމްޑީޕީ އަަށް އިދިކޮޅު އިއްތިހާދެއްގެ ނަމުގައި މާލޭގައި ޖަލްސާ ބޭއްވޭނެ ކަމަށް ދެކޭ ހުވަފެނަކީ އެއީ ވާނެ ކަމެއް ނޫނެވެ. އެމްޑީޕީއަށް ކަމެއްވާނަމަ މޭޑޭގައި ކަމެއް ކުރެވުނީ އެވެ. ނުވި އެއް ނޫންދޯ. ދެން ނުވާނެއެވެ. ސަރުކާރުން ޖަހާފައިވާ ގްލާސް ހައުސްގެ ތެރެއަށް އައިސް ތިވަންނަނީ ތިޔާ އިއްތިހާދުގެ ފަރާތް ތަމްސީލް ކުރަން މާލޭގައި ތިބި މީހުން. ތި އެންމެން ނަށް އެކިވަރު ވަރުގެ ޕްލިގްރިމް ޕެކޭޖްސް ތައް ދީފައި ބެހެއްޓީމާ ހުންނާނީ ރަނގަޅަށެވެ. މަޖްލީސް އޮތީ ސަރުކާރުގެ އަތުގައެވެ. ސަރުކާރުގެ ހުރިހާ ރިސޯސް އެއް އޮތީ ސަރުކާރުގެ އަތުގައެވެ. ދެން މިހެން ކަންކަން ހުރި އިރު ސަރުކާރު އަންޑަރ އެސްޓިމޭޓް ކޮށްގެން ހިޔަންނަށް މުޑި ނަގައިގެން ކަންކަން ކުރަން އެމްޑީޕީން އުޅުނަސް އެއިން އެއްވެސް ކަމެއް އެމްޑީޕީ އުއްމީދު ކުރާ މިންގަޑާއި ގާތަށް ވެސް ކާމިޔާބު ވިޔަކަ ނުދޭނަމެވެ.\nއިންތިގާލީ މަރުހަލާ އަކަށް ދާން ތައްޔާރުވާން އެމްޑީޕީ އާއި އަދި މަޚްލޫފު މެން ބޭނުންވެގެން އުޅޭ ސަބަބެއް އެއްގޮތަކަށް ވެސް އަޅުގަނޑުމެންނަށް ނޭގެއެވެ. އިންތިގާލީ މަރުހަލާ އެއް ބާއްވަން ޖެހޭ އެއްވެސް ސްޓޭޓަސް އެއް މިގައުމަކު ނެތެވެ. އިދިކޮޅު ކްރިޓިކްސް އަށް ހީވަނީ ޕީޕީއެމް އާއި ސަރުކާރާއި މެދު މިވަގުތު ޚިޔާލު ތަފާތުވެފައިވާތީވެ އެއީ ތިމަންނާމެންނަށް ރާއްޖޭގެ ވެރިކަން ވައްޓާލަން ރަނުގެ ފުރުސަތެއް ލިބުނީ ކަމަށް. މީނޫންތޯ ތިގޭމް ރޭވިފައިވާ ގޮތަކީ. ތިގޮތަށް އެމްޑީޕީން ކިތައް ގޭމް ރާވާއިފި ނޫންތޯއެވެ. އެ ނުވާނެ ކާމިޔާބެއް އެކޮއި. ހަނދާން ނައްތާލަން ޖެހޭނީ. ސަރުކާރާއި އެކު އެމްޑީޕީން ދަމަން ގެންގުޅޭ ވަލުގެ ޑައިމީޓަރުގައި 100 މިލިމީޓަރު ހުރެއްޖެނަމަ ސަރުކާރުން އެވަލަށް ދަމާ ވާން ކޮށްލާނަން ބައި މިލިމީޓަރަށް ދަންދެން. އެވާ ލޮލަށް ނުފެންނަ ވަރަށް ދަމާ ވާން ކޮށްލާނަން ސަރުކާރުން. ވެރިކަން ވައްޓާލަން އިންތިގާލީ މަރުހަލާ އަށް ތައްޔާރުވާން ރާއްޖޭގެ ވެރިކަން ކުރާ ރަށުގައި ޖަލްސާ އެއް އެމްޑީޕީ އަށް ނުބޭއްވޭނެ އަދި އެއްވުމެއް ވެސް ނުބޭއްވޭނެ އެވެ. މިބުނީ ނުބޭއްވޭނެއެވެ. އެނިމުނީ އެވެ.\nމަޚްލޫފު އާއި އީސާ ކިޔާ ދެމީހަކު ވަނީ ފުލުހުންގެ ބެލުމުގެ ދަށަށް ގެންގޮސްފައި އަޑު ގަދަ ކުރާއިން ބޮލަށް އުނދަގޫވާ ގޮތަށް އަޑުގަދަ ކޮށްގެން. އަޅުގަނޑުމެންގެ ސުވާލަކީ ތިގޮތަށް އަޑު ގަދަ ކުރާއިން ގޮވަން ނިކުންނަ ޕިކަޕްސް ތަކުގެ ވެރިފަރާތާއި މެދު ސަރުކާރުން އެއްވެސް ފިޔަވަޅެއް އަޅާ ސަރުކާރުގެ ގަވާއިދާއި ޚިލާފުވާ ޕިކަޕްސް ތަކުގެ ލައިސަންސް ބާތިލް ކޮޮށް މިފަދަ ފިޔަވަޅު އަޅަން ނުވިސްނަނީ އެއީ ކީއްވެގެންތޯއެވެ. ރާއްޖެ ޖިއޮގްރަފީ ގޮތުން ލޮކޭޓް ކުރެވިފައި އޮތް ލޮކޭޝަންގެ ގޮތުން ވެސް ސަރުކާރުގެ ގަވާއިދު ތަކާއި ޚިލާފަށް އުޅޭ ފަރާތް ތަކާއި މެދު ހަރުކަށި ފިޔަވަޅު ނާޅާ މިފަދަ ކަންކަން އިސްލާހު ނުކުރެވޭނެއެވެ.


Hamalaa ge manzaru live kurumun Air Asia ge veriyaa Facebook in nukumejje | Mihaaru\nއެއާ އޭޝިއާގެ ސީއީއޯ ޓޯނީ ފެނާންޑޭޒް. --ފޮޓޯ:އޭއެފްޕީ\nހަމަލާ ލައިވްކުރުމުން އެއާ އޭޝިއާގެ ވެރިޔާ ފޭސްބުކުން ނުކުމެއްޖެ\n18 މާޗް 2019 - 18:475comments\nކުއާލަ ލަމްޕޫރު (މާޗް 18) - ނިއު ޒީލެންޑުގެ ކްރައިސްޗާޗުގެ އަލް ނޫރް މިސްކިތަށް ދިން ހަމަލާ ފޭސްބުކުން ލައިވް ސްޓްރީމް ކުރުމުން އެކަމާ ހިތްހަމަޖެހިވަޑައިނުގެން، އެއާ އޭޝިއާގެ ޗީފް އެގެޒެކެޓިވް އޮފިސަރު ޓޯނީ ފެނާންޑޭޒްގެ ފޭސްބުކް އެކައުންޓް ބަންދުކޮށްފި އެވެ.\nމެލޭޝިއާގެ ބަޖެޓް އެއާލައިނުގެ ވެރިޔާ ވިދާޅުވީ މުސްލިމުންތަކަށް ހަމަލާ ދޭ މަންޒަރު ވަގުތުން ފެނިގެން ދިއުން އެއީ ދެން ބޮޑުވަރު ކަމަށެވެ. ފޭސްބުކް އިން ފެނާންޑޭޒް 670،000 މީހުން ފޮލޯ ކުރެ އެވެ.\nއިނގިރޭސި ފުޓުބޯޅަ ކްލްބު ކްއީން ޕާކް ރޭންޖާސްގެ ވެސް ވެރިޔާ ފެނާންޑޭޒް ކުރިން ވަނީ ސޯޝަލް މީޑިއާ އިން ނަފުރަތު އުފައްދާ ނަމަ ޓްވީޓާ ބޭނުން ކުރުން ވެސް ހުއްޓާލައްވާނެ ކަމަށް ވިދާޅުވެފަ އެވެ. ފެނާންޑޭޒްގެ ޓްވިޓާ އެކައުންޓް 1.29 މިލިއަން މީހުން ފޮލޯ ކުރެ އެވެ. ޓްވިޓާއާ 2008 ވަނަ އަހަރު ފެނާންޑޭޒް ގުޅިވަޑައިގެންނެވި ފަހުން މިހާތަނަށް ވަނީ 20،300 ޓްވީޓް ކުރައްވައިފަ އެވެ. ގިނައިން ޓްވީޓް ކުރައްވަނީ ކުންފުނީގެ މުވައްޒަފުންނަށް ތައުރީފް ކުރެއްވުމުގެ ގޮތުންނެވެ.\nމިސްކިތުގައި ތިބި މީހުންނަށް ހަމަލާ ދޭ މަންޒަރުގެ ވީޑީއޯ ފޭސްބުކުން ފަހުން ވަނީ ނަގައިފަ އެވެ. އޮސްޓްރޭލިއާ އަށް އުފަން 28 އަހަރުގެ މީހާ މިސްކިތަށް ވަންނަމުން ދިޔަ އިރު އޭނާ ދިޔައީ އެ މަންޒަރު ފޭސްބުކުން ވަގުތުން ލައިވް ކުރަމުންނެވެ.\nއިތުރު ލިޔުންތައް ފޭސްބުކް ނިއު ޒީލެންޑް ކްރިސްޓްޗާޗް މިސްކިތްތައް އެއާ އޭޝިއާ


PSG ah aniyaa ge ithuru mahsala thakeh\nމިޑްފީލްޑާ މާކޯ ވެރާޓީ އަށްވެސް ވަނީ އަނިޔާ ވެފައި\nޗެމްޕިއަންސް ލީގްގެ ކްއާޓާ ފައިނަލުގައި އެޓަލާންޓާ އާ ދެކޮޅަށް ކުޅޭ މެޗައް ތައްޔާރުވަމުން ދާ، ފްރާންސްގެ ޗެމްޕިއަން ޕީއެސްޖީގެ މިޑްފީލްޑާ މާކޯ ވެރާޓީއަށް އަނިޔާވެ، އެ ޓީމުގައި އަނިޔާގެ މައްސަލަ ބޮޑު ވެއްޖެ އެވެ.\nފްރާންސް ކަޕްގައި، މިދިޔަ މަހު ސެއިންޓް އެޓީން އާ ދެކޮޅަށް ކުޅުނު މެޗުގައި، ޓީމުގެ ޒުވާން ފޯވަޑް ކިލިޔަން އެމްބާޕޭ އަށް އަނިޔާވެ، ޗެމްޕިއަންސް ލީގްގެ ބާކީ ހުރި މެޗުތަކުގައި އޭނާ ނުކުޅެވުމުގެ ފުރުސަތު ވަނީ ބޮޑެވެފަ އެވެ. ވެރާޓީއަށް އަނިޔާވުމަކީ އެ ޓީމަށް ކުރިމަތިވި އިތުރު ގޮންޖެހުމެކެވެ.\nވެރާޓީގެ ކުޑަކަޅުވާ މަސްގަނޑަށް އަނިޔާވީ، ޓީމުގެ ޕްރެކްޓިހުގަ އެވެ. އަނިޔާގައި ހުރި ނަމަވެސް، ޕޯޗްގަލްގެ ލިޒްބަން އަށް ދަތުރު ކުރާ، ސްކޮޑްގައި އެމްބާޕޭ އާއި ވެރާޓީގެ ނަންވެސް ވަނީ ހިމަނާފަ އެވެ. އެޓީމުގެ ކޯޗް ތޯމަސް ޓުހުލް ބުނީ، ވެރާޓީއަށް ކުޅެވޭނެތޯ އެންމެ ފަހު ވަގުތާ ހަމައަށް ވެސް ބަލާނެ ކަމަށެވެ.\nއަނިޔާގެ ސަބަބުން، ތޯމަސް މެނިއާ ވެސް ވަނީ ސްކޮޑުން ވަކި ވެފަ އެވެ. ޕީއެސްޖީއަށް އޮތީ އަނިޔާގެ މައްސަލަ އެކަންޏެއް ނޫނެވެ. ޓީމުގެ ކޮންޓްރެކްޓް ހަމަވުމުން ސްޓައިކަރު އެޑިންސަން ކަވާނީ ވަނީ ކުލަބު ދޫކޮށްލާފަ އެވެ. ސަސްޕެންޝަންގެ ސަބަބުން އޭންހަލް ޑީ މާރިއާއަށް، އެޓަލާންޓާ އާ ދެކޮޅަށް ނުކުޅެވޭނެ އެވެ.\nކޮރޯނާ ވައިރަސްގެ ސަބަބުން ކްއާޓާ ފައިނަލުން ފެށިގެން މުބާރާތް ކުރިއަށް ދަނީ މިނީ ޓޯނަމަންޓެއް ގޮތަށް ލިޒްބަންގަ އެވެ. ބުދަ ދުވަހުގެ ރޭ ފަށާ ކްއާޓާ ފައިނަލުގެ ފުރަތަމަ މެޗު އޮތީވެސް ޕީއެސްޖީ އާއި އެޓަލާންޓާ އަށެވެ.\nޗެމްޕިއަންސް ލީގް ކީލިއަން އެމްބާއްޕޭ


ކުށްވެރިއަކީ އަހަރެންތަ؟….ތިންވަނަ ބައި | arippe's blog\nކުށްވެރިއަކީ އަހަރެންތަ؟….ތިންވަނަ ބައި\nFiled under: ވާހަކަ, ލިޔުންތައް —4Comments\nކުށްވެރިއަކީ އަހަރެންތަ؟… (ތިންވަނަ ބައި)\n07 އޮގަސްޓުގެ އަދަދާ ގުޅޭ….\nކުލަކުލައިގެ ފޮތިން ޖަރީކޮށްފައިވާ އެދޯނި ބަނދަރާ ގާތްކުރިއިރު އެމީހުންގެ ޝަރަފުގައި ރަށުގެ ޒުވާން ކުދިންކޮޅެއް ދަނޑީގެ އައިޓަމެއް ކުރިއަށް ގެންދިޔައެވެ. އިފާޝާވެސް އެމަންޒަރުތައް ބަލައިލަން މީހުންތަކާ ގާތްވެލިއެވެ. އޭރު އެކިވަރުގެ މީހުންތައް ދޯނިން ފައިބަމުންދިޔައެވެ. ޖޯޒީލައިގެން ފައިބާ ކޮންމެ ކުޅުންތެރިއެއްގެ ކަރުގައިވެސް ކުލަކުލައިން ހަދާފައިވާ މާފައްޗެއް އަމުނަަމުންދިޔައެވެ. މާފަތިތައް އަމުނަމުން ދިޔައީ ރަށުގައި ތިބި ޒުވާން ޗާލު އަންހެން ކުދިންކޮޅެކެވެ. އެމަންޒަރުތައް ދުރުން ބަލާލަން ވަރަށް ޗާލެވެ. ދޯނިން ފައިބަމުންދިޔަ މީހުންތަކުގެ ތެރެއިން އިފާޝާއަސް ސުމަން ފެނުނީ އެވަގުތުއެވެ.\nލައިގެންހުރި ގަމީހުން އޭނާއަކީ ކުޅުންތެރިއެއް ނޫންކަން އިފާޝާއަށް އެނގުނެވެ. ކޮޑުގައި އެލުވާފައިހުރީ ލެޕްޓޮޕެއް ލާފައިވާ ދަބަހެކެވެ. އަތުގައި ކޮންމެވެސް އިނގިރޭސި ފޮތެއް އޮތެވެ. ކިޔުންތެރިކަމަށް ލޯބިކުރާ މީހަކީބާވައޭ އިފާޝާގެ ހިތަށް އެރިއެވެ.\nއެވަގުތުވެސް އޭނާގެ ރީތިކަން ފެނިފައި އިފާޝާއަށް ވަރަށް ގިނައިރު އޭނާއާ ދިމާއަށް ބަލަން ހުރެވުނެވެ. ފަހަރުގައި އެކަން އޭނައަށް ފާހަގަކުރެވިފައިވެސް އޮވެދާނެއެވެ. އެކަމަކު އެކަމަކަށް އެއްވެސް ފަރުވާލެއް ނެތެވެ. އިފާޝާގެ ހިތްބުނަމުންދިޔައީ އެކަމުގައި ތިމަންނަ ކުރާނެ ކަމެއް ނެތްކަމަށެވެ. ފުރަތަމަ ނަޒަރުން ހިތް ދެވުނީ ކަންނޭނގެއެވެ. އޭރު އެމީހަކީ ކޮންތާކު ކާކުކަމެއްވެސް އޭނައަކަށް ނޭނގެއެވެ. އިފާޝާއަށް އެގޭހަވެސް އެއްޗަކި އެއީ އެރަށު މީހެއް ނޫންކަމެވެ.\nއެދުވަހުން ފެށިގެން މިއަދާ ހަމައަށްވެސް އިފާޝާގެ ހިތުގައި ސުމަންއަށް ދެވިފައިވަނީ ޚާއްޞަ މަގާމެކެވެ. އިފާޝާގެ ހިތް އޭނާއަށްޓަކައި އެދެއެވެ. އެކަމަކު އިފާޝާއަކަށް އެކަމާ ކުރިމަތިލާކަސް ނުކެރުނެވެ. މީހުން ހީކޮށްފާނެ އެއްޗަކަށް ވިސްނާފައެވެ. ސުމަން ހިތަށް އަރާފާނެ އެއްޗަކަށް ވިސްނާފައެވެ. އިފާޝާފަދަ އަންހެން ކުއްޖަކު އެފަދަ ކަމަކަށް އިސްނަގައިފިނަމަ ސުމަން ބުނެފާނެ އެއްޗެއް ނޭނގޭތީއެވެ. އެހެން ނޫނަސް އެފަދަ ކަމަކަށް އަންހެން ކުދިން އިސްނެގުމަކީ އިފާޝާވެސް އެހައި ގަޔަވާ ކަމެއް ނޫނެވެ.\nކޮންމެއަކަސް ދަތުރުގެ ފޯރި ވަރަށް ގަދައެވެ. ދަތުރުގެ ބައިވެރިން އެކި ޓީމު ޓީމަށް ބަހައިގެން ތަފާތު ކުޅިވަރުތައް ކުޅެމުން ދިޔައެވެ. އަފީމެންވެސް ވަރަށް ފޯރި ނެގިއެވެ. ކަންދިމާކުރި ގޮތުން އިފާޝާއަށް އެއްވެސް ކުޅިވަރެއްގައި ބައިވެރި ވެވޭގޮތެއް ނުވިއެވެ. އެއަށްވުރެ އޭނާގެ ފަޔަށް ތަދުވެއެވެެ. އިފާޝާއަށް ޖެހުނީ ކުޅިބަލަން އިންނާށެވެ. އެކަމަކު އޭނަވެސް ފޯރި ނެގިއެވެ.\nގަޑިން ގާތްގަނޑަކަށް ތިންގަޑި ބައިވެއްޖެއެވެ. އެންމެންވެސް ތިބީ ވަރަށް ވަރުބަލިވެފައެވެ. އެއްބަޔަކު މޫދަށްއެރިގެން ލޮނާ ތެމިގެންނެވެ. އަނެއްބަޔަކު ފައިގަތަޅާ ކުޅިގެން މުޅިގައިގައި ވެލިކާތަައިގެންނެވެ. އިފާޝާވެސް އިނީ ވެލިން ހިނުވާފައެވެ. ކުޅިވަރުގައި ބައިވެރިނުވިއަސް ދަތުރުގައި ބައިވެރިވާންޖެހޭނެއޭ ކިޔަފައި ހައްޖަމެން އޭނަ ގަޔަށް ވެލިއެޅީއެވެ.\nއިފާޝާމެން ދަތުރު ގޮސް ތިބި ހިސާބާ މާދުރު ނޫން ހިސާބަކުން ކުދިބަޔަކު އަންނާތީ އިފާޝާއަށް އެނބުރިފައި އެދިމާއަށް ބަލާލެވުނެވެ. ބަޔަކު ފެންނާކަށް ނެތެވެ. އިވެނީ ވާހަކަ ދައްކާ އަޑެވެ. ގަސްތަކުގެ އެފަރާތުންނެވެ. އޭނައަށް ލިބުނީ ކުއްލި ހައިރާން ކަމެކެވެ. އެއީ ސުމަންމެންނާއެކު ދަތުރު ގޮސް އުޅުނު ކުދިންނެވެ. އެމީހުން އިފާޝާމެން ތިބި ސަރަހައްދަށް އައީ ކީއްކުރަންކަމެއް އެކަކަށްވެސް ނޭނގުނެވެ. އެކަމަކު އެމީހުންގެ ހަރަކާތްތައް ހުރިގޮތުން އުނދަގޫކުރަން އައި ބައެއްހެނެއް ހީއެއް ނުވެއެވެ.\n“އަހަރެމެން މިއައީ އެކޮޅުގައި ތިބެތިބެ ފޫހިވެގެން. އޯކޭތަ ތިމީހުންނާ އަނގަ ތަޅާލަން މިތަނުގައި އަހަރުން ޖައްސާލިއަސް” ކުދިންތަކުގެ ތެރެއިން ކުރިއަށް ޖެހިފައި ވާހަކަ ދެއްކީ އައްފާނެވެ.\n“އަހަންނަށް ކިޔަނީ އައްޕި. މީހުސް އަހަރުން އޮފީސް ކުދިން. ދޯ ފިއްޓޭ.” ކުދިންތަކުގެ ތެރެއިން ނާފިޒްއަށް އިޝާރާތް ކޮށްލަމުން އައްފާނު ވާހަކަ ދެއްކިއެވެ.\nއިފާޝާމެން ގުރޫޕު ކުދިންވެސް އެކަމަކަށް އިންކާރެއް ނުކުރިއެވެ. ދެބައިމީހުން ބައިވެގެން ވަރަށް ގިނަ އަނގަތެޅިއެވެ. ހެއްވާ މަޖާ ޖޯކުތައް ކިޔައިގެން އަންހެން ކުދިންތައް އިތުރަށް ފޫހިފިލުވައި ދިނުމުގައި ފިރިހެން ކުދިންތައް ހަރަކާތްތެރިވަމުން ދިޔައެވެ.\n“ހިނގާ ލަވަ ބާޒީ ކުޅެން… އަންހެން ފިރިހެން ވަކިން” އެންމެންގެ ތެރެއިން ހައްޖަ ނުކުމެފައި ވާހަކަ ދެއްކިއެވެ. ދެބައިމީހުންވެސް ވަރަށް ފޯރީގައި ތިބިހެން ހީވެއެވެ. ފެއްޓީ އަންހެން ޓީމުންނެވެ. ހައްޖައަކީ އަބަދުވެސް ލަވަ ކިޔާހިތުން އުޅޭ މީހެކެވެ. ދެޓީމުންވެސް ފޯރީގައި ލަވަތައް ކިޔަމުން ގެންދިޔައެވެ. ފިރިހެން ކުދިންނެއްވެސް އަންހެން ޓީމަކަށް ދުލެއް ނުކުރެއެވެ. އަންހެން ކުދިން ކިޔާ ލަވައަކަށް ލަވައެއް ކިޔައެވެ. އަންހެން ޓީމުން ގިނައިން ލަވަކިޔަނީ ހައްޖައާއި އިފާޝާއާ ދެމީހުންނެވެ. އަނެއް ޓީމުންގިނައިން ލަވަކިޔަނީ އައްޕިއާއި ފިއްޓެއާއި ސުމަންއެވެ. ސުމަން ކިޔާ ކޮންމެ ލަވައަކުންވެސް ވަރަށް ފުންމާނައެއް އިފާޝާއަށް ނެގެމުންދިޔައެވެ. އެލަވަތަކާ އޭނައާ ގުޅުމެއް ވާކަމަށް އިފާޝާއަށް ހީކުރެވެމުން ދިޔައެވެ. ބައެއްފަހަރު ސުމަން ލަވަކިޔާއިރު އެލަވަ އަމާޒުވަނީ ސިދާ އިފާއަށް ބާވައޭވެސް އޭނާގެ ހިތަށް އަރައެވެ. ބައެއްފަހަރު އިފާޝާވެސް ވަރަށް ގުޅޭ ލަވަ ކިޔައެވެ.\nމިފަހަރު ލަވަ ކިޔަން ޖެހުނީ ފިރިހެންކުދިންގެ ޓީމަށެވެ. ކިޔަން ޖެހިފައި އޮތީ ހާއަކުންނެވެ. ގިނަ ލަވަތައް ކިޔިފައިހުރުމާއެކު ލަވައެއް ނަގަން ކުޑައިރުކޮޅެއް ނެގިއެވެ.\nލަވަކިޔަން ފެއްޓީ ސުމަން އެވެ. ސުމަންގެ ލަވަ ފެށުމާއެކު އެންމެން އިފާޝާއާދިމާއަށް ބަލަން ފެށިއެވެ. ހައްޖަމެން ލަވައިގައި ބައިވެރިވެސް ވިއެވެ.\n“ހިތް އެދޭތީ ބުނަން… އައިސް ބަލާށޭ ނިކަން…\nހާލުކިޔައިދޭ ހިތުން…. ހިތް ރޮނީއޭ ލަދުން….\nއިފާޝާ… އައިލަވް ޔޫ.. އައިލަވް ޔޫ ޓޫ….\nސުމަންގެ ލަވަ ނިމުމާއެކު އަންހެންކުދިންގެ ގުރޫޕުގެ އެންމެން އިފާޝާއާ ދިމާކޮށްލުމުގެ ގޮތުން ހޭންފެއްޓިއެވެ. އެކަމަކު އެކަމެއް ސުމަންމެންނަކަށް ނޭގެއެވެ. އޭނައަށް ކިޔަނީ އިފާޝާ ކަމެއް އެމީހުންނަކަށް ނޭނގެއެވެ. އެމީހުން ހީކުރީ ޓަވިޔަނިން ލަވައެއް ކިޔަން ޖެހުނީމައި އަންހެން ކުދިން ހޭންފެއްޓީ ކަމަށެވެ.\n“ކޮބާ… ނޭނގުނު ދޯ ޓަވިޔަނިން ލަވައެއް. އެހެންވީމާ އަހަރެމެން މޮޅުވީނު..” ހިނިގަޑެއް ޖަހާލަމުން އައްފާނު ތެދުވިއެވެ. އޭނާއާ އެކު ދެންތިބި ކުދިންވެސް ތެދުވިއެވެ. އެމީހުން ދާން ހިގައިގަތްއިރުވެސް އިފާޝާ އިސްއުފުލާ ބަލާވެސް ނުލައެވެ. އޭނަ އިނީ ހަމަ އަސްލުވެސް ވަރަށް ލަދުންނެވެ. ފަހަރުގައި އެއީ ސުމަން ގަސްދުގައި ކުރި ކަމަކަށްވެސް ވެދާނެ އެވެ. ކޮންމެވެސް ގޮތަކުން އޭނައަށް އިފާޝާގެ ނަން އެނގުނީކަމަށްވެސް ވެދާނެއެވެ. އެހެން ނޫންނަމަ އެލަވަ ކިޔުމުގެ ބޭނުމަކީ ކޮބައި ބާވައޭ އިފާގެ ހިތަށް އަރަމުންދިޔައެވެ.\nދަތުރު ނިމިގެން އެބުރި ރަށަށް ދިޔައިރުވެސް އަފީމެން އިފާޝާއާ ދިމާކުރިއެވެ. އައި ދޯނިމަތީގައިވެސް އެމީހުން އެލަވަ ކިޔައފައި އޭނައާ ދިމާކުރިއެވެ. އެއްބަޔަކު ބުނާގޮތުން ސުމަން އިފާއަށް ލޯބި ހުށައެޅީއެވެ. އަނެއްބަޔަކު ބުނަނީ އެއީ ހަމަ ނޭނގުމެއްގައި އިނދެ ސުމަންކީ ލަވައެއް ކަމަށެވެ. ކޮންމެއަކަސް އިފާޝާ ވަކި ގޮތެއް ނުނިންމަމެވެ. އޭނަގެ ހިތް ބުނަމުންދިޔައީ ސުމަން އަށް އަދި އިފާޝާގެ ނަން ނޭނގޭނެ ކަމަށެވެ. އޭނާ އެލަވަކީ އެއްވެސް މާނައެއް އޭގައި އޮވެގެން ނޫން ކަމަށެވެ.\nއިރޮ އޮއްސިއްޖެއެވެ. ދަތުރުގެ ވަރުބަލި ކަމާހުރެ އިފާޝާ ވަރަށް އަވަހަށް ނިދަން ތައްޔާރުވިއެވެ. އޭރު ގާތްގަނޑަކަށް 8 ޖަހަނީއެވެ. ފެންވަރާލައިގެން އެނާ ކޮޓަރިއަށް ވަދެ އެނދުގައި އޮށޯވެ ހަމަޖެހިލިއެވެ. އެެހެން ރޭތަކެކޭވެސް އެއްފަދައިން އެރޭވެސް ޓީވީ އަޅުވާލިއެވެ. އޭރު އޭނަ އާދަވެގެން ބަލާ ޑްރަމާއެއް ސްޓާރ ޕްލަސްއިް އާދެއެވެ. އޭގައިވެސް ވަނީ އިފާޝާގެ ހަޔާތާ ވަރަށް ގުޅޭ ގޮތެކެވެ. ޑްރާމާގައި އުޅޭ އަންހެން ކުއްޖާ ފިރިހެން ކުއްޖަކު ދެކެ އިންތިހާއަށް ލޯބިވަނީއެވެ. އެކަމަކު އެއަންހެން ކުއްޖާއަކަށްވެސް އެކަން އެފިރިހެން ކުއްޖާއަށް އަންގާކަށް ނުކެރެއެވެ. އެދެމީހުންގެ ދެމެދުގައި ލޯބީގެ ކަންތައްގަނޑެއް އޮންނަކަމަށް އެޑުރާމާގައި އުޅޭ އެއަންހެން ކުއްޖާގެ އެކުވެރިންވެސް ބުނެއެވެ. އެކަމަކުވެސް އެކަން ހާމަކުރަން އެއަންހެން ކުއްޖާ ޖެހިލުންވެއެވެ.\nޑްރާމާ ނިމުމުން އިފާޝާ ނިދާން ތައްޔާރު ވެލިއެވެ. ޓީވީ ނިއްވާލުމަށްފަހު ކޮޓަރީ ނިދާބޮކީގެ އަލި މަޑުކޮށްލިއެވެ. އޭރު ހުޅުވާފައިވާ ކުޑަ ދޮރުން ކޮޓަރިތެރެއަށް ހިތްގައިމު ފިނި ފިނި ވައިރޯޅިތައް ޖެހެމުން ދިޔައެވެ. ފަންކާއެއްގެ މާބޮޑު ބޭނުމެއް ނެތްކަހަލައެވެ. ކައިރީގައި އޮތް ބާލީހެއް ގާތްކޮށްލަމުން އިފާޝާ އެއާ ބައްދާލިއެވެ. ހީވީ ވަރަށް ލޯބިން ބައްދާލިހެންނެވެ.\nމެންދަމުގެ ހަމަހިމޭން ވަގުތެވެ. ކޮޓަރި ތެރެއަށް ޖެހެމުންދިޔަ ވައިރޯޅިތަކާ އެކުވެގެން އަންނަން ފެށީ މީރު ސެންޓެއްގެ ވަހެކެވެ. އެކަމަކު އެއީ އިފާޝާ ދަންނަ ވަހެކެވެ. އެއީ މީގެ ކުރިން އޭނަގެ ނޭފަތުގައި ޖެހިފައިވާ ވަހެކެވެ. ތެދެކެވެ. އެއީ ފިރިހެން ސެންޓެއްގެ ވަހެކެވެ. އޭނަ ހަމަ އޮތް ގޮތަށް އޮތީއެވެ. ހުޅުވާފައިވާ ކުޑަދޮރާ ދިމާލުގައި ދަމާފައިވާ ދޮރުފޮތިގަނޑު އެއްފަރާތަކަށް ކެހުނުހެން އޭނައަށް ހީވިއެވެ. ހަނދުގެ ނަލަ އަލި ކޮޓަރިތެރެއަށް ވެރިވެގެން ދިޔައެވެ. އެއާއެކު މީހަކު ކޮޓަރި ތެރެއަށް ވަންހެން އިފާޝާއަށް ހީވިއެވެ. ދެންވެސް އޭނަ އަޅައެއް ނުލައެވެ. މަޑުކޮށްލައިގެން އޮތީއެވެ. ފަހަރުގައި މީހަކު އެވަގުތު އެކޮޓަރިއަށް ވަންނަން އޭނާގެ ހިތް އެދުނީކަމަށްވެސް ވެދާނެއެވެ. ނުވަތަ އެމީހަކީ ކާކުކަން އޭނަގެ ޒަމީރަށް އެނގުނީކަމަށްވެސް ވެދާނެއެވެ. އަނެއްފަރާތަށް އެބުރި ބަލާލުމަކަށް އިފާޝާގެ ހިތެއް ނޭދުނެވެ. ބޭނުންވީ އެމީހަކު އޭނަ އޮތް ހިސާބަށް އަންނާށެވެ.\nމަޑު ހިގުމުގައި އެމީހަކު އައިސް ހުއްޓުނީ އިފާޝާ އޮތް އެނދުގެ ކުރިމަތީގައި ކަން އިފާޝާއަށް އެނގުނެވެ. އެކަމަކުވެސް ލޮލެއް ނުހުޅުވައެވެ. ހަމަ އޮތީއެވެ. މަޑުމަޑުން އޭނާގެ ކަންފަތްދޮށަށް އެމީހަކު ތިރިވިކަމުގެ އިހުސާސް އިފާޝާއަށް ކުރެވުނެވެ. އެނޭވާގައި ވަނީ ހޫނުކަމެކެވެ.\n(އަދި ނުނިމޭ…. ހަތަރުވަނަބަޔަށް އިންތިޒާރުކޮށްލައްވާ..!)\nވާހަކަ ކިޔާލުމަށްފަހު ކޮމެންޓް ކުރެއްވުން އެދެން.\nTags: ކުށްވެރިއަކީ އަހަރެންތަ، އިފާ، ސުމަން، އަރީފް، އައްފާނު\nKeep it up, may god bless u arippe\nWow… hama habeyz\n« ކުށްވެރިއަކީ އަހަރެންތަ…ދެވަނަ ބައި\nކުށްވެރިއަކީ އަހަރެންތަ؟… 4ވަނަ ބައި »


India sarukaaruge eheegai Addu adhi G.dh ge3rasheggai kudakudhinge park hadhanee - AO News\nއިންޑިޔާ ސަރުކާރުގެ އެހީގައި އައްޑޫ އަދި ގދ ގެ3ރަށެއްގައި ކުޑަކުދިންގެ ޕާކު ހަދަނީ\nއިންޑިއާ ސަރުކާރުގެ ހިލޭ އެހީގެ ދަށުން ރާއްޖޭގެ 67 ރަށުގައި ގާއިމްކުރާ ކުޑަކުދިންގެ ޕާކުގެ ތެރޭގައި އައްޑޫސިޓީގެ3ރަށަކާއި ގދ. ގެ3ރަށެއްގައި ޕާކު ހެދުމަށް ނިންމާފައިވާ ކަމަށް މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަޙްމަދު މަޙްލޫފް ވިދާޅުވެއްޖެއެވެ.\nމީގެ3ދުވަސް ކުރިން މިނިސްޓަރ ގެ ފޭސްބުކްގައި ކޮށްފައިވާ ޕޯސްޓެއްގައި ވިދާޅުވެފައިވަނީ އައްޑޫސިޓީގެ މަރަދޫ، ފޭދޫ އަދި ހިތަދޫ އާއި ގދ.މަޑަވެލި، ފިޔޯރީ އަދި ގައްދޫގައި ކުޑަކުދިންގެ ޕާކު ހެދުމަށް ނިންމާފައިވާ ކަމަށެވެ.\nއިންޑިއާ ސަރުކާރުގެ ހިލޭ އެހީގެ ދަށުން ރާއްޖޭގެ ރަށްތަކުގައި ގާއިމްކުރާ ކުޑަކުދިންގެ ޕާކަށް ބޭނުންވާ ސާމާނު ރަސްމީކޮށް ދިވެހި ސަރުކާރާއި ހަވާލުކޮށްފައިވަނީ މިއަދު ހަވީރު ގަަލޮޅު ރަސްމީ ދަނޑުގައި ބޭއްވި ރަސްމިއްޔާތެއްގައެވެ. މި ރަސްމިއްޔާތު ޝަރަފުވެރިކޮށްދެއްވީ އިންޑިއާގެ ފޮރިން ސެކްރެޓަރީ ހިޒް އެކްސެލެންސީ ހަރްޝް ވަރްދަން ޝްރިންގްލާއެވެ. އެމަނިކުފާނާއެކު އެގައުމުން ރާއްޖެއަށް ކަނޑައަޅުއްވާފައި ހުންނަވާ ސަފީރު ހިޒް އެކްސެލެންސީ ޝްރީ ސަންޖޭ ސުދީރުގެ އިތުރުން މިނިސްޓަރ އޮފް ފޮރިން އެފެއާޒް އަބްދުﷲ ޝާހިދު އާއި ރައްޔިތުންގެ މަޖިލީހުގެ ގިނަ އަދަދެއްގެ މެމްބަރުން ބައިވެރިވެވަޑައިގެންނެވިއެވެ. ރާއްޖޭގެ ސަރުކާރުގެ ފަރާތުން މި ތަކެއްޗާއި ހަވާލުވެވަޑައިގެންނެވީ މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަޙްމަދު މަޙްލޫފްއެވެ.\nމި ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރ މަހްލޫފް ވިދާޅުވީ މަގާމާއި ހަވާލުވެވަޑައިގަތުމަށްފަހު ރާއްޖޭގެ 150 އަށްވުރެ ގިނަ ރަށްތަކަށް ޒިޔާރަތްކުރެއްވި ކަމަށާއި އެހެން ނަމަވެސް މަދު ރަށެއްގައި މެނުވީ ކުޑަކުދިންނަށް އެ ކުދިން ހީ ސަމާސާކޮށް މަޖާކޮށްލެވޭނެ ރައްކާތެރި މާހައުލެއް ނެތް ކަމަށެވެ. އެހެންކަމުން މުޖުތަމައު ބާރުވެރިކުރުމުގެ ސިޔާސަތުތަކުގެ ދަށުން ރަށްރަށުގައި ޕާކްތައް ގާއިމްކުރެއްވުމަށް ނިންމައި އެމަސައްކަތް ފެއްޓެވި ކަމަށް މިނިސްޓަރ ވިދާޅުވިއެވެ. އަދި އަމާޒަކީ ރައީސް އިބްރާހީމް މުހައްމަދު ސޯލިހުގެ ރިޔާސަތުގައި ރާއްޖޭގެ ހުރިހާ ރަށެއްގައި ކުޑަކުދިންގެ ޕާކް ގާއިމްކުރެއްވުން ކަމަށް މިނިސްޓަރ ވިދާޅުވިއެވެ.\nމީގެއިތުރުން މިއީ ކުޑަކުޑަ ޕްރޮޖެކްޓެއް ކަމަށް ބަޔަކު ހީކޮށްފާނެ ކަމަށާއި އެހެން ނަމަވެސް މިއީ ޕާކް ބޭނުންވެފައި ތިބި ރަށްތަކުގެ ރައްޔިތުންނަށް ނުހަނު ބޭނުންތެރި ޕްރޮޖެކްޓެއް ކަމަށް ވިދާޅުވިއެވެ. އަދި އިންޑިއާ ސަރުކާރުގެ އެހީގައި ކުރިޔަށް ގެންދާ މި ޕްރޮޖެކްޓާއެކު ރަށްރަށުގައި ތިބި އެތައް ހާސް ކުޑަކުދިންނެއްގެ ހުވަފެންތަކުގައި ކުލަ ޖެހިގެންދާނެ ކަމަށް ވެސް ވިދާޅުވިއެވެ. އިންޑިއާއަކީ އަބަދުވެސް ރާއްޖޭގެ އެންމެ ގާތް އަދި އެންމެ އެކުވެރި ގައުމުކަމަށް ވެސް މިނިސްޓަރ މަހްލޫފް ވިދާޅުވިއެވެ.\nއައްޑޫގައި އަސް ދުއްވުން: މިހާރު އެންމެ ގިނައިން ދެކެވޭ ވާހަކަ\nރައުހަތު ސްޕޯރޓްސް އެކެޑަމީ އާއި ސޮސައިޓީ ފޮރ ވާދޫ ޔޫތު އާއި ދެމެދު އެއްބަސްވެވޭ ފަހުމުނާމާގައި ސޮއިކޮށްފި\nފޭސް އަލިގަދަ ތަރި ޤުރްއާން މުބާރާތް 1442 ފަށައިފި


ރޮނާލްޑޯ އަނެއްކާ ވެސް ކޮވިޑް-19 އަށް ފައްސި ވެއްޖެ – Dhen.mv\nރޮނާލްޑޯ އަނެއްކާ ވެސް ކޮވިޑް-19 އަށް ފައްސި ވެއްޖެ\nމަރްޔަމް ވަޙީދާ October 22, 2020 - 5:54 pm\nމަޝްހޫރު ފުޓުބޯޅަ ކުޅުންތެރިޔާ ކްރިސްޓިއާނޯ ރޮނާލްޑޯ އަނެއްކާ ވެސް ކޮވިޑް-19 އަށް ފައްސި ވެއްޖެއެވެ.\nޕޯޗުގީޒްގެ ފުޓްބޯޅަ ތަރި ރޮނާލްޑޯ ކޮވިޑަށް ފައްސި ވެފައި ވަނީ މިދިޔަ ހަފްތާގައި، ފްރާންސާއި އެކު ކުޅުނު ފޯރިގަދަ ފުޓުބޯޅަ މެޗަށްފަހު، އޭގެ ދުވަސްކޮޅެއް ފަހުންނެވެ.\nކޮވިޑަށް ފައްސި ވުމުގެ ސަބަބުން ރޮނާލްޑޯ ވަނީ "ލަ ލީގާ" އިން އޭނާ ފެންނާނެ ކަމުގެ ފުރުސަތު ކުޑަވެ، ކަރަންޓީނު ވާން މަޖުބޫރު ވެފައެވެ.\nސްޕެއިންގެ ނޫސް ރިޕޯޓުތަކުން ބުނެފައިވާ ގޮތުގައި ކަރަންޓީނުގެ މުއްދަތަށް ފަހު، ރޮނާލްޑޯ ކޮވިޑަށް ޓެސްޓު ކުރިއިރު އަދި ވެސް އޭނާގެ ނަތީޖާ ދައްކަނީ ކޮވިޑަށް ފައްސިވެފައި ހުރި ކަމަށެވެ. އެހެންކަމުން ފުޓްބޯޅައިގެ ދުނިޔޭގައި އޭނާއާއި އެންމެ ވާދަ ކުރާ ލަޔަނެލް މެސީ އާއެކު ރީޔޫނިއަނެއްގައި ބައްދަލުކުރުން ވެސް މިވަނީ ކެންސަލް ބަލީގެ ސަބަބުން ކެންސަލް ވެފައެވެ.\nނަމަވެސް ސްޕެއިންގެ ނޫހެއް ކަމަށްވާ "ކޮރެއިއޯ ޑަ މަންހާ" އިން ޝާއިޢު ކޮށްފައިވާ ރިޕޯޓެއްގައި ބުނެފައިވާ ގޮތުގައި ރޮނާލްޑޯ އަދިވެސް ކޮވިޑަށް ފައްސި ކަމުގައި ދެއްކިޔަސް އޭނާގެ ގައިގާ ކޮވިޑް ގެ އަލާމާތްތައް ހުރީ ކުޑަ މިންވަރަކަަށް ކަމަށެވެ.\nއެހެންކަމުން މިމަހުގެ 28 ވަނަ ދުވަހު އޮންނަ މެޗުގެ 48 ގަޑިއިރު ކުރިން ރޮނާލްޑޯ ކޮވިޑަށް އަނެއްކާ ވެސް ޓެސްޓު ކުރުމަށް ޔޫއެފާ ގައި އެދުމަށް ޖުވެންޓަސް އިން ދަނީ ތައްޔާރު ވަމުންނެވެ. ރޮނާލްޑޯ އަށް އެމެޗުގައި ކުޅެވޭތޯ ނުވަތަ ނޫންތޯ ނިންމާނީ ޔުއެފާއިން ކަމަށް ވެސް ޖުވެންޓަސް އިން ބުނެފައިވެއެވެ.\nކޮވިޑް-19 ކްރިސްޓިއާނޯ ރޮނާލްޑޯ


މާލެއިން ކަރަންޓު ކެނޑުނީ ގްރޭޓަރ މާލެ ގްރިޑްގެ ދެެވަނަ ސާރކިޓް އެނަޖައިޒް ކުރުމުގެ މަސައްކަތް ކުރަނިކޮށް: ސްޓެލްކޯ | Atoll News\nމާލެއިން ކަރަންޓު ކެނޑުނީ ގްރޭޓަރ މާލެ ގްރިޑްގެ ދެެވަނަ ސާރކިޓް އެނަޖައިޒް ކުރުމުގެ މަސައްކަތް ކުރަނިކޮށް: ސްޓެލްކޯ\nޝާއިޢުކުރީ: މުޙައްމަދު އަފްރާޙް ޖުލައި 21, 2021, 13:11\nމާލެއިން ކަރަންޓު ކެނޑުނީ ގްރޭޓަރ މާލެ ގްރިޑްގެ ދެެވަނަ ސާކިޓް އެނަޖައިޒް ކުރުމުގެ މަސައްކަތް ކުރަމުންދަނިކޮށް ކަމަށް ސްޓެލްކޯ އިން ބުނެފި އެވެ.\nމިއަދު މެންދުރު ގާތްގަޑަކަށް 12 ޖެހި އިރު، މުޅި މާލެއިން ކަރަންޓު ކެނޑުމާއި ގުޅިގެން އެ ކުންފުނިން ބުނީ މުޅި މާލެއިން ވަނީ ކަރަންޓުކެނޑިފައި ކަމަށެވެ. އަދި ކަރަންޓު ދިނުމުގެ މަސައްކަތް ކުރަމުން އަންނަކަމަށެވެ.\nމީގެ އިތުރުން މުޅި މާލެއަށް ކަރަންޓު އަލުން ދިނުމަށް ގަޑިއެއްހާއިރު ހޭދަވާނެކަމަށް ބެލެވޭ ކަމަށް ބުނެފައިވާ އިރު، މާލޭގެ ބައެއް ސަރަަހއްދުތަކަށް މިހާރުވަނީ ކަރަންޓު ދީފަ އެވެ.\nއެގޮތުން80 އިންސައްތަ ސަރަހައްދަށް ކަރަންޓު ދީފައިވާ ކަމަށް ސްޓެލްކޯ އިން ބުނެ އެވެ.\nގްރޭޓަރ މާލެ ގްރިޑްގެ މަސައްކަތް ކުރަމުންދާއިރު، މިއަދު ކަރަންޓު ކެނޑުމުގެ ފުރުސަތު އޮތްކަން ކުރިން ވަނީ މީޑިއާތައް މެދުވެރިކޮށް އެންގިފައި ކަމަށާއި ދިމާވާނެ ދަތިތަކަށް މަޢާފަށް އެދޭ ކަމަށް ވެސް ސްޓެލްކޯ އިން ވަނީ ބުނެފަ އެވެ.\nގްރޭޓާމާލެ ގްރިޑްގެ ދެެވަނަ ސާކިޓް އެނަޖައިޒް ކުރުމުގެ މަސައްކަތް ކުރަމުންދަނިކޮށް މުޅި މާލެއިން ވަނީ ކަރަންޓުކެނޑިފައި. އަޅުގަނޑުމެން މިގެންދަނީ މިހާރު ކަރަންޓު ދިނުމުގެ މަސައްކަތް ކުރަމުން. މުޅި މާލެއަށް ކަރަންޓު އަލުން ދިނުމަށް ގަޑިއެއްހާއިރު ހޭދަވާނެކަމަށް ބެލެވޭ. 1/2\n— STELCO (@STELCOMALDIVES) July 21, 2021\nސްޓެލްކޯ އިން ކުރިން ބުނެފައިވަނީ ގްރޭޓަރ މާލޭ ގްރިޑްގެ ދެވަނަ ސާރކިޓް އެނަޖައިޒް ކުރުން 21 ޖުލައި ވާ ބުދަ ދުވަހު ހެނދުނު އަށަކުން ހަވީރު ފަހެއް ޖަހަންދެން ކުރިޔަށްދާނެ ކަމަށެވެ. އަދި މި ދުވަހު މާލެއާއި ހުޅުމާލެއިން ކަރަންޓު ކެނޑުމުގެ ފުރުސަތު އޮންނާނެ ކަމަށް ވެސް ބުނެފައި ވެއެވެ.\nމީގެ އިތުރުން ޖުލައި 22 ވާ ބްރާސްފަތި ދުވަހު ކުރިޔަށްދާނީ ހުޅުލޭގެ ސަބްސްޓޭޝަން އެނަޖައިޒް ކުރުމުގެ މަސައްކަތް ކަމަށް ވެސް ސްޓެލްކޯ އިން ބުނެފައި ވެއެވެ.


Nalafehi Jamiyya in Mifco ge Hulhumeedhoo Site gai Gas indhaifi\nނަލަފެހި ޖަމިއްޔާ އަދި މިފްކޯ ހުޅުމީދޫސައިޓްގެ އިސްފަރާތް ތަކުން ގަސްއިންދަނީ--- ފޮޓޯ: ލުބްނާ މަޖީދް މުހްތާރު/ އޭއޯ ނިއުސް\nނަލަފެހި ޖަމިއްޔާއިން މިފްކޯ ހުޅުމީދޫ ސައިޓްގައި ގަސްއިންދައިފި\nސ.މީދޫ ޖަމިއްޔާ އެއްކަމަށްވާ ނަލަފެހި ޖަމިއްޔާއިން އިއްޔެ މިފްކޯހުޅުމީދޫ ސައިޓްގައި ގަސްއިންދުމުގެ ޕްރޮގްރާމެއް ކުރިއަށް ގެންގޮސްފިއެވެ.\nގަސްއިންދުމުގެ މި ޕްރޮގްރާމަކީ މިފްކޯ ހުޅުމީދޫ ސައިޓްގެ ބޭފުޅުންގެ އެދިލެއްވުމުގެ މަތިން ނަލަފެހި ޖަމިއްޔާއިން ކުރިއަށްގެންދިޔަ އިވެންޓެކެވެ. އިއްޔެގެ ހަވީރު5ޖެހި އިރު ނަލަފެހި ޖަމިއްޔާގެ އިސްބޭފުޅުންނާއި ޖަމިއްޔާގައި ހަރަކާތްތެރިވާ ރައްޔިތުން އަދި ހުޅުމީދޫ މިފްކޯގެ ސައިޓްގެ އިސްވެރިންނާއި ސައިޓްގައި މަސައްކަތް ކުރާ ބައެއްމެމްބަރުން ބައިވެރިވެފައިވެއެވެ.\nނަލަފެހި ޖަމިއްޔާއިން "އޭއޯނިއުސް" އަށް މައުލޫމާތު ދެމުން ބުނީ މިއަދުގެ އިވެންޓްގައި އިންދާފައިވަނީ ހަތަރުބާވަތެއްގެ ގަސްކަމަށް ވިޔަސް ކުރިއަށް އޮތްތަނުގައި ތަފާތު އެހެން ވައްތަރުގެ ގަސްތައް އިންދާނެކަމަށެވެ. އަދި މިއަދު އިންދި ބައެއްގަސްތައް ހަދިޔާކޮށްފައިވާތީ ޗޭނުޖަމިއްޔާ އަދި މީދޫގައި އެންމެ ފުޅާކޮށް ދަނޑު ހައްދާ ބޭފުޅެއްކަމަށްވާ ވަހީދު ނަލަފެހިން އަދި މިޕްކޯގެ ސައިޓުން ވަނީ ވަނީ ޝުކުރުއަދާކޮށްފައެވެ.\nނަލަފެހި ޖަމިއްޔާ އަކީ މިހާތަނަށް ރަށުގައި އުފެދުނު އެންމެ ވަރުގަދަ އެއް ޖަމިއްޔާއެވެ. މިޖަމިއްޔާ ގައި ރަށް ސާފުކުރުމާއި، ގަސް އިންދުމުގެ އިތުރުން ރަށުގެ ތަރައްގީއަށް ގިނަގުނަ ކަންތައް ތައް ކުރަމުންދެއެވެ. ނަލަފެހިން ފާހަގަ ކުރާ ގޮތުގައި މި ޖަމްމިއްޔާ އަކީ ރަށުގެ ވަރަށް ގިނަ ބައެއްގެ އެއްބާރުލުން މިކަމުގައި ލިބެމުންދާ މިޖަމިއްޔާ އެކެވެ. ރަށުގެ ރައްޔިތުންގެ އެއްބާރުލުން މި ޖަމްމިއްޔާ އަށް ލިބުމަކީ މިޖަމްމިއްޔާ އުފެއްދި ފަރާތް ތަކަށް ލިބުނު ހިއްވަރެއް ކަމަށް ޖަމިއްޔާގެ އިސްވެރިން އަބަދުވެސް ފާހަގަ ކުރެއެވެ.\nމިފްކޯ ހުޅުމީދޫ ސައިޓް


India ge mashoor bodybuilder umurun 104 aharugai maruvejje | Mihaaru\nއިންޑިއާގެ މަޝްހޫރު ބޮޑީބިލްޑަރު މަނޯހަރު އައިޗް. --ފޮޓޯ:އޭއެފްޕީ\nއިންޑިއާގެ އެންމެ މަޝްހޫރު ބޮޑީބިލްޑަރު 104 އަހަރުގައި މަރުވެއްޖެ\n06 ޖޫން 2016 - 15:48\nނިއު ދިއްލީ (ޖޫން 6) - އިންޑިއާގެ އެންމެ މަޝްހޫރު ބޮޑީބިލްޑަރު މަނޯހަރު އައިޗް އުމުރުން 104 އަހަރުގައި ކަލްކަތާގައި އިއްޔެ މަރުވެއްޖެ އެވެ.\nމަނޯހަރުގެ އާއިލާ އިން ބުނީ އޭނާ މަރުވީ މުސްކުޅި ބަލީގައި ކަމަށެވެ. އޭނާ އަށް ވަނީ ހަތަރު ކުދިން ލިބިފަ އެވެ.\nމަނޯހަރަކީ އިންޑިއާގެ ފުރަތަމަ މިސްޓަ ޔުނިވާސް އެވެ. އޭނާ 1952 ވަނަ އަހަރު އެ މަގާމު ހޯދި އިރު އިންޑިއާ އަށް މިނިވަންކަން ލިބުނުތާވީ ފަސް އަހަރެވެ. އިސްކޮޅުގައި ހަތަރު ފޫޓު 10 އިންޗި ހުންނަ ބޮޑީބިލްޑަރު މަޝްހޫރުވެފައި ވަނީ "ޕޮކެޓް ހާކިއުލްސް"ގެ ނަމުންނެވެ.\nމަނޯހަރުގެ ކެރިއަރު ފެށީ ސްޓަންޓް ހަދާ މީހެއްގެ ގޮތުގަ އެވެ. އޭގެ ފަހުން އޭނާގެ ޖާދޫގެ ހަރަކާތްތަކުން ގިނަ ބަޔަކު ކޮސް ކޮށްލި އެވެ. މި ގޮތުން ދަތުން ދަގަނޑު ލެނބުމާއި ކަނޑީގެ މިޔަމަތީގައި މަޑު ޖައްސައިގެން އޮތުން ހިމެނެ އެވެ. މަނޯހަރު އެންމެ ފަހުން ޕާފޯމްކޮށްފައި ވަނީ އޭނާގެ އުމުރުން 89 އަހަރުގަ އެވެ.\nއިންޑިއާގެ މަޝްހޫރު ބޮޑީބިލްޑަރު މަނޯހަރު އައިޗް: އެންމެ ފަހުން ޕާފޯމްކޮށްފައި ވަނީ އުމުރުން 89 އަހަރުގައި. --ފޮޓޯ:އޭއެފްޕީ\nބްރިޓިޝް އިންޑިއާގެ ރޯޔަލް އެއާފޯސްގެ ފިޒިކަލް އިންސްޓްރަކްޓަރުގެ މަގާމު 1942 ވަނަ އަހަރު ލިބުމާ އެކު އޭނާ ވެސް ވަނީ އިންޑިއާގެ މިނިވަންކަމުގެ ހަރަކާތުގައި ބައިވެރިވެފަ އެވެ. އިނގިރޭސި އޮފިސަރުންތަކަކާ އެކު ހިންގި ޒުވާބަކަށް ފަހު، އޮފިސަރެއްގެ ގައިގައި ޖެހުމުން މަނޯހަރު ވަނީ ކަލްކަތާގައި ޖަލުގައި ބަންދުކޮށްފަ އެވެ. ޖަލުގައި ކުރާނެ އިތުރު ކަމެއް ނެތުމުން އޭނާ ވަނީ ދަތުން ދަގަނޑު ލަނބަން ފަރިތަކޮށްފަ އެވެ. މަނޯހަރު ޖަލަށްލީތާ އެއް އަހަރު ފަހުން، 1947 ވަނަ އަހަރު އިންޑިއާ އަށް މިނިވަންކަން ލިބުނެވެ.\nމަނޯހަރު ވާދަކޮށްފައި ވަނީ ލަންޑަނުގައި 1952 ވަނަ އަހަރު ބޭއްވި މިސްޓަ ޔުނިވާސް މުބާރާތުގަ އެވެ. އެ މުބާރާތުގައި އޭނާގެ ހަށިގަނޑުގެ ހިސާބުތައް ވެސް ހައިރާންވާ ވަރަށް ތަފާތެވެ. ބައިސެޕްގެ ވަށަމިނުގައި 46 ސެންޓިމީޓަރު ހުރި އިރު މޭ ފުއްޕާފައި ހުންނަ އިރު 1.2 މީޓަރު ހުއްޓެވެ. އަދި މުލައްދަނޑީގައި 36 ސެންޓި މީޓަރު އަދި އަތުކުރީގައި 16.5 ސެންޓި މީޓަރު ހުއްޓެވެ. މަނޯހަރުގެ ކިބައިން ހިތްވަރު ހޯދައިގެން އިންޑިއާގައި އެތައް ބަޔަކު ވަނީ ފިޓްނަސް އަށް ސަމާލުކަންދީފަ އެވެ. އެއް ފަހަރަކު އިންތިޚާބެއްގައި މަނޯހަރު ވާދަކުރި ނަމަވެސް ކާމިޔާބެއް ނުވި އެވެ.\nއިތުރު ލިޔުންތައް އިންޑިއާ ބޮޑީ ބިލްޑިން މަރު